
晉葛洪撰。洪字稚川，句容人。元帝為丞相時，辟為掾。以平賊功，賜爵關內侯，遷散騎常侍。自乞出為句漏令。後終於羅浮山，年八十一。事跡具《晉書·本傳》。是書初名《肘後卒救方》，梁陶宏景補其闕漏，得一百一首，為《肘後百一方》。金楊用道又取唐慎微證類本草諸方附於肘後隨證之下，為《附廣肘後方》。元世袓至元間，有烏某者，得其本於平鄉郭氏，始刻而傳之。段成己為之序，稱葛、陶二君共成此編，而不及楊用道。此本為明嘉靖中襄陽知府呂颙所刊，始並列葛、陶、楊三序於卷首。書中凡楊氏所增，皆別題附方二字，列之於後。而葛、陶二家之方則不加分析，無可辨別。案《隋書·經籍誌》，葛洪《肘後方》六卷，梁二卷。陶宏景補闕《肘後》百一方九卷，亡。《宋史·藝文誌》止有葛書而無陶書。是陶書在隋已亡，不應元時復出。又陶書原目九卷，而此本合楊用道所附袛有八卷，篇帙多寡，亦不相合。疑此書本無百一方在內，特後人取宏景原序冠之耳。書凡分五十一類，有方無論，不用難得之藥，簡要易明。雖頗經後來增損，而大旨精切，猶未盡失其本意焉。	[image: 姊妹计划]姊妹计划: 百科·图册分类·数据项

序


醫有方古也。古以來著方書者，無慮數十百家，其方殆未可以數計，篇帙浩瀚，苟無良醫師，安所適從？況窮鄉遠地，有病無醫，有方無藥，其不罹夭折者幾希。丹陽葛稚川，夷考古今醫家之說，驗其方簡要易得，針灸分寸易曉，必可以救人于死者，為《肘后備急方》。使有病者得之，雖無韓伯休，家自有藥；雖無封君達，人可為醫，其以備急固宜。華陽陶弘景曰︰葛之此製，利世實多，但行之既久，不無謬誤。乃著《百一方》，疏于《備急》之后，訛者正之，缺者補之，附以炮製服食諸法，纖悉備具，仍區別內外他犯為三條，可不費討尋，開卷見病，其以備急益宜。葛陶二君，世共知為有道之士，于學無所不貫，于術無所不通，然猶積年僅成此編，蓋一方一論，已試而后錄之，非徒采其簡易而已。人能家置一帙，遇病得方，方必已病。如歷卞和之肆舉皆美玉，入伯樂之廄無非駿足，可以易而忽之邪。


葛自序云，人能起信，可免夭橫，意可見矣。自天地大變，此方湮沒幾絕，間一存者，以自寶，是豈製方本意。連帥烏侯，夙多疹疾，宦學之余，留心于醫藥，前按察河南北道，得此方于平鄉郭氏，郭之婦翁得諸汴之掖庭，變亂之際，與身存亡，未嘗輕以示人，迨今而出焉，天也，侯命上刻之，以趣其成，唯恐病者見方之晚也。雖然方之顯晦，而人之生死休戚系焉。出自有時，而隱痛惻怛，如是其急者，不忍人之心也。有不忍人之心，斯有不忍人之政矣，則侯之仁斯民也，豈直一方書而已乎？方之出，乃吾仁心之發見者也，因以序見命，特書其始末，以告夫未知者。


至元丙子季秋稷亭段成巳題 

葛仙翁肘後備急方序

〈亦名《肘後卒救方》，隱居又名《百一方》〉


抱朴子丹陽葛稚川曰：余既窮覽墳索，以著述餘暇，兼綜術數，省仲景、元化、劉戴秘要、金匱、綠秩、黃素方，近將千卷，患其混雜煩重，有求難得，故周流華夏九州之中，收拾奇異，捃拾遺逸，選而集之，便種類殊分，緩急易簡，凡為百卷，名曰《玉函》。然非有力不能盡寫，又見周甘唐阮諸家，各作備急，既不能窮諸病狀，兼多珍貴之藥，豈貧家野居所能立辦？又使人用針，自非究習醫方，素識明堂流注者，則身中榮衛尚不知其所在，安能用針以治之哉？是使鳧雁摯擊，牛羊搏噬，無以異也。雖有其方，猶不免殘害之疾，余今采其要約，以為《肘後救卒》三卷，率多易得之藥，其不獲己須買之者，亦皆賤價，草石所在皆有。兼之以灸，灸但言其分寸，不名孔穴，凡人覽之，可了其所用，或不出乎垣籬之內，顧眄可具。苟能信之，庶免橫禍焉。世俗苦於貴遠賤近，是古非今，恐見此方，無黃帝、倉公、和、鵲、踰跗之目，不能采用，安可强乎？

華陽隱居《補闕肘后百一方》序


太歲庚辰隱居曰︰余宅身幽嶺，迄將十載。雖每植德施功，多止一時之設，可以傳方遠裔者，莫過于撰述。見葛氏《肘后救卒》，殊足申一隅之思。夫生人所為大患，莫急于疾，疾而不治，猶救火而不以水也。


今輦掖左右，藥師易尋，郊郭之外，已似難值。況窮村迥野，遙山絕浦，其間枉夭，安可勝言？方術之書，卷軸徒煩，拯濟殊寡，欲就披覽，迷惑多端，抱朴此製，實為深益。然尚闕漏未盡，輒更采集補闕，凡一百一首，以朱書甄別，為《肘后百一方》，于雜病單治，略為周遍矣。昔應璩為百一詩，以箴規心行。今余撰此，蓋欲衛輔我躬。


今所載諸方，皆灼然可用，但依法施治，無使違逆。其癰疽，金瘡形變甚眾，自非具方，未易根盡。其婦女之病、小兒之病，並難治之方法不少，亦載其綱要云，凡此諸方，皆是撮其樞要，或名醫垂記，或累世傳良，或博聞有驗，或自用得力，故複各題秘要之說，以避文繁。又用藥有舊法，亦不複假事事詮詔，今通立定格，共為成準。凡服藥不言先食者，皆在食前；應食后者，自各言之。


凡服湯云三服。再服者，要袍山源涯味，或疏或數，足令勢力相及。毒利藥，皆須空腹，補瀉其間，自可進粥。凡散日三者，當取旦、中、暮進之。四五服，則一日之中，量時而分均也。凡下丸散，不云酒水飲者，本方如此，而別說用酒水飲，則是可通用三物服也。凡云分等，即皆是丸散，隨病輕重所須，多少無定，銖兩三種五種，皆分均之分兩。


凡云丸散之若干分兩者，是品諸藥，宜多宜少之分兩，非必止于若干分兩，假今日服三方寸匕，須瘥止，是三五兩藥耳。凡云末之，是搗篩如法。咀者，皆細切之。凡云湯煮，取三升，分三服，皆絞去滓而后酌量也。字方中用鳥獸屎作矢字，尿作溺字，牡鼠亦作雄字，乾作干字。凡云錢匕者，以大錢上全抄之；若云半錢，則是一錢抄取一邊爾；並用五銖錢也，方寸匕，即用方一寸抄之可也；刀圭準如兩大豆。


炮、熬、炙、洗治諸藥，凡用半夏，皆湯洗五六度，去滑；附子、烏頭，炮，去皮，有生用者，隨方言之；礬石熬令汁盡；椒皆出汗；麥門冬皆去心；丸散用膠皆炙；巴豆皆去心皮，熬，有生用者，隨而言之；杏人去尖皮，熬，生用者言之；葶藶皆熬；皂莢去皮子；藜蘆、枳殼、甘草皆炙；大棗、梔子擘破；巴豆、桃杏仁之類，皆別研搗如膏，乃和之；諸角皆屑之；麻黃皆去節；凡湯中用芒硝、阿膠、飴糖，皆絞去滓，納湯中，更微煮令消；紅雪、朴硝等，皆狀此而入藥也；用麻黃即去節，先煮三五沸，掠去沫后，乃入余藥。凡如上諸法，皆已具載在余所撰本草上卷中。


今之人有此《肘后百一方》者，未必得見本草，是以複疏方中所用者載之，此事若非留心藥術，不可盡知，則安得使之不僻繆也？案病雖千種，大略只有三條而已，一則腑臟經絡因邪生疾；二則四肢九竅內外交媾；三則假為他物橫來傷害，此三條者，今各以類，而分別之，貴圖倉卒之時，披尋簡易故也。今以內疾為上卷，外發為中卷，他犯為下卷，具列之云。


上卷三十五首治內病。


中卷三十五首治外發病。


下卷三十一首治為物所苦病。

鹿鳴山續古序


觀夫古方藥品分兩，灸穴分寸不類者，蓋古今人體大小或異，藏府血脉亦有差焉，請以意酌量藥品分兩，古序已明，取所服多少配之，或一分為兩，或二銖為兩，以盞當升可也。如中卷末紫丸方，代赭、赤石脂各一兩，巴豆四十，杏仁五十枚，小兒服一麻子，百日者一小豆且多矣。若兩用二銖四絫，巴豆四，杏仁五枚，可療十數小兒，此其類也。灸之分寸，取其人左右中指中節可也。其使有毒狼虎性藥，乃急救性命者也，或遇發毒，急掘地作小坑，以水令滿，熟攪稍澄，飲水自解，名為地漿。特加是說於品題之後爾。


《附廣肘后方》序


昔伊芳尹著湯液之論，周公設醫師之屬，皆所以拯救民疾，俾得以全生而盡年也。然則古之賢臣愛其君，以及其民者，蓋非特生者遂之而已。人有疾病，坐視其危苦，而無以救療之，亦其心有所不忍也。仰惟國家受天成命，統一四海，主上以仁覆天下，輕稅損役，約法省刑，蠲積負，柔遠服，專務以德養民，故人臣奉承于下，亦莫不以體國愛民為心，惟政府內外宗公，協同輔翼，以共固天保無疆之業，其心則又甚焉于斯時也。蓋民罹兵火，獲見太平，邊境寧而盜賊息矣，則人無死于鋒鏑之慮；刑罰清而狴犴空矣，則人無死于桎梏之憂；年谷豐而蓄積富矣，則人無死于溝壑之患。其所可虞者，獨民之有疾病夭傷而已，思亦有以救之，其不在于方書矣乎？然方之行于世者多矣，大編廣集，奇藥群品，自名醫貴冑，或不能以兼通而卒具，況可以施于民庶哉﹗于是行省乃得乾統間所刊《肘后方》善本，即葛洪所謂皆單行徑易，約而已驗。籬陌之間，顧眄皆藥，家有此方，可不用醫者也。其書經陶隱居增修而益完矣，既又得唐慎微《証類本草》，其所附方，皆洽見精取，切于救治，而卷帙尤為繁重，且方隨藥著，檢用卒難，乃複摘錄其方，分以類例，而附于肘后隨証之下，目之曰《附廣肘后方》，下監俾更加讎次，且為之序，而刊行之。方雖簡要，而該病則眾，藥多易求，而論效則遠，將使家自能醫，人無夭橫，以溥濟斯民于仁壽之域，以上廣國家博施愛物之德，其為利豈小補哉﹗


皇統四年十月戊子儒林郎汴京國子監博士楊用道謹序

此東晉作品在全世界都属于公有领域，因为作者逝世已经超过100年，且作品于1931年1月1日之前出版。

晉葛洪撰。洪字稚川，句容人。元帝為丞相時，辟為掾。以平賊功，賜爵關內侯，遷散騎常侍。自乞出為句漏令。後終於羅浮山，年八十一。事跡具《晉書·本傳》。是書初名《肘後卒救方》，梁陶宏景補其闕漏，得一百一首，為《肘後百一方》。金楊用道又取唐慎微證類本草諸方附於肘後隨證之下，為《附廣肘後方》。元世袓至元間，有烏某者，得其本於平鄉郭氏，始刻而傳之。段成己為之序，稱葛、陶二君共成此編，而不及楊用道。此本為明嘉靖中襄陽知府呂颙所刊，始並列葛、陶、楊三序於卷首。書中凡楊氏所增，皆別題附方二字，列之於後。而葛、陶二家之方則不加分析，無可辨別。案《隋書·經籍誌》，葛洪《肘後方》六卷，梁二卷。陶宏景補闕《肘後》百一方九卷，亡。《宋史·藝文誌》止有葛書而無陶書。是陶書在隋已亡，不應元時復出。又陶書原目九卷，而此本合楊用道所附袛有八卷，篇帙多寡，亦不相合。疑此書本無百一方在內，特後人取宏景原序冠之耳。書凡分五十一類，有方無論，不用難得之藥，簡要易明。雖頗經後來增損，而大旨精切，猶未盡失其本意焉。







救卒中惡死方第一


救卒死，或先病痛，或常居寢臥，奄忽而絕，皆是中死，救之方。


一方 取蔥黃心刺其鼻，男左、女右，入七八寸。若使目中血出，佳。扁鵲法同。是后吹耳條中。葛當言此云吹鼻，故別為一法。


又方 令二人以衣壅口，吹其兩耳，極則易，又可以筒吹之，並捧其肩上，側身遠之，莫臨死人上。


又方 以蔥刺耳。耳中、鼻中血出者莫怪，無血難治。有血是候，時當捧兩手忽放之，須臾死人自當舉手撈人，言痛乃止。男刺左鼻、女刺右鼻中，令入七八寸余，大效。亦治自縊死。與此扁鵲方同。


又方 以綿漬好酒中，須臾，置死人鼻中，手按令汁入鼻中，並持其手足，莫令驚。


又方 視其上唇裡弦弦者，有白如黍米大，以針決去之。


又方 以小便灌其面，數回即能語。此扁鵲方法。


又方 取皂莢如大豆，吹其兩鼻中，嚏則氣通矣。


又方 灸其唇下宛宛中，承漿穴，十壯，大效矣。


又方 割雄雞頸取血，以涂其面，干複涂，並以灰營死人一周。


又方 以管吹下部，令數人互吹之，氣通則活。


又方 破白犬以拓心上。無白犬，白雞亦佳。


又方 取雄鴨，就死人口上斷其頭，以熱血瀝口中。並以竹筒吹其下部，極則易人，氣通下即活。


又方 取牛馬糞尚濕者，絞取汁，灌其口中，令入喉。若口已噤者，以物強發之；若不可強者，乃扣齒下；若無新者，以人溺解干者，絞取汁。此扁鵲云。


又方 以繩圍其死人肘腕，男左女右，畢伸繩從背上大槌度以下，又從此灸，橫行各半繩。此法三灸各三，即起。


又方 令爪其病患人中，取醒。不者，卷其手灸下文頭隨年。


又方 灸鼻人中，三壯也。


又方 灸兩足大指爪甲聚毛中，七壯。此華佗法。一云三七壯。


又方 灸臍中，百壯也。


扁鵲法又云 斷豚尾，取血飲之，並縛 以枕之，死人須臾活。


又云 半夏末如大豆，吹鼻中。


又方 搗女背屑重一錢匕，開口納喉中，以水苦酒，立活。


按此前救卒死四方，並后尸蹶事，並是魏大夫傳中正一真人所說扁鵲受長桑公子法，尋此傳出世，在葛后二十許年，無容知見，當是斯法久已在世，故或言楚王，或言趙王，兼立語次第，亦參差故也。


又張仲景諸要方。搗薤汁以灌鼻中。


又方 割丹雄雞冠血，管吹納鼻中。


又方 以雞冠及血涂面上，灰圍四邊，立起。


又方 豬脂如雞子大，苦酒一升煮沸，以灌喉中。


又方 大豆二七枚，以雞子白並酒和，盡以吞之。


救卒死而壯熱者。礬石半斤，水一斗半，煮消以漬腳，令沒踝。


救卒死而目閉者。騎牛臨面，搗薤汁灌之耳中，吹皂莢鼻中，立效。


救卒死而張目及舌者。灸手足兩爪后十四壯了，飲以五毒諸膏散有巴豆者。


救卒死而四肢不收，矢便者。馬屎一升，水三斗，煮取二斗以洗之。又取牛洞一升，溫酒灌口中。洞者，稀糞也。灸心下一寸、臍上三寸、臍下四寸各一百壯，瘥。


若救小兒卒死而吐利，不知是何病者。馬屎一丸，絞取汁以吞之。無濕者，水煮取汁。


又有備急三物丸散及裴公膏，並在后備急藥條中，救卒死尤良，亦可臨時合用之。凡卒死、中惡及尸蹶，皆天地及人身自然陰陽之氣，忽有乖離否隔，上下不通，偏竭所致，故雖涉死境，猶可治而生，緣氣未都竭也。當爾之時，兼有鬼神于其間，故亦可以符術而獲濟者。


附方扁鵲云，中惡與卒死鬼擊亦相類，已死者為治，皆參用此方。


搗菖蒲生根，絞汁灌之，立瘥。


尸厥之病，卒死脈猶動，聽其耳中如微語聲，股間暖是也，亦此方治之。


孫真人治卒死方。以皂角末吹鼻中。


救卒死尸蹶方第二


尸蹶之病，卒死而脈猶動，聽其耳中，循循如嘯聲，而股間暖是也，耳中雖然嘯聲而脈動者，故當以尸蹶，救之方。


以管吹其左耳中極三度，複吹右耳三度，活。


又方 搗干菖蒲，以一棗核大，著其舌下。


又方 灸鼻人中，七壯，又灸陰囊下。去下部一寸，百壯。若婦人，灸兩乳中間。又云爪刺人中良久，又針人中至齒，立起。


此亦全是魏大夫傳中扁鵲法，即趙太子之患。又張仲景云，尸一蹶，脈動而無氣，氣閉不通，故靜然而死也。


以菖蒲屑納鼻兩孔中，吹之，令人以桂屑著舌下。又云扁鵲法。治楚王效。


又方 剔左角髮，方二寸，燒末，以酒灌，令入喉，立起也。


又方 以繩圍其臂腕，男左女右，繩從大椎上度，下行脊上，灸繩頭五十壯，活。此是扁鵲秘法。


又方 熨其兩脅下，取灶中墨如彈丸，漿水和飲之，須臾，三四，以管吹耳中，令三四人更互吹之。又小管吹鼻孔，梁上塵如豆，著中吹之，令入，瘥。


又方 白馬尾二七莖，白馬前腳目二枚，合燒之，以苦酒丸如小豆。開口吞二丸，須臾，服一丸。


又方 針百會，當鼻中，入髮際五寸，針入三分，補之。針足大指甲下肉側去甲三分，又針足中指甲上，各三分，大指之內，去端韭葉，又針手少陰、銳骨之端各一分。


又方 灸膻中穴二十八壯。


救卒客忤死方第三


客忤者，中惡之類也，多于道門門外得之，令人心腹絞痛脹滿，氣沖心胸，不即治，亦殺人，救之方。


灸鼻人中三十壯，令切鼻柱下也，以水漬粳米，取汁一二升，飲之。口已噤者，以物強發之。


又方 搗墨，水和，服一錢匕。


又方 以銅器若瓦器，貯熱湯，器著腹上；轉冷者，撤去衣，器親肉；大冷者，易以熱湯，取愈則止。


又方 以三重衣著腹上，銅器著衣上，稍稍，少許茅于器中燒之，茅盡益之，勿頓多也，取愈乃止。


又方 以繩橫度其人口，以度其臍，去四面各一處，灸各三壯，令四火俱起，瘥。


又方 橫度口中，折之令上，頭著心下，灸下頭五壯。


又方 真丹方寸匕，蜜三合，和服。口噤者，折齒下之。


扁鵲治忤有救卒符並服鹽湯法，恐非庸世所能，故不載。而此病即今人所謂中惡者，與卒死鬼擊亦相類，為治皆參取而用之已死者。


搗生菖蒲根，絞取汁，含之，立瘥。


卒忤，停尸不能言者。桔梗（燒）二枚，末之，服。


又方 末細辛、桂，分等，納口中。


又方 雞冠血和真珠，丸如小豆，納口中，與三四枚，瘥。


若卒口噤不開者。末生附子，置管中，吹納舌下，即瘥矣。


又方 人血和真珠，如梧桐子大，二丸，折齒納喉中，令下。


華佗卒中惡、短氣欲死。灸足兩拇指上甲后聚毛中，各十四壯，即愈。未瘥，又灸十四壯。前救卒死方，三七壯，已有其法。


又張仲景諸要方 麻黃四兩，杏仁七十枚，甘草一兩。以水八升，煮取三升，分令咽之。通治諸感忤。


又方 韭根一把，烏梅二十個，茱萸半斤。以水一斗煮之，以病患櫛納中三沸，櫛浮者生，沉者死。煮得三升，與飲之。


又方 桂一兩，生姜三兩，梔子十四枚，豉五合。搗，以酒三升，攪，微煮之，味出去滓，頓服取瘥。


飛尸走馬湯 巴豆二枚，杏仁二枚。合綿纏椎，令碎，著熱湯二合中，指捻令汁出，便與飲之，炊間頓下飲，瘥。小量之，通治諸飛尸鬼擊。


又有諸丸散，並在備急藥中。客者，客也；忤者，犯也，謂客氣犯人也。此蓋惡氣，治之多愈，雖是氣來鬼鬼毒厲之氣，忽逢觸之其衰歇，故不能如自然惡氣治之，入身而侵克臟腑經絡，瘥后，猶宜更為治，以消其余勢，不爾，亟終為患，令有時輒發。


附方《外台秘要》治卒客忤，停尸不能言。細辛、桂心，等分，納口中。


又方 燒桔梗二兩，末。米飲服，仍吞麝香如大豆許，佳。


《廣利方》治卒中客忤垂死。麝香一錢。重研，和醋二合，服之，即瘥。





治卒得鬼擊方第四


鬼擊之病，得之無漸卒著，如人力刺狀，胸脅腹內，絞急切痛，不可抑按，或即吐血，或鼻中出血，或下血，一名鬼排。治之方。


灸鼻下人中一壯，立愈。不瘥，可加數壯。


又方 升麻、獨活、牡桂，分等。末，酒服方寸匕，立愈。


又方 灸臍下一寸，二壯。


又方 灸臍上一寸，七壯，及兩踵白肉際，取瘥。


又方 熟艾如鴨子大，三枚。水五升，煮取二升，頓服之。


又方 鹽一升，水二升。和攪飲之，並以冷水 之。勿令即得吐，須臾吐，即瘥。


又方 以粉一撮，著水中攪。飲之。


又方 以淳酒吹納兩鼻中。


又方 斷白犬一頭，取熱犬血一升。飲之。


又方 割雞冠血以瀝口中，令一咽，仍破此雞以 心下，冷乃棄之于道邊。得烏雞彌佳，妙。


又方 牛子屎一升。酒三升，煮服之。大牛亦可用之。


又方 刀鞘三寸。燒末，水飲之。


又方 燒鼠屎末服，如黍米不能飲之，以少水和納口中。


又有諸丸散，並在備急藥條中。今巫實見人忽有被鬼神所擺拂者，或犯其行伍，或遇相觸突，或身神散弱，或愆負所貽，輕者因而獲兔，重者多見死亡，猶如燕簡輩事，非為虛也，必應死，亦不可，要自不得不救爾。


附方《古今錄驗》療妖魅貓鬼病患不肯言鬼方。鹿角屑搗散，以水服方寸匕，即言實也。





治卒魘寐不寤方第五


臥忽不寤，勿以火照，火照之殺人，但痛嚙其踵及足拇指甲際，而多唾其面，即活。又治之方。


末皂角，管吹兩鼻中，即起。三四日猶可吹。又以毛刺鼻孔中，男左女右，輾轉進之。


又方 以蘆管吹兩耳，並取病患發二七莖，作繩納鼻孔中，割雄雞冠取血，以管吹入咽喉中，大效。


又方 末灶下黃土，管吹入鼻中。末雄黃並桂，吹鼻中，並佳。


又方 取井底泥涂目畢，令人垂頭于井中，呼其姓名，即便起也。


又方 取韭搗，以汁吹鼻孔。冬月可掘取根，取汁灌于口中。


又方 以鹽湯飲之，多少約在意。


又方 以其人置地，利刀畫地，從肩起，男左女右，令周面以刀鋒刻病患鼻，令入一分，急持勿動，其人當鬼神語求哀，乃問，阿誰，何故來，當自乞去，乃以指滅向所畫地，當肩頭數寸，令得去，不可不具詰問之也。


又方 以瓦甑覆病患面上，使人疾打，破甑，則寤。


又方 以牛蹄或馬蹄，臨魘人上。亦可治卒死。青牛尤佳。


又方 搗雄黃，細篩，管吹納兩鼻中。桂亦佳。


又方 菖蒲末，吹兩鼻中，又末納舌下。


又方 以甑帶左索縛其肘后，男左女右，用余稍急絞之，又以麻縛腳，乃詰問其故，約敕解之。令一人坐頭守，一人于戶內呼病患姓名，坐人應曰諾，在便蘇。


卒魘不覺。灸足下大趾聚毛中，二十一壯。


人喜魘及惡夢者。取火死灰，著履中，合枕。


又方 帶雄黃，男左女右。


又方 灸兩足大趾上聚毛中，灸二十壯。


又方 用真麝香一字于頭邊。


又方 以虎頭枕尤佳。


辟魘寐方。取雄黃如棗核，系左腋下。令人終身不魘寐。


又方 真赤 方一赤以枕之。


又方 作犀角枕佳。以青木香納枕中，並帶。


又方 魘治卒魘寐久。書此符于紙，燒令黑，以少水和之，納死人口中，懸鑒死者耳前打之，喚死者名，不過半日，即活。


魘臥寐不寤者，皆魂魄外游，為邪所執，錄欲還未得所，忌火照，火照遂不複入，而有燈光中魘者，是本由明出，但不反身中故耳。


附方《千金方》治鬼魘不寤。皂莢末刀圭，起死人。





治卒中五尸方第六


五尸者（飛尸、遁尸、風尸、沉尸、尸注也，今所載方兼治之），其狀腹痛，脹急，不得氣息，上沖心胸，旁攻兩脅，或 塊涌起，或攣引腰脊，兼治之方。


灸乳后三寸，十四壯，男左女右。不止，更加壯數，瘥。


又方 灸心下三寸，六十壯。


又方 灸乳下一寸，隨病左右，多其壯數，即瘥。


又方 以四指尖其痛處，下灸指下際數壯，令人痛，上爪其鼻人中，又爪其心下一寸，多其壯，取瘥。


又方 破雞子白，頓吞之。口閉者，納喉中搖頓令下，立瘥。


又方 破雞子白，頓吞七枚。不可，再服。


又方理商陸根，熬以囊貯，更番熨之，冷複易。雖有五尸之名，其例皆相似，而有小異者（飛尸者，游走皮膚，洞穿臟腑，每發刺痛，變作無常也；遁尸者，附骨入肉，攻鑿血脈，每發不可得近，見尸喪、聞哀哭便作也；風尸者，淫躍四肢，不知痛之所在，每發昏恍，得風雪便作也；沉尸者，纏結臟腑，沖心脅，每發絞切，遇寒冷便作也；尸注者，舉身沉重，精神錯雜，常覺廢，每節氣改變，輒致大惡，此一條別有治后熨也）。凡五尸，即身中死鬼接引也，共為病害，經術甚有消滅之方，而非世徒能用，今複撰其經要，以救其敝方。


雄黃一兩，大蒜一兩。令相和似彈丸許，納二合熱酒中，服之，須臾，瘥。未瘥，更作。


已有 者，常蓄此藥也。


又方 干姜、桂，分等。末之，鹽孔指撮，熬，令青末，合水服之，即瘥。


又方 搗蒺藜子蜜丸服。如胡豆，二丸，日三。


又方 粳米二升。水六升，煮一沸服之。


又方 豬肪八合。銅器煎，小沸，投苦酒八合，相和，頓服，即瘥。


又方 掘地作小坎，水滿中，熟攪，取汁服之。


又方 取屋上四角茅，納銅器中，以三赤，布覆腹，著器布上，燒茅令熱，隨痛追逐，下痒，即瘥。若瓦屋，削取四角柱燒之，亦得極大神良者也。


又方 桂一赤，姜一兩，巴豆三枚。合搗末，苦酒和如泥，以敷尸處，燥，即瘥。


又方 烏臼根（銼）二升。煮令濃，去滓，煎汁，凡五升，則入水一兩，服五合至一升，良。


又方 忍冬莖葉（銼）數斛。煮令濃，取汁煎之，服如雞子一枚，日二三服，佳也。


又方 燒亂發，熬杏仁等分。搗膏，和丸之，酒服，桐子大三丸，日五六服。


又方 龍骨三分，藜蘆二分，巴豆一分。搗，和井花水服如麻子大，如法丸。


又方 漆葉曝干。搗末，酒服之。


又方 鼉肝一具。熟煮，切。食之令盡，亦用蒜薤。


又方 斷鱉頭燒末。水服，可分為三度，當如肉者，不盡，后發更作。


又方 雄黃一分，梔子十五枚，芍藥一兩。水三升，煮取一升半，分再服。


又方 梔子二七枚，燒末服。


又方 干姜、附子各一兩，桂二分，巴豆三十枚（去心，並生用）。搗篩，蜜和搗萬杵，服二丸，如小豆大。此藥無所不治。


又飛尸入腹刺痛死方。凡犀角、射罔、五注丸，並是好藥，別在大方中。治卒有物在皮中，如蝦蟆，宿昔下入腹中，如杯不動搖，掣痛不可堪，過數日即煞人方。


巴豆十四枚，龍膽一兩，半夏、土瓜子各一兩，桂一斤半。合搗碎，以兩布囊貯，蒸熱，更番以熨之，亦可煮飲，少少服之。


此本在雜治中，病名曰陰尸，得者多死。





治尸注鬼注方第七


尸注、鬼注病者，葛云，即是五尸之中尸注，又挾諸鬼邪為害也。其病變動，乃有三十六種至九十九種，大略使人寒熱、淋瀝、恍恍、默默，不的知其所苦，而無處不惡，累年積月，漸就頓滯，以至于死，死后複傳之旁人，乃至滅門。覺知此候者，便宜急治之，方。


取桑樹白皮，曝干，燒為灰，得二斗許，著甑中蒸，令氣浹便下，以釜中湯三四斗，淋之又淋，凡三度，極濃止。澄清取二斗，以漬赤小豆二斗一宿，曝干，干複漬灰，汁盡止。


乃濕蒸令熟，以羊肉若鹿肉作羹，進此豆飯，初食一升至二升取飽，滿微者三四斗，愈極者七八斗，病去時體中自覺，疼痒淫淫。或若根本不拔，重為之，神驗也。


又方 桃仁五十枚。破，研，以水煮取四升，一服盡。當吐，吐病不盡，三兩日更作。


若不吐，非注。


又方 杜蘅一兩，莖一兩，人參半兩許，瓠子二七枚，松蘿六銖，赤小豆二七枚。搗末，散，平旦溫服方寸匕，晚當吐百種物。若不盡，后更服之也。


又方 獺肝一具。陰干，搗末，水服方寸匕，日三。一具未瘥，更作。姚云神良。


又方 朱砂、雄黃各一兩，鬼臼、 草各半兩，巴豆四十枚（去心皮），蜈蚣兩枚。搗，蜜和丸服，如小豆，不得下，服二丸。亦長將行之。姚氏，燒發灰、熬杏仁紫色分等。搗如脂，豬脂和酒服，梧桐子大，日三服，瘥。


又有華佗狸骨散、龍牙散、羊脂丸諸大藥等，並在大方中，及成帝所受淮南丸，並療疰易滅門，女子小兒多注車、注船、心悶亂、頭痛吐，有此疹者宜辟方。


車前子、車下、李根皮、石長生、徐長卿各數兩，分等。粗搗，作方囊，貯半合，系衣帶及頭。若注船，下暴KT ，以和此共帶之，又臨入船，刻取此船，自燒作屑，以水服之。


附方《子母秘錄》治尸注。燒亂發如雞子大。為末，水服之，瘥。


《食醫心鏡》主傳尸、鬼氣、咳嗽、 癖、注氣，血氣不通，日漸羸瘦。方︰桃仁一兩，去皮尖，杵碎。以水一升半煮汁，著米煮粥，空心食之。


治卒心痛方第八


治卒心痛。桃白皮煮汁。宜空腹服之。


又方 桂末若干、姜末二藥，並可單用，溫酒服方寸匕，須臾，六七服，瘥。


又方 驢屎，絞取汁五六合。及熱頓服，立定。


又方 東引桃枝一把，切。以酒一升，煎取半升，頓服，大效。


又方 生油半合，溫服，瘥。


又方 黃連八兩。以水七升，煮取一升五合。去滓，溫服五合，每日三服。


又方 當戶以坐，若男子病者，令婦人以一杯水以飲之；若婦人病者，令男子以一杯水以飲之。得新汲水尤佳。又以蜜一分，水二分，飲之，益良也。


又方 敗布裹鹽如彈丸。燒令赤，末，以酒一盞服之。


又方 煮三沸湯一升，以鹽一合攪，飲之。若無火作湯，亦可用水。


又方 閉氣忍之數十度，並以手大指按心下宛宛中，取愈。


又方 白艾（成熟者）三升。以水三升，煮取一升。去滓，頓服之。若為客氣所中者，當吐之虫物。


又方 苦酒一杯，雞子一枚。著中合攪，飲之。好酒亦可用。


又方 取灶下熱灰，篩去炭分，以布囊貯，令灼灼爾。便更番以熨痛上，冷，更熬熱。


又方 蒸大豆，若煮之，以囊貯。更番熨痛處，冷複易之。


又方 切生姜若干姜半升。以水二升，煮取一升。去滓，頓服。


又方 灸手中央長指端三壯。


又方 好桂，削去皮。搗篩，溫酒服三方寸匕。不瘥者，須臾，可六七服。無桂者，末干姜，佳。


又方 橫度病患口折之，以度心厭下，灸度頭三壯。


又方 盡地作五行字，撮中央土，以水一升，攪飲之也。


又方 吳茱萸二升，生姜四兩，豉一升。酒六升，煮三升半。分三服。


又方 人參、桂心、梔子（擘）、甘草（炙）、黃芩各一兩。水六升，煮取二升。分三服，奇效。


又方 桃仁七枚，去皮尖，熟，研。水合頓服，良。亦可治三十年患。


又方 附子二兩（炮），干姜一兩。搗，蜜丸。服四丸，如梧子大，日三。


又方 吳茱萸一兩半，干姜，準上桂心一兩，白術二兩，人參、橘皮、椒（去閉口及子、汗）、甘草（炙）、黃芩、當歸、桔梗各一兩，附子一兩半（炮）。搗，篩，蜜和為丸，如梧子大。日三，稍加至十丸、十五丸，酒飲下，飯前食后任意，效驗。


又方 桂心八兩。水四升，煮取一升。分三服。


又方 苦參三兩，苦酒升並。煮取八合，分再服。亦可用水無煮者，生亦可用。


又方 龍膽四兩。酒三升，煮取一升半。頓服。


又方 吳茱萸五合，桂一兩。酒二升半，煎取一升，分二服，效。


又方 吳茱萸二升，生姜四兩，豉一升。酒六升，煮取二升半，分為三服。


又方 白雞一頭，治之如食法。水三升，煮取二升，去雞煎汁，取六合，納苦酒六合，入真珠一錢，複煎取六合，納末麝香如大豆二枚。頓服之。


又方 桂心、當歸各一兩，梔子十四枚。搗為散，酒服方寸匕，日三五服。亦治久心病發作有時節者也。


又方 桂心二兩，烏頭一兩。搗，篩，蜜和為丸。一服如梧子大三丸，漸加之。


暴得心腹痛如刺方。苦參、龍膽各二兩，升麻、梔子各三兩。苦酒五升，煮取二升，分二服。當大吐，乃瘥。


治心疝發作，有時激痛難忍方。真射 、吳茱萸分等。搗末，蜜和丸，如麻子。服二丸，日三服。勿吃熱食。


又方 灸心鳩尾下一寸，名巨闕，及左右一寸，並百壯。又與物度頸及度脊如之，令正相對也，凡灸六處。


治久患常痛，不能飲食，頭中疼重方。烏頭六分，椒六分，干姜四分。搗末，蜜丸。酒飲服，如大豆四丸，稍加之。


又方 半夏五分，細辛五分，干姜二分，人參三分，附子一分。搗末，苦酒和丸如梧子大。酒服五丸，日三服。


治心下牽急懊痛方。桂心三兩，生姜三兩，枳實五枚。水五升，煮取三升，分三服。亦可加術二兩、膠飴半斤。


治心肺傷動冷痛方。桂心二兩，豬腎二枚。水八升，煮取三升。分三服。


又方 附子二兩，干姜一兩。蜜丸。服四丸如梧子大，日三服。


治心痺心痛方。蜀椒一兩（熬令黃）。末之，以狗心血丸之，如梧子。服五丸，日五服。


治心下堅痛，大如碗邊，如旋 ，名為氣分，飲水所結方。枳實七枚，炙術三兩。水一斗，煮取三升。分為三服。當稍軟也。


若心下百結積，來去痛者方。吳茱萸末一升，真射 如彈丸一枚。合搗，以雞子白和丸，丸如小豆大。服二丸，即瘥。


治心痛多唾，似有虫方。取六畜心，生切作十四臠，刀縱橫各割之，以真丹一兩，粉肉割中。旦悉吞之，入雄黃、麝香，佳。


飢而心痛者，名曰飢疝。龍膽、附子、黃連分等。搗篩。服一錢匕，日三度服之。


附方《藥性論》主心痛、中惡或連腰臍者。鹽如雞子大。青布裹燒赤，納酒中。頓服，當吐惡物。


《拾遺》序，延胡索止心痛，末之，酒服。


《聖惠方》治久心痛，時發不定，多吐清水，不下飲食。以雄黃二兩，好醋二升，慢火煎成膏，用干蒸餅，丸如梧桐子大。每服七丸，姜湯下。


又方 治九種心痛妨悶。用桂心一分為末，以酒一大盞，煎至半盞，去滓，稍熱服，立效。


又方 治寒疝心痛，四肢逆冷，全不飲食。用桂心二兩為散。不計時候，熱酒調下一錢匕。


《外台秘要》治卒心痛。干姜為末。水飲調下一錢。


又方 治心痛。當歸為末。酒服方寸匕。


又《必效》治 心痛。熊膽如大豆。和水服，大效。


又方 取鰻鱺魚，淡炙令熟。與患人食一二枚，永瘥。飽食彌佳。


《經驗方》治四十年心痛不瘥。黍米，淘汁。溫服，隨多少。


《經驗后方》治心痛。姜黃一兩，桂穰三兩。為末，醋湯下一錢匕。


《簡要濟眾》治九種心痛，及腹脅積聚滯氣。筒子干漆二兩。搗碎，炒煙出，細研，醋煮，面糊和丸，如梧桐子大。每服五丸至七丸，熱酒下，醋湯亦得，無時服。


姚和眾治卒心痛。郁李仁三七枚，爛嚼，以新汲水下之，飲溫湯尤妙。須臾痛止，卻煎薄鹽湯熱呷之。


《兵部手集》治心痛不可忍，十年五年者，隨手效。以小蒜釅醋煮，頓服之，取飽。不用著鹽。


治卒腹痛方第九


治卒腹痛方。書舌上作風字，又畫紙上作兩蜈蚣相交，吞之。


又方 搗桂末，服三寸匕。苦酒、人參、上好干姜亦佳。


又方 粳米二升。以水六升，煮二七沸。飲之。


又方 食鹽一大把。多飲水送之，忽當吐，即瘥。


又方 掘土作小坎，水滿飲中，熟攪取汁。飲之。


又方 令人騎其腹，溺臍中。


又方 米粉一升。水二升，和飲。


又方 使病患伏臥，一人跨上，兩手抄舉其腹，令病患自縱重輕舉抄之，令去床三尺許，便放之，如此二七度止。拈取其脊骨皮深取痛引之，從龜尾至頂乃止。未愈，更為之。


又方 令臥枕高一尺許，拄膝使腹皮 氣入胸，令人抓其臍上三寸便愈。能干咽吞氣數十遍者彌佳。此方亦治心痛，此即伏氣。


治卒得諸疝，小腹及陰中相引，痛如絞，自汗出欲死方。搗沙參末，篩，服方寸匕，立瘥。


此本在雜治中，謂之寒疝，亦名陰疝，此治不瘥，可服諸利丸下之，作走馬湯亦佳。


治寒疝腹痛，飲食下唯不覺其流行方。椒二合，干姜四兩。水四升，煮取二升，去滓，納飴一斤，又煎取半分，再服，數數服之。


又方 半夏一升，桂八兩，生姜一升。水六升，煮取二升。分為三服。


治寒疝，來去每發絞痛方。吳茱萸三兩，生姜四兩，豉二合。酒四升，煮取二升。分為二服。


又方 附子一枚，椒二百粒，干姜半兩，半夏十枚，大棗三十枚，粳米一升。水七升，煮米熟。去滓，一服一升，令盡。


又方 肉桂一斤，吳茱萸半升。水五升，煮取一升半，分再服。


又方 牡蠣、甘草、桂各二兩。水五升，煮取一升半，再服。


又方 宿烏雞一頭（治如食法），生地黃七斤。合細銼之，著甑蔽中蒸，銅器承。須取汁，清旦服，至日晡令盡。其間當下諸寒癖訖，作白粥漸食之。久疝者，下三劑。


附方《博濟方》治冷熱氣不和，不思飲食，或腹痛 刺。山梔子、川烏頭等分。生搗為末，以酒糊丸，如梧桐子大。每服十五丸，炒生姜湯下。如小腸氣痛，炒茴香、蔥酒任下二十丸。


《經驗方》治元藏氣發，久冷腹痛虛瀉。


應急大效玉粉丹 生硫黃五兩，青鹽一兩，以上袞細研，以蒸餅為丸，如綠豆大。每服五丸，熱酒空心服，以食壓之。


《子母秘錄》治小腹疼，青黑，或亦不能喘。苦參一兩。醋一升半，煎八合，分二服。


《聖惠方》治寒疝，小腹及陰中相引痛，自汗出。以丹參一兩，杵為散。每服熱酒調下二錢匕，佳。





治心腹俱痛方第十


治心腹俱脹痛，短氣欲死或已絕方。取梔子十四枚，豉七合。以水二升，先煮豉取一升二合，絞去滓，納梔子，更煎取八合，又絞去滓，服半升，不愈者盡服之。


又方 浣小衣。飲其汁一二升，即愈。


又方 桂二兩（切）。以水一升二合，煮取八合。去滓，頓服。無桂者，著干姜亦佳。


又方 烏梅二七枚。以水五升煮一沸，納大錢二七枚，煮得二升半。強人可頓服，羸人可分為再服，當下便愈。


又方 茱萸二兩，生姜四兩。豉三合，酒四升，煮取二升。分為三服，即瘥。


又方 干姜一兩，巴豆二兩。搗蜜丸。一服如小豆二丸，當吐下，瘥。


治心腹相連常脹痛方。野狼毒二兩，附子半兩。搗。篩，蜜丸如梧子大。日一服一丸；二日二丸；三日后服三丸，再一丸；至六日，服三丸，自一至三以常服，即瘥。


又方 吳茱萸一合，干姜四分，附子、細辛、人參各二分。搗篩，蜜丸如梧子大。服五丸，日三服。


凡心腹痛，若非中惡霍亂，則是皆宿結冷熱所為。今此方可采以救急，瘥后，要作諸大治，以消其根源也。


附方《梅師方》治心腹脹堅，痛悶不安，雖未吐下欲死。以鹽五合，水一升，煎令消，頓服，自吐下，食出即定。不吐更服。


孫真人方治心腹俱痛。以布裹椒薄注上火熨，令椒汗出，良。


《十全方》，心脾痛。以高良姜（細銼，炒）杵末，米飲調下一錢匕立止。





治卒心腹煩滿方第十一


治卒心腹煩滿，又胸脅痛欲死方。以熱湯令灼灼爾，漬手足，複易秘方。


又方 青布方寸，鹿角三分，亂發灰二錢匕。以水二升，煮令得一升五合。去滓，盡服之。


又方 銼薏苡根，濃煮取汁。服三升。


又方 取比輪錢二十枚，水五升，煮取三沸。日三服。


又方 搗香菜汁，服一二升。水煮干姜亦佳。


又方 即用前心痛梔子豉湯法，瘥。


又方 黃芩一兩，杏仁二十枚，牡蠣一兩。水三升，煮取一升。頓服。


治厥逆煩滿常欲嘔方。小草、桂、細辛、干姜、椒各二兩，附子二兩（炮）。搗，蜜和丸，服如桐子大四丸。


治卒吐逆方。灸乳下一寸，七壯，即愈。


又方 灸兩手大拇指內邊爪后第一文頭各一壯，又灸兩手中央長指爪下一壯，愈。


此本雜治中，其病亦是痰壅霍亂之例，兼宜依霍亂條法治之。人卒在此上條，患者亦少，皆因他病兼之耳。或從傷寒未複，或從霍亂吐下后虛燥，或是勞損服諸補藥痞滿，或觸寒熱邪氣，或食飲協毒，或服藥失度，並宜各循其本源為治，不得專用此法也。


附方《千金方》治心腹脹，短氣。以草豆蔻一兩，去皮為末。以木瓜生姜湯下半錢匕。


《斗門方》治男子女人久患氣脹心悶，飲食不得，因食不調，冷熱相擊，致令心腹脹滿方。濃朴火上炙令干，又蘸姜汁炙，直待焦黑為度。搗篩，如面。以陳米飲調下，二錢匕，日三服良。亦治反胃止瀉，甚妙。


《經驗方》治食氣遍身黃腫，氣喘，食不得，心胸滿悶。


不蛀皂角（去皮子，涂好醋，炙令焦，為末）一錢匕，巴豆七枚（去油膜）。二件以淡醋及研好墨為丸，如麻子大。每服三丸，食后陳橘皮湯下，日三服，隔一日增一丸，以利為度。


如常服，消酒食。


《梅師方》治腹滿不能服藥。煨生姜，綿裹，納下部中，冷即易之。


《聖惠方》治肺臟壅熱煩悶。新百合四兩。蜜半盞，和蒸令軟。時時含一棗大，咽津。

﻿治卒霍亂諸急方第十二


凡所以得霍亂者，多起飲食，或飲食生冷雜物。以肥膩酒，而當風履濕，薄衣露坐或夜臥失覆之所致。初得之便務令暖以炭火布其所臥，下大熱減之，又並蒸被絮若衣絮。自苞冷易熱者，亦可燒地，令熱水沃敷薄布，席臥其上，濃覆之。亦可作灼灼爾，熱湯著瓮中，漬足，令至膝，並銅器貯湯，以著腹上。衣藉之，冷複易，亦可以熨斗貯火著腹上。如此而不淨者，便急灸之，但明案次第，莫為亂灸。須有其病，乃隨病灸之。未有病莫預灸。灸之雖未即愈，要萬不複死矣。莫以灸不即而止灸。霍亂艾丸，苦不大，壯數亦不多，本方言七壯為可，四五十無不便。火下得活，服舊方用理中丸，及濃朴大豆豉通脈半夏湯。先輩所用藥者難得，今但疏良灸之法及單行數方，用之有效。不減于貴藥。已死未久者，猶可灸。


余藥乃可難備，而理中丸、四順濃朴諸湯，可不預合，每向秋月，常買自隨。


卒得霍亂，先腹痛者。灸臍上，十四壯，名太倉，在心厭下四寸，更度之。


先洞下者，灸臍邊一寸。男左女右，十四壯，甚者至三十四十壯，名大腸募洞者，宜瀉。


先吐者，灸心下二寸，十四壯，又並治下痢不止。上氣灸五十壯，名巨闕，正心厭尖頭下一寸是也。


先手足逆冷者，灸兩足內踝上一尖骨是也，兩足各七壯，不愈加數。名三陰交，在內踝尖上三寸是也。


轉筋者，灸蹶心當拇指大聚筋上，六七壯，名涌泉，又灸足大趾下約中，一壯，神驗。


又方，灸大指上爪甲際，七壯。


轉筋入腹痛者，令四人捉手足，灸臍左二寸，十四，灸股中大筋上，去陰一寸。


若 者，灸手腕第一約理中，七壯，名心主當中指。


下利不止者，灸足大趾本節內側，寸白肉際，左右各七壯，名大都。


干嘔者，灸手腕后三寸，兩筋間，是左右各七壯，名間使，若正厥嘔絕，灸之便通。


《短劇》方起死。


吐且下利者，灸兩乳。連黑外近腹白肉際，各七壯，亦可至二七壯。


若吐止而利不止者，灸臍一夫納中，七壯，又云臍下一寸二，七壯。


若煩悶湊滿者，灸心厭下三寸，七壯，名胃管。


又方，以鹽納臍中上，灸二七壯。


若達臍痛急者，灸臍下三寸三七壯，名關元，良。


治霍亂神秘起死灸法，以物橫度病患人中，屈之從心鳩尾飛度以下灸。先灸中央畢，更橫灸左右也。又灸脊上以物圍，令正當心厭，又夾脊左右一寸，各七壯，是腹背各灸三處也。


華佗治霍亂已死，上屋喚魂，又以諸治皆至，而猶不瘥者。


捧病患腹臥之，伸臂對以繩度兩頭，肘尖頭依繩下夾背脊大骨穴中，去脊各一寸，灸之百壯，不治者，可灸肘椎，已試數百人，皆灸畢即起坐，佗以此術傳子孫，代代皆秘之。


上此前並是灸法。


治霍亂心腹脹痛，煩滿短氣，未得吐下方。


鹽二升以水五升，煮取二升，頓服，得吐愈。


又方，生姜若干姜一二升， 咀，以水六升，煮三沸，頓服。若不即愈，更可作，無新藥，煮滓亦得。


又方，飲好苦酒三升，小老、羸者，可飲一二升。


又方，溫酒一二升，以蠟如彈丸一枚置酒中，消乃飲，無蠟，以鹽二方寸匕代，亦得。


又方，桂屑半升，以暖飲二升和之，盡服之。


又方，濃煮竹葉湯五六升，令灼已轉筋處。


又方，取楠若樟木，大如掌者削之，以水三升，煮三沸，去滓，令灼之也。


又方，服干姜屑三方寸匕。


又方，取蓼若葉，細切二升，水五升，煮三沸，頓服之。煮干蘇，若生蘇汁，即亦佳。


又方，小蒜一升， 咀，以水三升，煮取一升，頓服之。


又方，以暖湯漬小蒜五升許，取汁服之，亦可。


又方，以人血合丹服，如梧子大，二丸。


又方，生姜一斤切，以水七升，煮取一升，分為三服。


又方，取賣解家機上垢，如雞子大，溫酒服之，瘥。


又方，飲竹瀝少許，亦瘥。


又方，干姜二兩，甘草二兩，附子一兩，水三升，煮取一升，納豬膽一合相和，分為三服。


又方，蘆蓬茸一大把，濃煮飲二升，瘥。


若轉筋方，燒鐵令赤。以灼踵白肉際，上近后當縱鐵。以隨足為留停，令成瘡，兩足皆爾，須臾間，熱入腹，不複轉筋，便愈。可脫刀燒蝦尾用之，即瘥。


又方，煮苦酒三沸以摩之，合少粉尤佳，以絮胎縛，從當膝下至足。


又方，燒梔子二七枚，研末服之。


又方，桂，半夏等分，末，方寸匕，水一升和服之，瘥。


又方，生大豆屑，酒和服，方寸匕。


又方，燒蜈蚣膏敷之，即瘥。


若轉筋入腸中，如欲轉者。


取雞屎白一寸，水六合，煮三沸，頓服之，勿令病者知之。


又方，苦酒煮衣絮，絮中令溫，從轉筋處裹之。


又方，燒編荐索三撮，仍酒服之，即瘥。


又方，釜底黑末，酒服之，瘥。


若腹中已轉筋者。


當倒擔病患頭在下，勿使及也，腹中平乃止。


若兩臂腳及胸脅轉筋。


取鹽一升半，水一斗，煮令熱灼灼爾。漬手足，在胸脅者，湯洗之，轉筋入腹中，倒擔病患，令頭在下，腹中平乃止。若極者，手引陰，陰縮必死，猶在，倒擔之，可活耳。


若注痢不止，而轉筋入腹欲死。


生姜二兩，累擘破，以酒升半煮合三四沸，頓服之，瘥。


治霍亂吐下后，心腹煩滿方。


梔子十四枚，水三升，煮取二升。納豉七合，煮取一升，頓服之。嘔者，加橘皮二兩，若煩悶，加豉一升，甘草一兩，蜜一升，增水二升，分為三服。


治霍亂煩躁，臥不安穩方。


蔥白二十莖，大棗二十枚，水三升，煮取二升，頓服之。


治霍亂吐下后，大渴多飲則煞人方。


以黃米五升，水一斗煮之，令得三升。清澄稍稍飲之，莫飲余物也。


崔氏云理中丸方。


甘草三兩，干姜，人參，白術各一兩，搗，下篩，蜜丸如彈丸。覺不住，更服一枚，須臾，不瘥，仍溫湯一斗，以麋肉中服之。頻頻三五度，令瘥，亦可用酒服。


四順湯，治吐下腹干嘔，手足冷不止。


干姜、甘草、人參，附子各二兩，水六升，煮取三升半，分為三服。若下不止，加龍骨一兩，腹痛甚，加當歸二兩，胡洽用附子一枚，桂一兩。人霍亂亦不吐痢，但四肢脈沉，肉冷汗出渴者，即瘥。


濃朴湯，治煩嘔腹脹。


濃朴四兩，炙桂二兩，枳實五枚，炙生姜三兩，以水六升，煮取二升，分為三服。


凡此湯四種，是霍亂諸患皆治之，不可不合也，霍亂若心痛尤甚者，此為挾毒，兼用中惡方治之。


附方孫真人治霍亂。


以胡椒三四十粒，以飲吞之。


《斗門方》，治霍亂。


用黃杉木劈開作片，一握，以水濃煎一盞服之。


《外台秘要》，治霍亂煩躁。


燒亂發如雞子大，鹽湯三升，和服之。不吐，再服。


又方，治霍亂腹痛吐痢。


取桃葉三升切，以水五升，煮取一升三合，分溫二服。


《梅師方》，治霍亂心痛利無汗。


取梨葉枝一大握，水三升，煎取一升服。


又方，治霍亂后，煩躁臥不安穩。


蔥白二十莖，大棗二十枚，以水三升，煎取二升，分服。


《兵部手集》，救人霍亂頗有神效。


漿水稍酸味者，煎干姜屑呷之，夏月腹肚不調，煎呷之，瘥。


孫用和，治大瀉霍亂不止。


附子一枚，重七錢，炮，去皮臍為末。每服四錢，水兩盞，鹽半錢，煎取一盞，溫服立止。集效方。


治吐瀉不止，或取轉，多四肢發厥，虛風，不省人事，服此，四肢漸暖，神識便省。


回陽散，天南星為末，每服三錢，入京棗三枚，水一盞半，同煎至八分，溫服，未省再服。《聖惠方》，治霍亂轉筋垂死。


敗蒲席一握，細切，漿水一盞，煮汁，溫溫頓服。


又方，治肝虛轉筋。


用赤蓼莖葉切，三合水一盞，酒三合，煎至四合，去滓，溫分二服。


又方，治肝風虛轉筋入腹。


以鹽半斤，水煮少時，熱漬之，佳。


孫尚藥治腳轉筋疼痛攣急者。


松節一兩，細銼如米粒，乳香一錢，上件藥用銀石器納，慢火炒令焦。只留三分性，出火毒，研細，每服一錢至二錢，熱木瓜酒調下，應時筋病皆治之。


《古今錄驗》方，治霍亂轉筋。


取蓼一手把，去兩頭，以水二升半，煮取一升半，頓服之。

治傷寒時氣溫病方第十三


治傷寒及時氣溫病及頭痛，壯熱脈大，始得一日方。


取旨兌根葉合搗，三升許，和之真丹一兩，水一升，合煮，絞取汁，頓服之，得吐便瘥，若重，一升盡服，濃覆取汗，瘥。


又方，小蒜一升，搗取汁三合，頓服之。不過，再作，便瘥。


又方，烏梅二七枚，鹽五合，以水三升，煮取一升，去滓，頓服之。


又方，取生 木，削去黑皮，細切，裡白一升，以水二升五合煎，去滓，一服八合，三服，瘥。


又方，取術丸子二七枚，以水五升， 之令熟，去滓，盡服汁，當吐下愈。


又方，雞子一枚，著冷水半升，攪與和，乃複煮，三升水極令沸，以向所和水，投湯中，急攪，令相得，適寒溫，頓服，取汗。


又方，以真丹涂身，令遍，面向火坐，令汗出，瘥。


又方，取生 荷根葉合搗，絞取汁，服三四升。


又方，取干艾三斤，以水一斗，煮取一升，去滓，頓服取汗。


又方，鹽一升食之，以湯送之腹中。當絞吐，便覆取汗，便瘥。


又方，取比輪錢一百五十七枚，以水一斗，煮取七升，服汁盡之。須臾，複以五升水，更煮令得一升，以水二升投中合，令得三升，出錢飲汁，當吐毒出也。


又方，取豬膏如彈丸者，溫服之，日三服，三日九服。


又方，烏梅三十枚去核，以豉一升，苦酒三升，煮取一升半，去滓，頓服。


又傷寒有數種，人不能別，令一藥盡治之者，若初覺頭痛，肉熱，脈洪起，一二日，便作蔥豉湯，用蔥白一虎口，豉一升，以水三升，煮取一升，頓服取汗。不汗複更作，加葛根二兩，升麻三兩，五升水，煎取二升，分再服，必得汗，若不汗，更加麻黃二兩，又用蔥湯研米二合，水一升，煮之。少時下鹽豉，后納蔥白四物，令火煎取三升，分服取汗也。


又方，豉一升，小男溺三升，煎取一升，分為再服，取汗。


又方，葛根四兩，水一斗，煎取三升，乃納豉一升，煎取升半，一服，搗生葛汁，服一二升亦為佳也。


若汗出不歇已三四日，胸中惡，欲令吐者。


豉三升，水七升，煮取二升半，去滓，納蜜一兩，又煮三沸，頓服。安臥，當得吐，不瘥。更服取瘥，秘法傳于子孫也。


又方，生地黃三斤，細切，水一斗，煮取三升，分三服，亦可服藜蘆吐散，及苦參龍膽散。


若已五六日以上者。


可多作青竹瀝，少煎，令減，為數數飲之，濃覆取汗。


又方，大黃、黃連、黃柏、梔子各半兩，水八升，煮六七沸，納豉一升，蔥白七莖，煮取三升，分服。宜老少。


又方，苦參二兩，黃芩二兩，生地黃半斤，水八升，煮取一升，分再服，或吐下毒，則愈。


若已六七日熱極，心下煩悶，狂言見鬼，欲起走。


用干茱萸三升，水二升，煮取一升后，去滓，寒溫服之，得汗便愈。此方恐不失，必可用也，秘之。


又方，大蚓一升破去，以人溺煮，令熟，去滓服之。直生絞汁及水煎之。並善，又絞糞汁，飲數合至一二升，謂之黃龍湯，陳久者佳。


又方，取白犬，從背破取血，破之多多為佳，當及熱。以敷胸上，冷乃去之。此治垂死者活，無白犬，諸純色者亦可用之。


又方，取桐皮削去上黑者，細擘之，長斷，令四寸一束，以酒五合，以水一升，煮取一升，去滓，頓服之。當吐下青黃汁數升，即瘥。


又方，雞子三枚，芒硝方寸匕，酒三合，合攪，散消盡，服之。


又方，黃連三兩，黃柏，黃芩各二兩，梔子十四枚，水六升，煎取二升，分再服，治煩嘔不得眠。


治時氣行，垂死破棺。千金煮湯，苦參一兩， 咀，以酒二升半，舊方用苦參酒煮。令得一升半，去滓，適寒溫，盡服之。當間苦寒吐毒如溶膠，便愈。


又方，大錢百文，水一斗，煮取八升，納麝香，當門子，李子大，末，稍稍與飲至盡，或汗，或吐之。


治溫毒發斑，大疫難救，黑膏方。

生地黃半斤。切碎，好豉一升
上二味，以豬脂二斤合露之，煎五六沸，令至三分減一，絞去滓。末雄黃、麝香如大豆者，納中攪和，盡服之。毒從皮中出，即愈。


又方，用生蝦蟆，正爾破腹去腸，乃搗吞食之。得五月五日干者，燒末亦佳矣。


黑奴丸，胡洽小品同，一名水解丸，又一方加小麥（炒令黑） 一兩，名為麥奴丸，支同此注。


麻黃二兩，大黃二兩，黃芩一兩，芒硝一兩，釜底墨一兩，灶突墨二兩，梁上塵二兩，搗蜜丸如彈丸，新汲水五合，末一丸頓服之，若渴但與水，須臾寒，寒了汗出，便解。日移五赤，不覺，更服一丸，此治五六日，胸中大熱，口噤，名為壞病，不可醫治，用此黑奴丸。


又方，大青四兩，甘草，膠各二兩，豉八合，以水一斗，煮二物，取三升半，去滓。納豉煮三沸，去滓。乃納膠，分作四服，盡又合。此治得至七八日，發汗不解，及吐下大熱，甚佳。


又方，大黃三兩，甘草二兩，麻黃二兩，杏仁三十枚，芒硝五合，黃芩一兩，巴豆二十粒，熬，搗，蜜丸和，如大豆，服三丸，當利。毒利不止，米飲止之，家人視病者亦可先服取利，則不相染易也，此丸亦可預合置。


麻黃解肌一二日便服之。


麻黃，甘草，升麻，芍藥，石膏各一兩，杏仁二十枚，貝齒三枚，末之，以水三升，煮取一升，頓服，覆取汗出，即愈，便食豉粥，補虛即宜也。


又方，麻黃二兩，芩桂各一兩，生姜三兩，以水六升，煮取二升，分為四服。


亦可服葛根解肌湯，葛根四兩，芍藥二兩，麻黃，大青，甘草，黃芩，石膏，桂各一兩，大棗四枚，以水五升，煮取二升半，去滓，分為三服，微取汗。


三日以上，至七八日不解者，可服小柴胡湯，柴胡八兩，人參，甘草，黃芩各三兩，生姜八兩，無者干姜三兩，半夏五兩，湯洗之，大棗十二枚，水九升，煮取二升半，分為三服。微覆取汗，半日須臾便瘥，若不好，更作一劑。


若有熱實得汗不解，複滿痛煩躁，欲謬語者，可服大柴胡湯方，柴胡半斤，大黃二兩，黃芩三兩，芍藥二兩，枳實十枚，半夏五兩洗之，生姜五兩，大棗十二枚，水一斗，煮取四升，當分為四服，當微利也。


此四方最第一急須者，若幸可得藥，便可不營之，保無死憂。諸小治為防以窮極耳，若病失治，及治不瘥。十日以上。皆名壞病，唯應服大小鱉甲湯。此方藥分兩乃少而種數多，非備急家所辦。故不載，凡傷寒發汗，皆不可使流離過多，一服得微汗，汗便止，未止粉之，勿當風，初得傷寒，便身重腰背痛，煩悶不已。脈浮，面赤，斑斑如錦文，喉咽痛或下痢，或狂言欲走，此名中陽毒。五日可治，過此死，宜用此方。


雄黃，甘草，升麻，當歸，椒，桂各一分，水五升，煮取二升半，分三服，溫覆取汗，服后不汗，更作一劑。


若身重背強，蟄蟄如被打，腹中痛，心下強，短氣嘔逆，唇青面黑，四肢冷，脈沉細而緊數，此名中陰毒，五日可治，過此死，用此方。


甘草，升麻各二分，當歸，椒各一分，鱉甲一兩，以水五升，煮取二升半，分三服。溫覆取汗，汗不出，湯煮更作也。


陰毒傷口鼻冷者，干姜，桂各一分，末，溫酒三合，服之，當大熱，瘥。


凡陰陽二毒，不但初得便爾，或一二日變作者，皆以今藥治之，得此病多死，治熱病不解，而下痢困篤欲死者，服此大青湯方。


大青四兩，甘草三兩，膠二兩，豉八合，赤石脂三兩，以水一斗，煮取三升，分三服，盡更作。日夜兩劑，愈。


又方，但以水五升，豉一升，梔子十四枚，韭白一把，煮取三升半，分為三服。


又方，龍骨半斤搗碎，以水一斗，煮取五升，使極冷，稍稍飲，其間或得汗即愈矣。


又方，黃連，當歸各二兩，干姜一兩，赤石脂二兩，蜜丸如梧子，服二十丸，日三，夜再。


又方，黃連二兩，熟艾如鴨卵大，以水二斗，煮取一升，頓服立止。


天行諸痢悉主之，黃連三兩，黃柏、當歸、龍骨各二兩，以水六升，煮取二升，去滓。


入蜜七合，又火煎取一升半，分為三服，效。


天行毒病，挾熱腹痛，下痢，升麻、甘草、黃連、當歸、芍藥、桂心、黃柏各半兩，以水三升，煮取一升，服之，當良。


天行四五日大下熱痢，黃連，黃柏各三兩，龍骨三兩，艾如雞子大，以水六升，煮取二升，分為二服，忌食豬肉、冷水。


若下膿血不止者，赤石脂一斤，干姜一兩，粳米一升，水七升，煮米熟，去滓，服七合，日三。


又方，赤石脂一斤，干姜二兩，水五升，煮取三升，分二服，若絞臍痛，加當歸一兩，芍藥二兩，加水一升也。


若大便堅閉令利者。大黃四兩，濃朴二兩，枳實四枚，以水四升，煮取一升二合，分再服，得通者止之。


若十余日不大便者，服承氣丸，大黃，杏仁，各二兩，枳實一兩，芒硝一合，搗，蜜和丸如彈丸，和湯六七合服之，未通更服。


若下痢不能食者，黃連一升，烏梅二十枚，炙燥，並得搗末，蠟如棋子大，蜜一升，合于微火上，令可丸，丸如梧子大，一服二丸日三。


若小腹滿，不得小便方，細末雌黃，蜜和丸，取如棗核大，納溺孔中，令半寸，亦以竹管注陰，令痛朔之通。


又方，末滑石三兩，葶藶子一合，水二升，煮取七合服。


又方，搗生蔥，敷小腹上，參易之。


治胸脅痞滿，心塞，氣急，喘急方，人參，術各一兩，枳實二兩，干姜一兩，搗蜜和丸，一服一枚，若嗽，加栝蔞二兩，吐，加牡蠣二兩，日夜服五六丸，不愈更服。


毒病攻喉咽腫痛方，切商陸，炙令熱，以布藉喉，以熨布上，冷複易。


又方，取真 茄，爪甲大，納口中，以牙小嚼汁，以漬喉，當微覺異為佳也。


毒病后攻目方，煮蜂窠以洗之，日六七度，佳。


又方，冷水漬青布以掩之。


若生翳者，燒豉二七粒，末，納管鼻中以吹之。


治傷寒嘔不止方，甘草一兩，升麻半兩，生姜三兩，橘皮二兩，水三升，煮取二升，頓服之，愈。


又方，干姜六分，附子四分，末，以苦酒丸如梧子大，一服三丸，日三服。


治傷寒 不止方，甘草三兩，橘皮一升，水五升，煮取三升，分服，日三，取瘥。


又方，熟洗半夏，末服之，一錢一服。


又方，赤蘇一把，水三升，煮取二升，稍稍飲。


又方，干姜六分，附子四分末，苦酒丸如梧子大，服三丸，日三服。


比歲有病時行。仍發瘡頭面及身，須臾周匝，狀如火瘡，皆戴白漿，隨決隨生，不即治，劇者多死。治得瘥后，瘡瘢紫黑，彌歲方減，此惡毒之氣。世人云，永徽四年，此瘡從西東流，遍于海中，煮葵菜，以蒜齏啖之，即止。


初患急食之，少飯下菜亦得，以建武中于南陽擊虜所得，仍呼為虜瘡，諸醫參詳作治，用之有效方。


取好蜜通身上摩，亦可以蜜煎升麻，並數數食。


又方，以水濃煮升麻，綿沾洗之，苦酒漬彌好，但痛難忍。


其余治猶依傷寒法。但每多作毒意防之。用地黃黑膏亦好。


治時行病發黃方，茵陳六兩，大黃二兩，梔子十二枚，以水一斗，先洗茵陳，取五升，去滓，納二物。又煮取三升，分四服。亦可兼取黃膽中雜治法瘥。


比歲又有膚黃病，初唯覺四體沉沉不快，須臾。見眼中黃，漸至面黃及舉身皆黃，急令溺白紙。紙即如柏染者，此熱毒已入內，急治之。若初覺，便作菰蒂赤豆散，吹鼻中，鼻中黃汁出數升者，多瘥。若已深應看其舌下兩邊，有白脈彌彌處。蘆刀割破之，紫血出數升，亦歇，然此須慣解割者，不解割，忽傷亂舌下青脈。血出不止，便煞人，方可燒紡 鐵，以灼此脈令焦，兼菰蒂雜巴豆搗為丸服之。大小便亦去黃汁。破灼已后，禁諸雜食，又云有依黃坐。黃複，須分別之方。


切竹煮飲之。


又方，搗生瓜根，絞取汁，飲一升至二三升。


又方，醋酒浸雞子一宿，吞其白數枚。


又方，竹葉切五升，小麥七升，石膏三兩，末，綿裹之，以水一斗五升，煮取七升，一服一升，盡吃即瘥也。


又方，生葛根汁二升，好豉一升，梔子三七枚，茵陳切一升，水五升，煮取三升，去滓，納葛汁，分為五服。


又方，金色腳雞，雌雞血，在治如食法，熟食肉飲汁令盡，不過再作亦可，下少鹽豉，佳。


治毒攻手足腫，疼痛欲斷方，用虎杖根銼，煮，適寒溫以漬足，令踝上有赤許水止之。


又方，以稻穰灰汁漬足。


又方，酒煮苦參以漬足，瘥。


又方，鹽豉及羊尿一升，搗令熟以漬之。


又方，細銼黃柏五斤，以水三斗，煮漬之，亦治攻陰腫痛。


又方，作坎令深三赤，少容兩足。燒坎令熱，以酒灌坎中，著屐踞坎中，壅勿令泄。


又方，煮羊桃汁漬之，雜少鹽豉，尤好。


又方，煮馬屎若羊屎汁漬。


又方，豬膏和羊屎涂之，亦佳。


又方，以牛肉裹腫處，腫消痛止。


又方，搗常思草絞取汁以漬足。


又方，豬蹄一具，合蔥煮，去滓，納少鹽以漬之。


毒病下部生瘡者，燒鹽以深導之，不過三。


又方，生漆涂之，綿導之。


又方，大丸艾灸下部，此謂窮無藥。


又方，取蚓三升，以水五升，得二升半，盡服之。


又方，煮桃皮煎如飴，以綿合導之。


又方，水中荇菜，搗，綿裹導之，日五易，瘥。


又方，櫸皮，槲皮合煮汁，如粘糖以導之，又濃煮桃皮飲之，最良。


又方，搗蛇莓汁，服三合，日三。水漬烏梅令濃，並納崖蜜，數數飲。


若病患齒無色，舌上白，或喜睡眠，憒憒不知痛痒處，或下痢，急治下部，不曉此者，但攻其上，不以下為意。下部生虫，虫食其肛，肛爛見五臟便死，治之方。


取雞子白，納漆，合攪，還納殼中，仰頭吞之，當吐虫則愈。


又方，燒馬蹄作灰，細末，豬脂和，涂綿以導下部，日數度，瘥。


又方，桃仁十五枚，苦酒二升，鹽一合，煮取六合，服之。


又方，燒艾于管中熏之，令煙入下部，中少雄黃雜妙，此方是溪溫，故爾兼取彼治法。


又有病 下不止者，烏頭二兩，女葳，云實各一兩，桂二分，蜜丸如桐子，水服五丸，一日三服。


治下部卒痛，如鳥啄之方，赤小豆，大豆各一升，合搗，兩囊貯，蒸之令熟，更牙坐，即愈。


此本在雜治中，亦是傷寒毒气所攻故。凡治傷寒方甚多，其有諸麻黃，葛根，桂枝，柴胡，青龍，白虎，四順，四逆二十余方。並是至要者，而藥難盡備，且診候須明悉，別所在撰大方中，今唯載前四方，尤是急須者耳。其黃膏赤散在辟病條中預合，初覺患便服之，傷寒，時行，溫疫，三名同一種耳，而源本小異，其冬月傷于寒，或疾行力作，汗出得風冷，至夏發，名為傷寒，其冬月不甚寒，多暖氣，及西風使人骨節緩墮受病。至春發，名為時行。其年歲中有癘氣兼挾鬼毒相注，名為溫病。如此診候相似，又貴勝雅言，總名傷寒，世俗因號為時行，道術符刻，言五溫亦複殊，大歸終止，是共途也，然自有陽明，少陰，陰毒，陽毒為異耳。少陰病例不發熱，而腹滿下痢，最難治也。


附方《必效方》，治天行一二日者，麻黃一大兩去節，以水四升，煮去沫，取二升，去滓，著米一匙，及豉為稀粥，取強一升，先作熟湯浴，淋頭百余碗，然后服粥，濃覆取汗，于夜最佳。


《梅師方》，治傷寒汗出不解已三四日。胸中悶吐，豉一升，鹽一合，水四升，煎取一升半，分服當吐。


《聖惠方》，治傷寒四日已嘔吐，更宜吐，以苦參末，酒下二錢，得吐，瘥。


又方，治時氣熱毒，心神煩燥。用藍澱半大匙，以新汲水一盞服。


又方，治時氣頭痛不止，用朴硝三兩，搗羅為散，生油調涂頂上。


又方，治時氣煩渴，用生藕汁一中盞，入生蜜一合，令勻，分二服。


《勝金方》，治時疾熱病，狂言心燥，苦參不限多少，炒黃色為末，每服二錢，水一盞，煎至八分，溫服，連煎三服。有汗無汗皆瘥。


《博濟方》，治陰陽二毒，傷寒黑龍丹，舶上硫黃一兩，以柳木槌研，三兩日，巴豆一兩和殼記個數，用二升鐺子一口，先安硫黃鋪鐺底，次安巴豆，又以硫黃蓋之，釅醋半升，已來澆之，盞子蓋合令緊密，更以濕紙周回固濟縫，勿令透氣，縫紙干，更以醋濕之，文武火熬，常著人守之，候裡面巴豆作聲。數已半為度，急將鐺子離火，便入臼中，急搗令細，再以少米醋並蒸餅少許，再搗令冷，可丸如雞頭大，若是陰毒，用椒四十九粒，蔥白二莖，水一盞，煎至六分，服一丸，陽毒用豆豉四十九粒，蔥白二莖，水一盞同煎，吞一丸，不得嚼破。


《孫用和方》，治陽毒入胃，下血頻疼痛不可忍，郁金五個大者，牛黃一皂莢子，別細研二味，同為散，每服用醋漿水一盞，同煎三沸，溫服。


《孫兆口訣》，治陰毒傷寒，手足逆冷，脈息沉細，頭疼腰重，兼治陰毒咳逆等疾方。


川烏頭，干姜等分為粗散，炒令轉色，放冷，再搗為細散，每一錢，水一盞，鹽一撮，煎取半盞，溫服。


又方，治陰勝隔陽傷寒，其人必燥熱而不欲飲水者是也，宜服霹靂散，附子一枚，燒為灰，存性為末，蜜水調下，為一服而愈，此逼散寒氣然后熱氣上行而汗出，乃愈。


《聖惠方》，治陰毒傷寒，四肢逆冷，宜熨，以吳茱萸一升，酒和勻，濕絹袋二只，貯蒸令極熱，熨腳心，候氣通暢，勻暖即停熨，累驗。


唐崔元亮，療時疾發黃，心狂煩熱，悶不認人者，取大栝蔞一枚黃者，以新汲水九合浸，淘取汁，下蜜半大合，朴硝八分，合攪，令消盡，分再服，瘥。


《外台秘要》，治天行病四五日，結胸滿痛壯熱，苦參一兩，銼，以醋二升，煮取一升二合，盡飲之，當吐，即愈，天行毒病非苦參醋酒不解，及溫覆取汗，愈。


又方，救急治天行后嘔逆不下食，食入即出，取羊肝如食法，作生淡食，不過三度，即止。


又方，以雞卵一枚，煮三五沸，出以水浸之，外熟內熱則吞之，良。


《聖惠方》，治時氣嘔逆不下食，用半夏半兩，湯浸洗七遍去滑，生姜一兩同銼碎，以水一大盞，煎至六分，去滓，分二服，不計時候，溫服。


《深師方》，治傷寒病 不止，半夏熟洗，干，末之，生姜，湯服一錢匕。


《簡要濟眾》，治傷寒咳噫不止及噦逆不定。


香一兩，干柿蒂一兩，焙干搗末，人參湯下一錢，無時服。


《外台秘要》，治天行毒病衄鼻，是熱毒血下數升者，好墨末之，雞子白，丸如梧子，用生地黃汁，下一二十丸，如人行五里，再服。


又療傷寒已八九日至十余日，大煩渴若勝而三焦有瘡 者多下，或張口吐舌，呵吁目爛，口鼻生瘡，吟語不識人，除熱毒止痢方。


龍骨半斤，碎，以水一斗，煮取四升，沉之井底，令冷，服五合，漸漸進之，恣意飲，尤宜老少。


《梅師方》，治熱病后下痢，膿血不止，不能食。


白龍骨末，米飲調方寸匕服。


食療治傷寒熱毒下血，羚羊角末服之，即瘥，又療疝氣。


《聖惠方》，治傷寒孤惑，毒蝕下部，肛外如 ，痛痒不止，雄黃半兩，先用瓶子一個，口大者納入灰上，如裝香火，將雄黃燒之，候煙出，當病處熏之。


又方，主傷寒下部生 瘡，用烏梅肉三兩，炒令燥，杵為末，煉蜜丸如梧桐子大，以石榴根皮煎湯，食前下十丸。


《外台秘要》方，崔氏療傷寒手足疼，欲脫取羊屎煮汁以灌之，瘥止。亦療時疾陰囊及莖熱腫。亦可煮黃柏等洗之。


《梅師方》，治傷寒發豌豆瘡未成膿，研芒硝，用豬膽和涂上，效。


《經驗后方》，治時疾發豌豆瘡及赤瘡子未透，心煩狂燥，氣喘妄語，或見鬼神。


龍腦一錢，細研，旋滴豬心血，和丸如雞頭肉大，每服一丸，紫草湯下，少時心神便定，得睡，瘡后發透，依常將息取安。


《藥性論》云，虎杖治大熱煩燥，止渴利小便，壓一切熱毒。暑月和甘草煎，色如琥珀可愛，堪貯，嘗之甘美，瓶置井中，令冷徹如水，白瓷器及銀器中貯，似茶啜之，時人呼為冷凍飲料子，又且尊于茗，能破女子經候不通，搗以酒浸，常服，有孕人勿服，破血。


治時氣病起諸勞複方第十四


凡得毒病愈后，百日之內，禁食豬，犬，羊肉，並傷血及肥魚久膩，干魚則必大下痢，下則不可複救，又禁食面食，胡蒜，韭薤，生菜，蝦 輩，食此多致複發則難治，又令到他年數發也，治篤病新起早勞，及食飲多致欲死方。


燒鱉甲服方寸匕。


又方，以水服胡粉少許。


又方，粉三升，以暖水和服之，濃覆取汗。


又方，干蘇一把，水五升，煮取二升，盡服之，無干者生亦可用，加生姜四兩，豉一升。


又方，鼠屎，兩頭尖者二七枚，豉五合，以水三升煎半，頓服之，可服，溫覆取汗愈，有麻子仁納一升，加水一升，彌良，亦可納枳實，蔥白一虎口也。


又方，取伏雞子殼碎之，熬令黃黑，細末，熱湯服一合，溫覆取汗。


又方，大黃，麻黃各二兩，梔子仁十四枚，豉一升，水五升，煮取三升，分再服，當小汗及下痢。


又方，濃煮甘皮服之，蘆根亦佳。


覺多而發複方，燒飯篩末，服方寸匕，良。


治交接勞複，陰卵腫，或縮入腹，腹中絞痛或便絕方。


燒婦人月經衣服方寸匕。


又方，取 子一枚，撞之三十六，放于戶中，逐使喘極，乃刺脅下取血一升，酒一升，合和飲之，若卒無者，但服血，慎勿使冷，應用 。


又方，取所交接婦人衣，覆男子上。一食久，活。


又方，取 脛及血，和酒飲之，瘥。


又方，刮青竹茹二升，以水三升，煮令五六沸，然后絞去滓。以竹茹湯溫服之，此方亦通治勞複。


又方，礬石一分，硝三分，末，以大麥粥清，可方寸匕，三服，熱毒隨大小便出。


又方，取蓼子一大把，水 取汁，飲一升，干者濃取汁服之，蔥頭搗，以苦酒和服，亦佳。


又方，蚯蚓數升，絞取汁，服之良。


若瘥后，病男接女，病女接男。安者陰易，病者發複，複者亦必死。


卒陰易病，男女溫病，瘥后雖數十日，血脈未和，尚有熱毒，與之交接者，即得病曰陰易殺人。甚于時行，宜急治之。


令人身體重，小腹急熱上腫胸，頭重不能舉，眼中生 ，膝脛拘急欲死方。


取婦人 ，親陰上者，割取燒末，服方寸匕，日三，小便即利，而陰微腫者，此當愈。


得童女 亦良，若女病亦可用男 。


又方，鼠屎兩頭尖者二七枚，藍一把，水五升，煮取二升，盡服之，溫覆取汗。


又方，蚯蚓二十四枚，水一斗，煮取三升，一服，仍取汗，並良。


又方，末干姜四兩，湯和頓服，溫覆取汗，得解止。


又方，男初覺，便灸陰三七壯，若已盡。甚至百壯即愈，眼無妨，陰道瘡複常。


兩男兩女，並不自相易，則易之為名，陰陽交換之謂也。


凡欲病患不複，取女人手足爪二十枚，又取女中下裳帶一尺燒灰，以酒若米飲服之。


大病瘥后，小勞便鼻衄。


左顧牡蠣十分，石膏五分，搗末，酒服方寸匕，日三四，亦可蜜丸服，如梧子大服之。


大病瘥后多虛汗，及眼中流汗方。


杜仲，牡蠣分等，暮臥水服，五匕則停，不止更作。


又方，甘草二兩，石膏二兩，搗末，以漿服方寸匕，日二服，瘥。


又方，龍骨，牡蠣，麻黃根末雜粉以粉身，良。


又瘥複虛煩不得眠。眼中 疼懊 ，豉七合，烏梅十四枚，水四升，先煮梅取二升半，納豉取一升半，分再服。無烏梅，用梔子十四枚亦得。


又方，黃連四兩，芍藥二兩，黃芩一兩，膠三小挺，水六升，煮取三升，分三服，亦可納乳子黃二枚。


又方，千里流水一石，揚之萬度，二斗半，半夏二兩，洗之，秫米一斗，茯苓四兩，合煮得五升，分五服。


附方《梅師方》，治傷寒瘥后，交接發動，困欲死，眼不開，不能語方。


梔子三十枚，水三升，煎取一升，服。


治瘴氣疫癘溫毒諸方第十五


避瘟疫藥干散，大麻仁，柏子仁，干姜，細辛各一兩，附子半兩，炮，搗，篩，正旦以井華水，舉家各服方寸匕。疫極，則日三服。日一服。


老君神明白散，術一兩，附子三兩，烏頭四兩，桔梗二兩半，細辛一兩，搗，篩，正旦服一錢匕，一家合藥，則一里無病，此帶行所遇，病氣皆消。若他人有得病者，便溫酒服之方寸匕，亦得。病已四五日，以水三升，煮散，服一升，覆取汗出也。


赤散方，牡丹五分，皂莢五分炙之，細辛、干姜、附子各三分，肉桂二分，真珠四分，躑躅四分，搗，篩為散，初覺頭強邑邑，便以少許納鼻中，吸之取吐，溫酒服方寸匕，覆眠得汗，即瘥，晨夜行，及視病，亦宜少許以納粉，粉身佳。牛馬疫，以一匕著舌下，溺灌，日三四度，甚妙也。


度瘴散，辟山瘴惡氣。若有黑霧郁勃及西南溫風，皆為疫癘之候方。


麻黃，椒各五分，烏頭三分，細辛、術、防風、桔梗、桂、干姜各一分，搗，篩，平旦酒服一盞匕，辟毒諸惡氣，冒霧行，尤宜服之。


太乙流金方，雄黃三兩，雌黃二兩，礬石、鬼箭各一兩半。羚羊角二兩，搗為散，三角絳囊，貯一兩帶心前並門戶上。月旦青布裹一刀圭。中庭燒溫，病患亦燒熏之，即瘥。


辟天行疫癘，雄黃，丹砂，巴豆，礬石，附子，干姜，分等，搗，蜜丸，平旦向日吞之。一丸如胡麻大，九日止，令無病。


常用辟溫病散方，真珠，肉桂各一分，貝母三分熬之，雞子白熬令黃黑，三分，搗篩，歲旦服方寸匕，若歲中多病，可月月朔望服之，有病即愈，病患服者，當大效。


虎頭殺鬼方，虎頭骨五兩，朱砂、雄黃、雌黃各一兩半，鬼臼、皂莢、蕪荑各一兩，搗，篩，以蠟蜜和如彈丸，絳囊貯系臂，男左，女右，家中懸屋四角，月朔望夜半，中庭燒一丸，一方有菖蒲、藜蘆，無虎頭、鬼臼、皂莢，作散帶之。


趙泉黃膏方，大黃、附子、細辛、干姜、椒桂各一兩，巴豆八十枚，去心皮，搗細，苦酒漬之，宿臘月豬膏二斤。煎三上三下，絞去滓，蜜器貯之，初覺勃色便熱，如梧子大一丸，不瘥，又服亦可，火炙以摩身體數百遍，佳，並治賊風，走游皮膚，並良，可預合之，便服即愈也。


單行方術，西南社中柏，東南枝取曝干，末，服方寸匕，立瘥。


又方，正月上寅日，搗女青屑。三角絳囊，貯系戶上帳前，大吉。


又方，馬蹄木搗屑二兩，絳囊帶之，男左，女右。


又方，正月朔旦及七月，吞麻子、小豆各二七枚，又各二七枚，投井中，又以附子二枚，小豆七枚，令女子投井中。


又方，冬至日，取雄赤雞作臘，至立春煮食盡，勿分他人，二月一日，取東行桑根，大如指懸門戶上，又人人帶之。


又方，埋鵲于圊前。


斷溫病令不相染。著斷發仍使長七寸，盜著病患臥席下。


又方，以繩度所住戶中壁，屈繩結之。


又方，密以艾灸病患床四角，各一壯不得令知之，佳也。


又方，取小豆，新布囊貯之，置井中三日出，舉家男服十枚，女服二十枚。


又方，桃木中虫屎末，服方寸匕。


又方，鮑魚頭燒三指撮，小豆七枚，合末服之，女用豆二七枚。


又方，熬豉雜土酒漬，常將服之。


又方，以鯽魚密致臥下，勿令知之。


又方，柏子仁，細辛， 米，干姜三分，附子一分，末，酒服方寸匕，日服三，服十日。


又方，用麥 服 米，干姜，又云麻子仁，可作三種服之。


附方《外台秘要》辟瘟方取上等朱砂一兩，細研，白蜜和丸，如麻子大，常以太歲日平旦，一家大小，勿食諸物，面向東立，各吞三七丸，永無疾疫。

﻿治寒熱諸瘧方第十六


治瘧病方。鼠婦，豆豉二七枚，合搗令相和。未發時服二丸，欲發時服一丸。


又方 青蒿一握。以水二升漬，絞取汁。盡服之。


又方 用獨父蒜于白炭上燒之，末。服方寸匕。


又方 五月五日，蒜一片（去皮，中破之，刀割），合容巴豆一枚（去心皮，納蒜中，令合）。以竹挾以火炙之，取可熱，搗為三丸。未發前服一丸。不止，複與一丸。


又方 取蜘蛛一枚，蘆管中密塞，管中以綰頸，過發時乃解去也。


又方 日始出時，東向日再拜，畢正長跪，向日叉手，當閉氣，以書墨注其管兩耳中，各七注，又丹書舌上，言子日死，畢，複再拜，還去勿顧，安臥勿食，過發時斷，即瘥。


又方 多煮豉湯，飲數升，令得大吐，便瘥。


又方 取蜘蛛一枚，著飯中合丸吞之。


又方 臨發時，搗大附子下篩，以苦酒和之，涂背上。


又方 鼠婦虫子四枚各一，以飴糖裹之，丸服，便斷，即瘥。


又方 常山（搗，下篩成末）三兩，真丹一兩。白蜜和，搗百杵，丸如梧子。先發服三丸，中服三丸，臨臥服三丸，無不斷者。常用，效。


又方 大開口，度上下唇，以繩度心頭，灸此度下頭百壯，又灸脊中央五十壯，過發時，灸二十壯。


又方 破一大豆（去皮），書一片作“日”字，一片作“月”字，左手持“日”，右手持“月”，吞之立愈。向日服之，勿令人知也。


又方 皂莢三兩（去皮，炙），巴豆一兩（去心皮）。搗，丸如大豆大。一服一枚。


又方 巴豆一枚（去心皮），射 如巴豆大，棗一枚（去皮）。合搗成丸。先發各服一丸如梧子大也。


又方 常山、知母、甘草、麻黃等分。搗蜜和丸如大豆。服三丸，比發時令過畢。


又方 常山三兩，甘草半兩。水酒各半升，合煮取半升。先發時一服，比發令三服盡。


又方 常山三兩（銼）。以酒三升，漬二三日，平旦作三合服。欲嘔之，臨發又服二合，便斷。舊酒亦佳，急亦可煮。


又方 常山三兩，秫米三百粒。以水六升，煮取三升。分之服，至發時令盡。


又方 若發作無常，心下煩熱。取常山二兩，甘草一兩半。合以水六升，煮取二升。分再服，當快吐，仍斷，勿飲食。


老瘧久不斷者。常山三兩，鱉甲一兩（炙），升麻一兩，附子一兩，烏賊骨一兩。以酒六升，漬之，小令近火，一宿成。服一合，比發可數作。


又方 藜蘆、皂莢各一兩（炙），巴豆二十五枚。並搗，熬令黃，依法搗蜜丸如小豆。空心服一丸，未發時一丸，臨發時又一丸，勿飲食。


又方 牛膝莖葉一把（切）。以酒三升服，令微有酒氣，不即斷。更作，不過三服而止。


又方 末龍骨方寸匕。先發一時，以酒一升半，煮三沸。及熱盡服，溫覆取汗，便即效。


又方 常山三兩，甘草半兩，知母一兩。搗蜜丸。至先發時，服如梧子大十丸，次服減七丸八丸，后五六丸，即瘥。


又方 先發二時，以炭火床下，令脊腳極暖被覆，過時乃止。此治先寒后熱者。


又方 先炙鱉甲（搗末）方寸匕。至時令三服盡，用火炙，無不斷。


又方 常山三兩。搗，篩，雞子白和之丸。空腹三十丸，去發食久三十丸，發時三十丸，或吐或否也，從服藥至過發時，勿飲食。


治溫瘧不下食。知母、鱉甲（炙）、常山各二兩，地骨皮三兩（切），竹葉一升（切），石膏四兩。以水七升，煮二升五合。分溫三服。忌蒜、熱面、豬、魚。


治瘴瘧。常山、黃連、豉（熬）各三兩，附子二兩（炮）。搗，篩，蜜丸。空腹服四丸，欲發三丸，飲下之，服藥后至過發時，勿吃食。


若兼諸痢者。黃連、犀角各三兩，牡蠣、香豉各二兩，並熬龍骨四兩。搗，篩，蜜丸服四十丸。日再服，飲下。


無時節發者。常山二兩，甘草一兩半，豉五合。綿裹，以水六升，煮取三升。再服，快吐。


無問年月，可治三十年者。常山、黃連各三兩。酒一斗，宿漬之，曉以瓦釜煮取六升。


一服八合，比發時令得三服。熱當吐，冷當利，服之無不瘥者，半料合服得。


勞瘧積久，眾治不瘥者。生長大牛膝一大虎口。以水六升，煮取二升。空腹一服，欲發一服。


禳一切瘧。是日抱雄雞，一時令作大聲，無不瘥。


又方 未發，頭向南臥，五心及額舌七處，閉氣書“鬼”字。


咒法。發日執一石于水濱，一氣咒云，眢眢圓圓，行路非難，捉取瘧鬼，送與河官，急急如律令，投于水，不得回顧。


治一切瘧，烏梅丸方。甘草二兩，烏梅肉（熬）、人參、桂心、肉蓯蓉、知母、牡丹各二兩，常山、升麻、桃仁（去皮尖，熬）、烏豆皮（熬膜取皮）各三兩。桃仁研，欲丸入之，搗篩，蜜丸，蘇屠臼搗一萬杵。發日，五更酒下三十丸，平旦四十丸，欲發四十丸，不發日空腹四十丸，晚三十丸，無不瘥。徐服后，十余日吃肥肉發之也。


凡見瘧。白驢蹄二分（熬），大黃四分，綠豆三分（末），砒霜二分，光明砂半分，雄黃一分。搗蜜丸如梧子。發日平旦冷水服二丸。七日內忌油。


附方《外台秘要》治瘧不痊。干姜、高良姜等分。為末，每服一錢，水一中盞，煎至七分服。


《聖惠方》治久患勞瘧、瘴等方。用鱉甲三兩，涂酥炙令黃，去裙為末。臨發時溫酒調下二錢匕。


治瘧。用桃仁一百個，去皮尖，于乳缽中細研成膏，不得犯生水，候成膏，入黃丹三錢，丸如梧子大。每服三丸，當發日，面北用溫酒吞下。如不飲酒，井花水亦得。五月五日午時合，忌雞犬婦人見。


又方 用小蒜不拘多少，研極爛，和黃丹少許，以聚為度，丸如雞頭大，候干。每服一丸，新汲水下，面東服，至妙。

 




治卒發癲狂病方第十七


治卒癲疾方。灸陰莖上宛宛中三壯，得小便通，則愈。


又方 灸陰莖上三壯，囊下縫二七壯。


又方 灸兩乳頭三壯，又灸足大趾本聚毛中七壯，灸足小趾本節七壯。


又方 取葶藶一升，搗三千杵，取白犬倒懸之，以杖犬，令血出，承取以和葶藶末，服如麻子大一丸，三服取瘥。


又方 莨菪子三升。酒五升，漬之出，曝干，漬盡酒止。搗服一錢匕，日三，勿多，益狂。


又《短劇》癲狂莨菪散。莨菪子三升。末之，酒一升，漬多日出，搗之，以向汁和絞去滓，湯上煎，令可丸，服如小豆三丸，日三。口面當覺急，頭中有虫行者，額及手足應有赤色處，如此必是瘥候，若未見，服取盡矣。


又方 末房葵，溫酒服一刀圭至二三，身潤又小不仁為候。


又方 自縊死者繩，燒三指撮，服之。


凡癲疾，發則仆地，吐涎沫，無知強掠，起如狂，反遺糞者，難治。


治卒發狂方。燒蝦蟆搗末，服方寸匕，日三服之，酒服。


又方 臥其人著地，以冷水淋其面，為終日淋之。


治卒狂言鬼語方。針其足大拇趾爪甲下入少許，即止。


又方 以甑帶急合縛兩手，火灸左右脅，握肘頭文俱起，七壯，須臾，鬼語自道姓名，乞去，徐徐詰問，乃解手耳。


凡狂發則欲走，或自高貴稱神聖，皆應備諸火炙，乃得永瘥耳。


若或悲泣呻吟者，此為邪魅非狂，自依邪方治之。《近效方》，已生蠶紙作灰，酒水任下，瘥。療風癲也。


附方《斗門方》治癲癇。用艾于陰囊下谷道正門當中間，隨年數灸之。


《千金方》治風癲百病。麻仁四升，水六升，猛火煮，令牙生，去滓，煎取七合，旦空心服，或發或不發，或多言語，勿怪之。但人摩手足須定，凡進三劑愈。


又方 治狂邪發無時，披頭大叫，欲殺人，不避水火。苦參以蜜丸如梧子大。每服十丸，薄荷湯下。


《外台秘要》治風癇，引脅牽痛，發作則吐，耳如蟬鳴。天門冬去心皮，曝干，搗篩。


酒服方寸匕。若人久服，亦能長生。


《廣利方》治心熱風癇。爛龍角濃研汁，食上服二合，日再服。


《經驗后方》治大人小兒久患風癇，纏喉 嗽，遍身風疹，急中涎潮。


蓋此藥不太吐逆，只出涎水，小兒服一字，瓜蒂不限多少，細碾為末，壯年一字，十五以下、老怯半字，早晨井花水下。一食須含沙糖一塊，良久涎如水出。年深涎盡，有一塊如涎布，水上如鑒矣。涎盡，食粥一兩日。如吐多困甚，即咽麝香湯一盞即止矣。麝細斫，溫水調下。昔天平尚書覺昏眩，即服之，取涎有效。


《明皇雜錄》云，開元中有名醫紀朋者，觀人顏色談笑，知病深淺，不待診脈。帝聞之，召于掖庭中，看一宮人。每日間則笑歌啼號，若狂疾，而足不能履地。朋視之曰︰此必因食飽而大促力，頓仆于地而然。乃飲以云母湯，令熟寐，覺而失所苦，問之乃言因太華公主載誕，宮中大陳歌吹，某乃主謳，懼其聲不能清且長，吃豚蹄羹飽，而當筵歌大曲，曲罷覺胸中甚熱，戲于砌台上，高而墜下，久而方惺，病狂，足不能及地。

治卒得驚邪恍惚方第十八


治人心下虛悸方。麻黃、半夏等分。搗蜜丸。服如大豆三丸，日三，稍增之。半夏湯洗去滑，干。


治驚憂怖迫逐，或驚恐失財，或激憤惆悵，致志氣錯越，心行違僻不得安定者。


龍骨、遠志、茯神、防風、牡蠣各二兩，甘草七兩，大棗七枚。以水八升，煮取二升，分再服，日日作之，取瘥。


又方 茯苓、干地黃各四兩，人參、桂各三兩，甘草二兩，麥門冬一升（去心），半夏六兩（洗滑），生姜一斤。以水一斗，又殺烏雞，取血及肝心，煮三升，分四服，日三夜一，其間少食無爽，作三劑，瘥。


又方 白雄雞一頭（治如食），真珠四兩（切），薤白四兩。以水三升，煮取二升。宿勿食，旦悉食雞等及飲汁盡。


又有鎮心、定志諸丸，在大方中。


治卒中邪鬼，恍惚振噤方。灸鼻下、人中及兩手足大指爪甲本，令艾丸在穴上各七壯。


不止，至十四壯，愈，此事本在雜治中。


治女人與邪物交通，獨言獨笑，悲思恍惚者。末雄黃一兩，以松脂二兩溶，和虎爪攪，令如彈丸，夜納火籠中燒之，令女人侵坐其上，被急自蒙，唯出頭耳。一爾未瘥，不過三劑，過自斷也。


又方 雄黃一兩，人參一兩，防風一兩，五味子一升。搗篩。清旦以井水服方寸匕，三服瘥。


師往以針五枚納頭髻中，狂病者則以器貯水，三尺新布覆之，橫大刀于上，悉乃矜莊，呼見其人，其人必欲起走，慎勿聽，因取一噴之，一呵視，三通乃熟，拭去水，指彈額上近發際，問欲愈乎？其人必不肯答，如此二七彈乃答。欲因杖針刺鼻下人中近孔內側，空停針，兩耳根前宛宛動中停針，又刺鼻直上，入發際一寸，橫針，又刺鼻直上入，乃具詰問，憐憐醒悟，則乃止矣。


若男女喜夢與鬼通致恍惚者。鋸截鹿角屑，酒服三指撮，日三。


附方張仲景主心下悸，半夏麻黃丸。二物等分。末，蜜丸如小豆。每服三丸，日三。


《簡要濟眾方》，每心臟不安，驚悸善忘，上膈風熱化痰。


白石英一兩，朱砂一兩。同研為散。每服半錢，食后夜臥金銀湯調下。


心中客熱，膀胱間連脅下氣妨，常旦憂愁不樂，兼心忪者。


取莎草根二大斤，切，熬令香，以生絹袋貯之，于三大斗無灰清酒中浸之，春三月浸一日即堪服，冬十月后，即七日，近暖處乃佳。每空腹服一盞，日夜三四服之，常令酒氣相續，以知為度。若不飲酒，即取莎草根十兩，加桂心五兩，蕪荑三兩，和搗為散，以蜜和為丸，搗一千杵，丸如梧子大。每空腹以酒及姜蜜湯飲汁等下二十丸，日再服，漸加至三十丸，以瘥為度。

治中風諸急方第十九


治卒中急風，悶亂欲死方。灸兩足大趾下橫紋中，隨年壯。又別有續命湯。


若毒急不得行者，內筋急者，灸內踝；外筋急者，灸外踝上，二十壯。若有腫痺，虛者取白蘞二分，附子一分。搗服半刀圭，每日可三服。


若眼上睛垂者。灸目兩 后三壯。


若不識人者。灸季脅、頭各七壯。此脅小肋屈頭也。


不能語者。灸第二槌或第五槌上五十壯。又別有不得語方，在后篇中矣。


又方 豉、茱萸各一升。水五升，煮取二升。稍稍服。


若眼反口噤，腹中切痛者。灸陰囊下第一橫理十四壯。又別有服膏之方。


若狂走欲斫刺人，或欲自殺，罵詈不息稱鬼語者。


灸兩口吻頭赤肉際各一壯，又灸兩肘屈中五壯，又灸背胛中間三壯，三日報灸三。倉公秘法，又應灸陰囊下縫三十壯。又別有狂邪方。


若發狂者。取車轂中脂如雞子，熱溫淳苦酒，以投脂甚攪，令消。服之令盡。


若心煩恍惚，腹中痛滿，或時絕而複蘇者。


取釜下土五升，搗篩，以冷水八升和之。取汁盡服之。口已噤者，強開，以竹筒灌之，使得下，人便愈，甚妙。


若身體角弓反張，四肢不隨，煩亂欲死者。


清酒五升，雞白屎一升。搗篩，合和揚之千遍。乃飲之，大人服一升，日三，少小五合，瘥。


若頭身無不痛，顛倒煩滿欲死者。


取頭垢如大豆大，服之。並囊貯大豆，蒸熟，逐痛處熨之，作兩囊，更番為佳。若無豆，亦可蒸鼠壤土，熨。


若但腹中切痛者。取鹽半斤，熬令盡，著口中。飲熱湯二升，得便吐，愈。


又方 附子六分，生姜三兩切。以水二升，煮取一升。分為再服。


若手足不隨方。取青布燒作煙，就小口器中熏痛處。


又方 豉三升，水九升，煮取三升，分三服。又取豉一升，微熬，囊貯，漬三升酒中，三宿，溫服，微令醉為佳。


若身中有掣痛不仁，不隨處者。取干艾葉一 許，丸之，納瓦甑下，塞余孔，唯留一目。以痛處著甑目下，燒艾以熏之，一時間愈矣。


又方 取朽木削之，以水煮令濃，熱灼灼爾。以漬痛處，效。


若口噤不開者。取大豆五升，熬令黃黑，以酒五升漬取汁。以物強發口而灌之，畢，取汗。


又方 獨活四兩，桂二兩。以酒水二升，煮取一升半。分為三服，開口與之。溫臥，火炙，令取汗。


若身直，不得屈伸反覆者。取槐皮（黃白者）切之，以酒共水六升。煮取二升，去滓，適寒溫，稍稍服之。


又方 刮枳樹皮取一升，以酒一升，漬一宿，服五合至一升，酒盡更作，瘥。


若口 僻者。銜奏灸口吻口橫紋間，覺火熱便去艾，即愈。勿盡艾，盡艾則太過。若口左僻，灸右吻；右僻，灸左吻，又灸手中指節上一丸， 右灸左也。又有灸口 法在此后也。


又方 取空青末，著口中，入咽即愈。姚同。


又方 取蜘蛛子摩其偏急頰車上，候視正則止。亦可向火摩之。


又方 牡蠣、礬石、附子、灶中黃土分等。搗末，以三歲雄雞冠血和敷，急上，持水著邊，視欲還正，便急洗去藥。不著更涂上，便愈。


又方 鱉甲、烏頭，涂之，欲正，即揭去之。


若四肢逆冷，吐清汗宛轉啼呼者。


取桂一兩， 咀，以水三升，煮取二升，去滓，適寒溫，盡服。


若關節疼痛。蒲黃八兩，附子一兩（炮）。合末之。服一錢匕，日三，稍增至方寸匕。


若骨節疼煩，不得屈伸，近之則痛，短氣得汗出，或欲腫者。


附子二兩，桂四兩，術三兩，甘草二兩。水六升，煮取三升，分三服，汗出愈也。


若中暴風，白汗出如水者。


石膏、甘草各等分。搗，酒服方寸匕。日移一丈，輒一服也。


若中緩風，四肢不收者。


豉三升，水九升，煮取三升。分為三服，日二作之。亦可酒漬煮飲之。


若卒中風癱，身體不自收，不能語，迷昧不知人者。陳元狸骨膏至要，在備急藥方中。


附方（頭風頭痛附）


《經驗方》治急中風，目瞑牙噤，無門下藥者。用此末子，以中指點末，揩齒三二十，揩大牙左右，其口自開，始得下藥名。


開關散。天南星（搗為末）、白龍腦二件各等分。研，自五月五日午時合。患者只一字至半錢。


《簡要濟眾》治中風口噤不開，涎潮吐方。


用皂角一挺，去皮，涂豬脂，炙令黃色，為末。每服一錢匕，非時溫酒服。如氣實脈大，調二錢匕；如牙關不開，用白梅揩齒，口開即灌藥，以吐出風涎，瘥。


治中風不省人事，牙關緊急者。


藜蘆一兩（去蘆頭，濃煎），防風（湯浴過，焙干，碎切，炒微褐色），搗為末。每服半錢，溫水調下，以吐出風涎為效，如人行二裡，未吐，再服。


又治膽風毒气，虛實不調，昏沉睡多。


酸棗仁一兩（生用），金挺蠟茶二兩（以生姜汁涂炙，令微焦）。搗，羅為散。每服二錢，水七分，煎六分，無時溫服。


孫尚藥治卒中風，昏昏若醉，形體悶，四肢不收，或倒，或不倒，或口角似斜，微有涎出，斯須不治，便為大病，故傷人也。此証風涎潮于上膈，痺氣不通。宜用︰急救稀涎散。豬牙皂角四挺（須是肥實不蛀，削去黑皮），晉礬一兩（光明通瑩者）。二味同搗，羅為細末，再研為散。如有患者，可服半錢，重者三字匕，溫水調灌下。不大嘔吐，只是微微涎稀令出，或一升二升，當時惺惺，次緩而調治。不可便大段治，恐過傷人命，累經效，不能盡述。


《梅師方》療癱瘓風，手足 曳，口眼 斜，語言謇澀，履步不正。


神驗烏龍丹。川烏頭（去皮臍了）、五靈脂各五兩。上為末，入龍腦、麝香，研令細勻，滴水丸如彈子大。每服一丸，先以生姜汁研化，次暖酒調服之，一日兩服，空心晚食前服。


治一人，只三十丸，服得五七丸，便覺抬得手，移得步，十丸可以自梳頭。


《聖惠方》治一切風疾，若能久服，輕身明目，黑髭駐顏。


用南燭樹，春夏取枝葉，秋冬取根皮，揀擇細銼五升。水五斗，慢火煎取二斗，去滓，別于淨鍋中，慢火煎如稀餳，以瓷瓶貯。溫酒下一匙，日三服。


又方 治風立有奇效。用木天蓼一斤，去皮，細銼，以生絹袋貯，好酒二斗浸之，春夏一七日，秋冬二七日后開。每空心、日午、初夜合溫飲一盞，老幼臨時加減。若長服，日只每朝一盞。


又方 治中風口 。巴豆七枚，去皮爛研。 左涂右手心， 右涂左手心。仍以暖水一盞，安向手心，須臾即便正，洗去藥，並頻抽掣中指。


又方 治風頭旋。用蟬殼二兩，微炒為末。非時溫酒下一錢匕。


《千金方》治中風，面目相引，偏僻牙車急，舌不可轉。


桂心以酒煮取汁，故布蘸 病上，當即正。左 右，右 左，常用大效。


又方 治三年中風不效者。


松葉一斤（細切之），以酒一斗，煮取三升。頓服，取汗出，立瘥。


又方 主卒中風，頭面腫。杵杏仁如膏，敷之。


又方 治頭面風，眼 鼻塞，眼暗冷淚。


杏仁三升為末，水煮四五沸。洗頭冷汗，盡三度，瘥。


《外台秘要》治卒中風口 。


皂角五兩，去皮為末，三年大醋和，右 涂左，左 涂右，干又敷之，瘥。


又治偏風及一切風。桑枝（銼）一大升，用今年新嫩枝，以水一大斗，煎取二大升，夏用井中沉，恐酢壞。每日服一盞，空心服盡，又煎服，終身不患偏風。若預防風，能服一大升，佳。


又主風，身體如虫行。鹽一斗，水一石，煎減半，澄清。溫洗三五度。治一切風。


葛氏方治中風寒，瘟直口噤不知人。


雞屎白一升，熬令黃極熱，以酒三升和攪。去滓，服。


《千金翼方》治熱風汗出心悶。水和云母服之。不過，再服，立瘥。


《篋中方》治風頭及腦掣痛不可禁者，摩膏主之。


取牛蒡莖葉搗取濃汁二升，合無灰酒一升，鹽花一匙頭，火煎令稠成膏，以摩痛處，風毒散自止。亦主時行頭痛。摩時須極力，令作熱，乃速效。冬月無葉，用根代之亦可。


《經驗后方》治中風及壅滯。以旋複花洗塵令淨，搗末，煉蜜丸如梧子大。夜臥，以茶湯下五丸至七丸十丸。


又方 解風熱，疏積熱、風壅，消食化氣，導血，大解壅滯。大黃四兩，牽牛子四兩（半生半熟）。為末，煉蜜為丸，如梧子大。每服茶下一十丸。如要微動，吃十五丸。冬月宜服，並不搜攪人。


《集驗方》治風熱心躁，口干狂言，渾身壯熱及中諸毒。龍腦甘露丸。寒水石半斤，燒半日，淨地坑內，盆合四面，濕土壅起，候經宿取出，入甘草末、天竺黃各二兩，龍腦二分，糯米膏丸彈子大。蜜水磨下。


《食醫心鏡》主中風，心肺風熱，手足不隨，及風痺不任，筋脈五緩，恍惚煩躁。


熊肉一斤，切如常法，調和作腌臘。空腹食之。


又主風攣，拘急偏枯，血氣不通利。


雁肪四兩，煉，濾過。每日空心暖酒一杯，肪一匙頭，飲之。


同經曰，治歷節諸風，骨節疼痛，晝夜不可忍者。


沒藥半兩研，虎腦骨三兩，涂穌炙黃色，先搗羅為散，與沒藥同研令細。溫酒調二錢，日三服，大佳。


《聖惠方》治歷節風，百節疼痛不可忍。


用虎頭骨一具，涂酥，炙黃，槌碎，絹袋貯，用清酒二斗浸五宿。隨性多少，暖飲之，妙。


《外台秘要》方療歷節諸風，百節酸痛不可忍。松脂三十斤，煉五十遍，不能五十遍，亦可二十遍。用以煉酥三升，溫和松脂三升，熟攪令極稠，旦空腹以酒服方寸匕，日三。數食面粥為佳，慎血腥、生冷、酢物、果子一百日，瘥。


又方 松節酒。主歷節風，四肢疼痛如解落。


松節二十斤，酒五斗，漬二七日。服一合，日五六服。


《斗門方》治白虎風所患不以，積年久治無效，痛不可忍者。


用腦麝、楓、柳皮不限多少，細銼焙干，浸酒常服，以醉為度，即瘥。今之寄生楓樹上者，方堪用，其葉亦可製。砒霜粉尤妙矣。


《經驗后方》治白虎風，走注疼痛，兩膝熱腫。


虎脛骨（涂酥，炙黑）、附子（炮裂，去皮臍）各一兩。為末。每服溫酒調下二錢匕，日再服。


《外台秘要》治 瘍風及三年。酢磨烏賊魚骨。先布磨，肉赤即敷之。


又治 瘍風。酢磨硫黃敷之，止。


《聖惠方》治 瘍風，用羊蹄菜根于生鐵上，以好醋磨，旋旋刮取，涂于患上。未瘥，更入硫黃少許，同磨，涂之。


《集驗方》治頸項及面上白駁，浸淫漸長，有似癬，但無瘡可治。鰻鱺魚脂敷之。先拭剝上刮，使燥痛后，以魚脂敷之，一度便愈，甚者不過三度。


《聖惠方》治白駁。用蛇蛻燒末，醋調，敷上，佳。


又方 治中風煩熱，皮膚瘙痒。用醍醐四兩，每服酒調下半匙。


《集驗方》治風氣客于皮膚，瘙痒不已。


蜂房（炙過）、蟬蛻等分。為末。酒調一錢匕，日三二服。


又方 蟬蛻、薄荷等分。為末。酒調一錢匕，日三服。


《北夢瑣言》云，有一朝士見梁奉御，診之曰，風疾已深，請速歸去。朝士複見州馬醫趙鄂者，複診之，言疾危，與梁所說同矣，曰，只有一法，請官人試吃消梨，不限多少，咀 不及，絞汁而飲。到家旬日，唯吃消梨，頓爽矣。


《千金方》治頭風頭痛。大豆三升，炒令無聲，先以貯一斗二升瓶一只，貯九升清酒，乘豆熱，即投于酒中，蜜泥封之七日。溫服。


孫真人方治頭風痛。以豉湯洗頭，避風，即瘥。


《千金翼》治頭風。搗葶藶子，以湯淋取汁，洗頭上。


又 主頭風沐頭。吳茱萸二升，水五升，煮取三升。以綿染拭發根。


《聖惠方》治頭風痛。每欲天陰雨，風先發者。


用桂心一兩為末，以酒調如膏，用敷頂上並額角。


陳藏器《拾遺》序云，頭疼欲死。鼻內吹硝石末，愈。


《日華子》云，治頭痛。水調決明子，貼太陽穴。


又方 決明子作枕，勝黑豆。治頭風，明目也。


《外台秘要》治頭疼欲裂。當歸二兩，酒一升，煮取六合。飲至再服。


《孫兆口訣》云，治頭痛。


附子（炮）、石膏（ ）等分。為末，入腦麝少許。茶酒下半錢。


《斗門方》治卒頭痛。白僵蠶碾為末，去絲，以熟水二錢匕，立瘥。


又方 治偏頭疼。用川芎，細銼酒浸服之，佳。


《博濟方》治偏頭疼至靈散。雄黃、細辛等分。研令細。每用一字已下，左邊疼，吹入右鼻；右邊疼，吹入左鼻，立效。


《經驗后方》治偏頭疼絕妙。蓽茇為末，令患者口中含溫水，左邊疼令左鼻吸一字，右邊疼令右鼻吸一字，效。


《集驗方》治偏正頭疼。谷精草一兩為末，用白面調攤紙花子上，貼疼處，干又換。


偏頭疼方。用生蘿卜汁一蜆殼，仰臥，注鼻。左痛注左，右痛注右，左右俱注，亦得神效。


《外台秘要》頭風白屑，如麩糠方。


豎截楮木作枕，六十日一易新者。

治卒風喑不得語方第二十


治卒不得語方。以苦酒煮菰子，敷頸一周，以衣苞，一日一夕乃解，即瘥。


又方 煮大豆，煎其汁令如飴，含之，亦但濃煮，飲之。


又方 煮豉汁，稍服之一日，可美酒半升中攪，分為三服。


又方 用新好桂削去皮，搗篩。三指撮，著舌下，咽之。


又方 銼 枝葉，酒煮熱灰中，沫出，隨多少飲之。


治卒失聲，聲噎不出方。橘皮五兩，水三升，煮取一升。去滓，頓服，傾合服之。


又方 濃煮苦竹葉，服之，瘥。


又方 搗 荷根，酒和，絞飲其汁。此本在雜治中。


又方 通草、干姜、附子、茯神各一兩，防風、桂、石膏各二兩，麻黃一兩半，白術半兩，杏仁三十枚。十物搗篩，為末，蜜丸如大豆大。一服七丸，漸增加之。凡此皆中風，又有竹瀝諸湯甚多，此用藥雖少，而是將治所患一劑不瘥，更應服之。


又方 針大椎旁一寸五分，又刺其下，停針之。


又方 石、桂末，綿裹如棗。納舌下，有唾出之。


又方 燒馬勒銜鐵令赤，納一升苦酒中，破一雞子，合和。飲之。


若卒中冷，聲嘶啞者。甘草一兩，桂二兩，五味子二兩，杏仁三十枚，生姜八兩（切）。


以水七升，煮取二升，為二服，服之。


附方《經驗后方》治中風不語。獨活一兩（銼）。酒二升，煎一升，大豆五合，炒有聲，將藥酒熱投，蓋良久。溫服三合，未瘥，再服。


又方 治中風不語，喉中如拽鋸聲，口中涎沫。取藜蘆一分，天南星一個，去浮皮。卻臍子上陷一個坑子，納入陳醋一橡斗子，四面用火逼，令黃色，同一處搗，再研極細，用生蜜為丸，如赤豆大。每服三丸，溫酒下。


《聖惠方》治中風，以大聲咽喉不利。以 荷根二兩，研，絞取汁，酒一大盞相和，令勻。不計時候，溫服半盞。


治風毒腳弱痺滿上氣方第二十一


腳氣之病，先起嶺南，稍來江東，得之無漸，或微覺疼痺，或兩脛小滿，或行起忽弱，或小腹不仁，或時冷時熱，皆其候也，不即治，轉上入腹，便發氣，則殺人。治之多用湯酒摩膏，種數既多，不但一劑，今只取單效，用兼灸法。


取好豉一升，三蒸三曝干，以好酒三斗漬之，三宿可飲。隨人多少，欲預防不必待時，便與酒煮豉服之，腳弱其得小愈，及更營諸方服之，並及灸之。


次服獨活酒方。獨活五兩，附子五兩（生用，切）。以酒一斗，漬經三宿，服從一合始，以微痺為度。


又方 白礬石二斤，亦可用鐘乳（末），附子三兩，豉三升。酒三斗，漬四五日，稍飲之。若此有氣，加蘇子二升也。


又方 好硫黃三兩（末之），牛乳五升。先煮乳水五升，仍納硫黃，煎取三升。一服三合亦可。直以乳煎硫黃，不用水也。卒無牛乳，羊乳亦得。


又方 法先煎牛乳三升，令減半，以五合，輒服硫黃末一兩，服畢，濃蓋取汗，勿令得風，中間更一服，暮又一服。若已得汗，不複更取，但好將息，將護之。若未瘥，愈后數日中，亦可更作。若長將，亦可煎為丸，北人服此治腳多效，但須極好硫黃耳，可預備之。


若脛已滿，捏之沒指者。但勒飲烏犢牛溺二三升，使小便利，息漸漸消。當以銅器，尿取新者為佳。無烏牛，純黃者，亦可用之。


又方 取牽牛子，搗，蜜丸如小豆大五丸。取合，小便利，亦可，正爾吞之，其子黑色，正似 子核形，市人亦賣之。


又方 三白根，搗碎。酒飲之。


又方 酒若水煮大豆飲其汁。又食小豆亦佳。又生研胡麻酒和服之，瘥。


又方 大豆三升，水一斗，煮取九升，納清酒九升，又煎取九升。稍稍飲之，小便利，則腫歇也。


其有風引白雞竹瀝獨活諸湯，及八風石斛狗脊諸散，並別在大方中。金芽酒最為治之要，今載其方。


蜀椒、茵芋、金牙、細辛、 草、干地黃、防風、附子、地膚、蒴 、升麻各四兩，人參三兩，羌活一斤，牛膝五兩。十四物，切，以酒四斗，漬七日，飲二三合，稍加之。亦治口不能言，腳屈至良。又有側子酒，亦效。


若田舍貧家，此藥可釀。菝 及松節、松葉皆善。


菝 （淨洗，銼之）一斛，以水三斛，煮取九斗，以漬曲，及煮去滓。取一斛，漬飯，釀之如酒法，熟即取飲，多少任意。可頓作三五斛。若用松節葉，亦依準此法，其汁不厭濃也，患腳屈，積年不能行，腰脊攣痺，及腹內緊結者，服之不過三五劑，皆平複。如無釀，水邊商陸亦佳。


其灸法，孔穴亦甚多，恐人不能悉皆知處，今止疏要者。必先從上始，若直灸腳，氣上不泄則危矣，先灸大椎。


在項上大節高起者，灸其上面一穴耳。若氣，可先灸百會五十壯，穴在頭頂凹中也。


肩井各一百壯。


在兩肩小近頭凹處，指捏之，安令正得中穴耳。


次灸膻中，五十壯。


在胸前兩邊對乳胸厭骨解間，指按覺氣翕翕爾是也，一云正胸中一穴也。


次灸巨闕。


在心厭尖尖四下一寸，以寸度之，凡灸以上部五穴，亦足治其氣。若能灸百會、風府、胃管及五臟 ，則益佳，視病之寬急耳。諸穴出《灸經》，不可具載之。


次乃灸風市百壯。


在兩髀外，可平倚垂手直掩髀上，當中指頭大筋上，捻之，自覺好也。


次灸三裡二百壯。


以病患手橫掩，下並四指，名曰一夫，指至膝頭骨下，指中節是其穴，附脛骨外邊，捻之，凹凹然也。


次灸上廉，一百壯。


又灸三裡下，一夫。


次灸下廉，一百壯。


又在上廉下，一夫。


次灸絕骨，二百壯。


在外踝上三寸余，指端取踝骨上際，屈指頭四寸便是，與下廉頗相對，分間二穴也。此下一十八穴，並是要穴，余伏兔、犢鼻穴，凡灸此壯數，不必頓畢，三日中報灸合盡。


又方 孔公孽二斤，石斛五兩。酒二斗浸。服之。


附方《斗門方》治卒風毒，腫氣急痛。以柳白皮一斤，銼，以酒煮令熱。帛裹熨腫上，冷再煮，易之，甚妙也。


《聖惠方》治走注風毒疼痛。用小芥子末和雞子白。調敷之。


《經驗后方》治風毒，骨髓疼痛。芍藥二分，虎骨一兩。炙為末，夾絹袋貯，酒三升，漬五日。每服二合，日三服。


《食醫心鏡》除一切風濕痺，四肢拘攣。


蒼耳子三兩，搗末，以水一升半，煎取七合。去滓，呷之。


又 治筋脈拘攣，久風濕痺下氣，除骨中邪氣，利腸胃，消水腫，久服輕身益氣力。


薏苡仁一升，搗為散，每服以水二升，煮兩匙末作粥。空腹食。


又 主補虛，去風濕痺。醍醐二大兩，暖酒一杯，和醍醐一匙。飲之。


《經驗方》治諸處皮裡面痛。何首烏，末，姜汁調成膏。痛處以帛子裹之，用火炙鞋底，熨之，妙。


孫真人方，主腳氣及上氣。取鯽魚一尺，長者，作膾食，一兩頓瘥。


《千金翼》治腳氣沖心。白礬二兩，以水一斗五升，煎三五沸。浸洗腳，良。


《廣利方》治腳氣沖煩，悶亂不識人。大豆一升，水三升，濃煮取汁，頓服半升。如未定，可更服半升。即定。


蘇恭云，凡患腳氣，每旦任意飽食，午后少食，日晚不食，如飢可食豉粥。若暝不消，欲致霍亂者。


即以高良姜二兩，打碎，以水三升，煮取一升，頓服盡，即消，待極飢乃食一碗薄粥，其藥唯極飲之，良。若卒無高良姜，母姜一兩代之，以清酒一升，煮令極熟，和滓食之，雖不及高良姜，亦大效矣。


唐《本注》云，腳氣。


煮葒草濃汁，漬之，多瘥。


《簡要濟眾》治腳氣連腿腫滿，久不瘥方。


黑附子一兩，去皮臍，生用，搗為散，生姜汁調如膏。涂敷腫上，藥干再調涂之，腫消為度。


治服散卒發動困篤方第二十二


凡服五石護命更生及鐘乳寒食之散，失將和節度，皆致發動其病，無所不為。若發起倉卒，不以漸而至者，皆是散勢也，宜及時救解之。若四肢身外有諸一切痛違常者。


皆即冷水洗數百遍，熱有所沖，水漬布巾，隨以 之，又水漬冷石以熨之，行飲暖酒，逍遙起行。


若心腹內有諸一切疾痛違常，煩悶 恍者，急解之，取冷熱，取溫酒飲一二升，漸漸稍進，覺小寬更進冷食。其心痛者，最急，若肉冷，口已噤，但折齒下熱酒，瘥。


若腹內有結堅熱癖使眾疾者。急下之。


梔子十四枚，豉五合。水二升，煮取一升。頓服之。熱甚已發瘡者，加黃芩二兩。


癖食猶不消，惡食畏冷者，更下。


好大黃末半升，芒硝半升，甘草二兩，半夏、黃芩、芫花各一分。搗為散，藏密器中。


欲服，以水八升，先煮大棗二十枚使爛，取四升，去棗，乃納藥五方寸匕，攪和著火上，三上三下。畢，分三服，旦一服便利者，亦可停。若不快，更一服。下后即作酒粥，食二升，次作水飧進之，不可不即食，胃中空虛，得熱入，便煞人矣。


得下后應長將備急。


大黃、葶藶、豉各一合，杏仁、巴豆三十枚。搗，蜜丸如胡豆大。旦服二枚，利者減之，痞者加之。


解散湯方丸散酒甚多，大要在于將冷，及數自下，惟取通利，四體欲常勞動，又不可失食致飢，及餿飯臭魚肉，兼不可熱飲食，濃衣，向火，冒暑遠行，亦不宜過風冷，大都每使于體粗，堪任為好，若已病發，不得不強自澆耳。所將藥，每以解毒而冷者為宜，服散覺病去，停住，后二十日三十日便自服。常若留結不消，猶致煩熱，皆是失度，則宜依法防治，此法乃多為貴樂人用，而賤苦者服之，更少發動，當以得寒勞故也。恐脫在危急，故略載此數條，以備忽卒。余具大方中。


附方《聖惠方》治乳石發動，壅熱，心悶吐血。


以生刺薊，搗，取汁。每服三合，入蜜少許，攪勻。服之。


《食療》云，若丹石熱發。


菰根和鯽魚煮作羹。食之，三兩頓即便瘥耳。

治卒上氣咳嗽方第二十三


治卒上氣，鳴息便欲絕方。


搗韭絞汁，飲一升許，立愈。


又方 細切桑根白皮三升，生姜三兩，吳茱萸半升。水七升，酒五升，煮三沸。去滓，盡服之，一升，入口則氣下。千金不傳方。


又方 茱萸二升，生姜三兩。以水七升，煮取二升，分為三服。


又方 麻黃四兩，桂、甘草各二兩，杏仁五十枚（熬之）。搗為散。溫湯服方寸匕，日三。


又方 末人參，服方寸匕，日五六。


氣嗽不問多少時者，服之便瘥方。


陳橘皮、桂心、杏仁（去尖皮，熬）三物等分。搗，蜜丸。每服飯后須茶湯下二十丸。


忌生蔥。史侍郎傳。


治卒厥逆上氣，又兩心脅下痛滿，淹淹欲絕方。溫湯令灼灼爾，以漬兩足及兩手，數易之也。


此謂奔豚病，從卒驚怖憂追得之，氣下縱縱，沖心胸臍間，築築發動，有時不治，煞人。諸方用藥皆多，又必須煞豚，唯有一湯，但可辦耳。


甘草二兩，人參二兩，桂心二兩，茱萸一升，生姜一斤，半夏一升。以水一斗，煮取三升，分三服。此藥宜預蓄，得病便急合之。


又方 麻黃二兩，杏仁一兩（熬令黃）。搗散。酒服方寸匕，數服之，瘥。


治卒乏氣，氣不複，報肩息方。


干姜三兩， 咀，以酒一升，漬之。每服三合，日三服。


又方 度手拇指折，度心下，灸三壯，瘥。


又方 麻黃三兩（先煎，去沫），甘草二兩。以水三升，煮取一升半，分三服。瘥后，欲令不發者，取此二物，並熬杏仁五十枚，蜜丸服，如桐子大四五丸，日三服，瘥。


又方 麻黃二兩，桂、甘草各一兩，杏仁四十枚。以水六升，煮取二升，分三服。此三方，並各小投杯湯，有氣疹者，亦可以藥搗作散，長將服之。多冷者，加干姜三兩；多痰者，加半夏三兩。


治大走馬及奔趁喘乏，便飲冷水，因得上氣發熱方。


用竹葉三斤，橘皮三兩。以水一斗，煮取三升，去滓，分為三服，三日一劑，良。


治大熱行極，及食熱餅，竟飲冷水過多，沖咽不即消，仍以發氣。


呼吸喘息方。


大黃、干姜、巴豆等分。末。服半錢匕，若得吐下，即愈。


若猶覺停滯在心胸膈中不利者。


菰蒂二分，杜蘅三分，人參一分。搗篩。以湯服一錢匕，日二三服，效。


治肺痿咳嗽，吐涎沫，心中溫溫，咽燥而不渴者。


生姜五兩，人參二兩，甘草二兩，大棗十二枚。水三升，煮取一升半，分為再服。


又方 甘草二兩，以水三升，煮取一升半，分再服。


又方 生天門冬（搗取汁）一斗，酒一斗，飴一升，紫菀四合。銅器于湯上煎，可丸。


服如杏子大一丸，日可三服。


又方 甘草二兩，干姜三兩，棗十二枚。水三升，煮取一升半，分為再服。


卒得寒冷上氣方。


干蘇葉三兩，陳橘皮四兩。酒四升，煮取一升半，分為再服。


治卒得咳嗽方。


用釜月下土一分，豉七分。搗為丸，梧子大。服十四丸。


又方 烏雞一頭，治如食法，以好酒漬之半日，出雞服酒。一云苦酒一斗，煮白雞，取三升，分三服，食雞肉。莫與鹽食則良。


又方 從大椎下第五節下、六節上空間灸一處，隨年。並治上氣。


又方 灸兩乳下黑白肉際各百壯，即愈。亦治上氣。灸胸前對乳一處，須隨年壯也。


又方 桃仁三升，去皮，搗，著器中蜜封頭，蒸之一炊，傾出曝干，絹袋貯，以納二斗酒中六七日，可飲四五合，稍增至一升，吃之。


又方 飴糖六兩，干姜六兩（末之），豉二兩。先以水一升，煮豉，三沸，去滓納飴糖消納干姜。分為三服。


又方 以飴糖雜生姜屑，蒸三斗米下。食如彈子丸，日夜十度服。


又方 豬腎二枚（細切），干姜三兩（末）。水七升，煮二升，稍稍服，覆取汗。


又方 炙烏心食之，佳。


又方 生姜汁、百部汁。和同，合煎服。二合。


又方 百部根四兩。以酒一斗，漬，再宿，火暖，服一升，日再服。


又方 椒二百粒，（搗末之），杏仁二百枚（熬之），棗百枚（去核）。合搗，令極熟，稍稍合如棗許大，則服之。


又方 生姜三兩（搗取汁），干姜屑三兩，杏仁一升（去皮，熬）。合搗為丸。服三丸，日五六服。


又方 芫花一升，水三升，煮取一升，去滓，以棗十四枚，煎令汁盡。一日一食之，三日訖。


又方 熬搗葶藶一兩，干棗三枚。水三升，先煮棗取一升，去棗，納葶藶，煎取五合。


大人分三服，小兒則分為四服。


又 華佗五嗽丸。炙皂莢、干姜、桂等分。搗，蜜丸如桐子。服三丸，日三。


又方 銼取松屑一分，桂二分，皂莢二兩（炙，去皮子）。搗，蜜丸如桐子大。服十五丸，小兒五丸，日一二服。


又方 屋上白蜆殼。搗末。酒服方寸匕。


又方 末浮散石，服亦蜜丸。


又方 豬KT 一具，薄切，以苦酒煮。食令盡，不過二服。


又方 芫花二兩。水二升，煮四沸，去滓，納白糖一斤。服如棗大。勿食咸酸。亦治久咳嗽者。


治久咳嗽，上氣，十年二十年，諸藥治不瘥方。豬KT 三具，棗百枚。酒三升，漬數日，服三二合，加至四五合，服之不久，瘥。


又方 生龜一只，著坎中就溺之，令沒龜死，漬之，三日出，燒末，以醇酒一升，和屑如干飯。頓服之，須臾大吐，嗽囊出，則瘥。小兒可服半升。


又方 生龜三，治如食法，去腸，以水五升，煮取三升，以漬曲釀、秫米四升，如常法熟，飲二升，令盡，此則永斷。


又方 蝙蝠除頭，燒令焦，末。飲服之。


附方孫真人方治咳嗽。


皂莢（燒，研碎）二錢匕，豉湯下之。


《十全博救方》治咳嗽。


天南星一個（大者，炮令裂）為末。每服一大錢，水一盞，生姜三片，煎至五分，溫服，空心、日午、臨臥時各一服。


《篋中方》治咳嗽。含膏丸。


曹州葶藶子一兩（紙襯熬令黑），知母、貝母各一兩。三物同搗篩，以棗肉半兩，別銷砂糖一兩半，同入藥中，和為丸，大如彈丸。每服以新綿裹一丸，含之，徐徐咽津，甚者不過三丸。今醫亦多用。


崔知悌療久嗽熏法。


每旦取款冬花如雞子許，少蜜拌花使潤，納一升鐵鐺中，又用一瓦碗鑽一孔，孔內安一小竹筒，筆管亦得，其筒稍長，作碗鐺相合，及撞筒處，皆面泥之，勿令漏氣，鐺下著炭，少時款冬煙自從筒出。則口含筒，吸取煙咽之。如胸中少悶，須舉頭，即將指頭捻筒頭，勿使漏煙氣，吸煙使盡止。凡如是五日一為之，待至六日，則飽食羊肉 一頓，永瘥。


《勝金方》治久嗽、暴嗽、勞嗽。金粟丸。


葉子雌黃一兩，研細，用紙筋泥固，濟小合子一個，令干，勿令泥濃，將藥入合子內，水調赤石脂，封合子口，更以泥封之，候干，坐合子于地上，上面以末入窯，瓦坯子彈子大，擁合子令作一尖子，上用炭十斤，簇定，頂上著火一熨斗，籠起，令火從上漸熾，候火消三分去一，看瓦坯通赤，別去火，候冷，開合子取藥，當如鏡面光明紅色，入乳缽內細研，湯浸蒸餅心為丸，如粟米大。每服三丸五丸，甘草水服，服后睡良久，妙。


崔元亮《海上方》，療嗽單驗方。


取好梨去核，搗取汁一茶碗，著椒四十粒，煎一沸，去滓，即納黑餳一大兩，消訖。細細含咽，立定。


孟詵云，卒咳嗽。


以梨一顆，刺作五十孔，每孔內以椒一粒，以面裹于熱火灰中煨令熟，出，停冷，去椒。食之。


又方 梨一顆去核，納酥蜜，面裹，燒令熟。食之。


又方 取梨肉納酥中煎，停冷，食之。


又方 搗梨汁一升，酥一兩，蜜一兩，地黃汁一升。緩火煎。細細含咽。凡治嗽皆須待冷，喘息定后方食，熱食之反傷矣，冷嗽更極不可救。如此者，可作羊肉湯餅飽食之，便臥少時。


《千金方》治小兒大人咳逆上氣。


杏仁三升去皮尖，炒令黃，杵如膏，蜜一升，分為三分，納杏仁，杵令得所，更納一分，杵如膏，又納一分，杵熟止。先食含之，咽汁。


楊氏《產乳》療上氣急滿，坐臥不得方。


鱉甲一大兩，炙令黃，細搗為散，取燈心一握，水二升，煎取五合。食前服一錢匕，食后蜜水服一錢匕。


劉禹錫《傳信方》，李亞治一切嗽及上氣者。


用干姜（須是台州至好者）、皂莢（炮，去皮、子，取肥大無孔者）、桂心（紫色辛辣者，削去皮）三物並別搗，下篩了，各稱等分，多少任意，和合后更搗篩一遍，煉白蜜和搜，又搗一二十杵。每飲服三丸，丸稍加大，如梧子，不限食之先后，嗽發即服，日三五服。禁食蔥油、咸腥、熱面，其效如神。劉在淮南，與李同幕府，李每與人藥而不出方，或譏其吝，李乃情話曰，凡人患嗽，多進冷藥，若見此方，用藥熱燥，即不肯服，故但出藥多效。試之，信之。


《簡要濟眾》治肺氣喘嗽。


馬兜鈴二兩（只用裡面子，去卻殼，酥半兩入碗內，拌和勻，慢火炒干），甘草一兩（炙）


。二味為末，每服一錢，水一盞，煎六分。溫呷，或以藥末含咽津，亦得。


治痰嗽喘急不定。


桔梗一兩半。搗羅為散，用童子小便半升，煎取四合。去滓，溫服。


楊文蔚治痰嗽，利胸膈方。


栝蔞（肥實大者，割開子淨洗，捶破刮皮，細切焙干），半夏四十九個（湯洗十遍，捶破，焙）。搗羅為末，用洗栝蔞熟水並瓤，同熬成膏，研細為丸，如梧子大。生姜湯下二十丸。


《深師方》療久咳逆上氣，體腫豆氣脹滿，晝夜倚壁不得臥，常作水雞聲者，白前湯主之。白前二兩，紫菀、半夏（洗）各三兩，大戟七合（切）。四物以水一斗，漬一宿，明日煮取三升，分三服。禁食羊肉餳，大佳。


《梅師方》治久患 呷咳嗽，喉中作聲不得眠。取白前搗為末，溫酒調二錢匕服。


又方 治上氣咳嗽，呷呀息氣，喉中作聲，唾粘。以藍實葉水浸良久，搗，絞取汁一升，空腹頓服。須臾，以杏仁研取汁，煮粥食之，一兩日將息，依前法更服，吐痰盡，方瘥。


《兵部手集》治小兒大人咳逆，短氣，胸中吸吸，咳出涕唾，嗽出臭膿涕粘。


淡竹瀝一合，日三五服，大人一升。


《聖惠方》治傷中，筋脈急，上氣咳嗽。


用棗二十枚去核，以酥四兩，微火煎，入棗肉中滴盡酥。常含一枚，微微咽之。


《經驗后方》定喘化涎。


豬蹄甲四十九個，淨洗控干，每個指甲納半夏、白礬各一字，入罐子內封閉，勿令煙出，火 通赤，去火細研，入麝香一錢匕。人有上喘咳，用糯米飲下，小兒半錢，至妙。


《靈苑方》治咳嗽上氣，喘急，嗽血，吐血。


人參（好者）搗為末，每服三錢匕，雞子清調之，五更初服便睡。去枕仰臥，只一服愈。


年深者再服。忌腥、咸、 、醬、面等，並勿過醉飽，將息佳。


席延賞治虛中有熱，咳嗽膿血，口舌咽干，又不可服涼藥。


好黃 四兩，甘草一兩（為末）。每服三錢。如茶點羹粥中亦可服。


《杜壬方》治上焦有熱，口舌咽中生瘡，嗽有膿血。桔梗一兩，甘草二兩。上為末，每服二錢，水一盞，煎六分，去滓，溫服，食后細呷之。亦治肺壅。


《經驗方》治咳嗽甚者，或有吐血新鮮。


桑根白皮一斤，米泔浸三宿，淨刮上黃皮，銼細，入糯米四兩焙干。一處搗為末。每服米飲調下一兩錢。


《斗門方》治肺破出血，忽嗽血不止者。


用海犀膏一大片于火上，炙令焦黃色，后以酥涂之，又炙再涂，令通透，可碾為末，用湯化三大錢匕，放令服之，即血止。水膠是也，大驗。


《食醫心鏡》主上氣咳嗽，胸膈痞滿氣喘。


桃仁三兩，去皮尖，以水一升，研取汁，和粳米二合，煮粥食之。


又治一切肺病咳嗽，膿血不止。


好酥五斤，熔三遍，停取凝，當出醍醐服一合，瘥。


又主積年上氣咳嗽，多痰喘促，唾膿血。


以蘿卜子一合，研，煎湯。食上服之。

治卒身面腫滿方第二十四


治卒腫滿，身面皆洪大方。


大鯉一頭，醇酒三升，煮之令酒干盡，乃食之。勿用醋及鹽豉他物雜也，不過三兩服，瘥。


又方 灸足內踝下白肉三壯，瘥。


又方 大豆一斗熟煮，漉飲汁及食豆，不過數度必愈，小豆尤佳。


又方 取雞子黃白相和，涂腫處，干複涂之。


又方 杏葉銼，煮令濃，及熱漬之。亦可服之。


又方 車下李核中仁十枚，斫令熟，粳米三合，研。以水四升，煮作粥，令得二升，服之，三作加核也。


又方 大豆一升，以水五升，煮二升，去豆，納酒八升，更煮九升，分三四服。腫瘥后渴，慎不可多飲。


又方 黃牛溺頓服三升，即覺減。未消，更服之。


又方 商陸根一斤，刮去皮，薄切之，煮令爛，去滓，納羊肉一斤，下蔥豉鹽如食法，隨意令之腫，瘥后亦宜作此。亦可常搗商陸，與米中半蒸作餅子，食之。


又方 豬腎一枚，分為七臠，甘遂一分，以粉之。火炙令熟，一日一食，至四五，當覺腹脅鳴，小便利，不爾，更進。盡熱剝去皮食之，須盡為佳，不爾，再之。勿食鹽。


又方 切商陸二升，以酒三升，漬三宿，服五合至一升，日三服之。凡此滿或是虛氣，或是風冷氣，或是水飲氣，此方皆治之。


治腫入腹苦滿急害飲食方。


大戟、鳥翅末各二兩。搗篩，蜜和丸，丸如桐子大。旦服二丸，當下漸退，更取令消，乃止之。


又方 葶藶子七兩，椒目三兩，茯苓三兩，吳茱萸二兩。搗，蜜和丸，如桐子大。服十丸，日三服。


又方 鯉魚一頭（重五斤者，以水二斗，煮取斗半，去魚），澤漆五兩，茯苓三兩，桑根白皮（切）三升，澤瀉五兩。又煮取四升，分四服，服之小便當利，漸消也。


又方 皂莢（剝，炙令黃，銼）三升，酒一斗，漬石器，煮令沸，服一升，日三服，盡更作。


若腫偏有所起處者。


以水和灰以涂之，燥複更涂。


又方 赤豆、麻子合搗，以敷腫上。


又方 水煮巴豆，以布沾以拭之。姚云，巴豆三十枚，合皮 咀，水五升，煮取三升。


日五拭腫上，隨手即減。勿近目及陰。療身體暴腫如吹者。


若但是腫者。


銼蔥，煮令爛，以漬之。日三四度。


又方 菟絲子一升，酒五升，漬二三宿。服一升，日三服，瘥。


若腫從腳起，稍上進者，入腹則煞人，治之方。小豆一斛，煮令極爛，得四五斗汁。溫以漬膝已下，日二為之，數日消盡。若已入腹者，不複漬，但煮小豆食之。莫雜吃飯及魚、鹽。又專飲小豆汁。無小豆，大豆亦可用。如此之病，十死一生，急救之。


又方 削橢或桐木，煮取汁以漬之，並飲少許，加小豆，妙。


又方 生豬肝一具，細切，頓食之。勿與鹽乃可。用苦酒，妙。


又方 煮豉汁飲，以滓敷腳。


附方《備急方》療身體暴腫滿。


榆皮搗屑，隨多少，雜米作粥食，小便利。


楊氏《產乳》療通體遍身腫，小便不利。


豬苓五兩，搗篩。煎水三合，調服方寸匕，加至二匕。


《食醫心鏡》主氣喘促，浮腫，小便澀。


杏仁一兩，去尖、皮，熬，研，和米煮粥極熟。空心吃二合。

﻿治卒大腹水病方第二十五


水病之初，先目上腫起如老蠶，色俠頭脈動。股裡冷，脛中滿，按之沒指。腹內轉側有節聲，此其候也，不即治須臾，身體稍腫，肚盡脹，按之隨手起，則病已成，猶可為治，此皆從虛損大病，或下痢後，婦人產後，飲水不即消，三焦受病，小便不利，乃相結漸漸生聚，遂流諸經絡故也，治之方。


葶藶一升，熬搗之於臼上，割生雄鵾雞，合血共頭，共搗萬杵，服如梧子五丸，稍加至十丸，勿食鹽，常食小豆飯，飲小豆汁，鯉魚佳也。


又方，防風，甘草，葶藶各二兩，搗，苦酒和丸，如梧子大三丸，日三服，常服之。取消平乃止。


又方，雄黃六分，麝香三分，甘遂，芫花，人參各二分，搗蜜和丸，服如豆大二丸，加至四丸，即瘥。


又方，但以春酒五升，漬葶藶子二升，隔宿稍服一合，小便當利。


又方，葶藶一兩，杏仁二十枚，並熬黃色搗，分十服，小便去，立瘥。


又方，胡洽水銀丸，大治水腫，利小便，姚同，葶藶，椒目各一升，芒硝六兩，水銀十兩，水煮水銀三日三夜，乃以合搗六萬杵。自相和丸，服如大豆丸，日三服，日增一丸，至十丸，更從一起，瘥後，食牛羊肉自補，稍稍飲之。


又方，多取柯枝皮，銼，濃煮，煎令可丸服。如梧子大三丸。須臾，又一服，當下水後，將服三丸，日三服，此樹一名木奴，南人用作船。


又方，真蘇合香，水銀，白粉等分。蜜丸服，如大豆二丸，日三，當下水，節飲好自養，無蘇合，可闕之也。


又方，取草麻繩熟者二十枚，去皮，研之，水解得三合日一服，至日中許，當吐下，諸水汁結裹。若不盡，三日後更服三十枚，猶未盡，更複作，瘥後，節飲及咸物等。


又方，小豆一升，白雞一頭，治如食法，以水三斗，煮熟食滓，飲汁，稍相令盡。


又方，取青雄鴨，以水五升，煮取飲汁一升，稍稍飲，令盡，濃覆之，取汗佳。


又方，取胡燕卵中黃，頓吞十枚。


又方，取蛤螻炙令熟，日食十個。


又方，若唯腹大動搖水聲，皮膚黑，名曰水蟲，巴豆九十枚去皮心，杏仁六十枚去皮尖，並熬令黃，搗和之。服如小豆大一枚，以水下為度。勿飲酒，佳。


又方，鬼扇，細搗絞汁，服如雞子，即下水，更複取水蠱，若湯研麻子汁飲之。


又方，慈彌草三十斤，子三石，煮取一石，去滓，更湯上煎，令可丸服。如皂莢子三九至五六丸，水隨小便去。即飲糜粥養之。


又方，白茅根一大把，小豆三升，水三升，煮取乾，去茅根食豆，水隨小便下。


又方，鼠尾草，馬鞭草各十斤，水一石，煮取五斗，去滓更煎，以粉和為丸服。如大豆大，二丸加至四五丸，禁肥肉，生冷勿食。


腫滿者，白椹樹白皮一握，水二升，煮取五合，白檳榔大者二枚，末之。納更煎三五沸，湯成，下少許紅雪，服之。


又將服牛溺，商陸，羊肉，及香柔煎等。在腫滿條中，其十水丸諸大方在別卷，若止皮膚水，腹內未有者，服諸發汗藥，得汗便瘥。然慎護風寒為急，若唯腹大，下之不去，便針臍下二寸，入數分令水出，孔合須腹減乃止。


附方
李絳《兵部手集》方療水病，無問年月深淺，雖複脈惡，亦主之。


大戟，當歸，橘皮各一大兩切，以水一大升，煮取七合，頓服，利水二三斗，勿怪至重，不過，再服，便瘥，禁毒食一年，水下後更服，永不作，此方出張尚客。


《外台秘要》治水氣。


商陸根白者去皮，切如小豆許一大盞，以水三升，煮取一升，已上爛，即取粟米一大盞，煮成粥，仍空心服，若一日兩度服，即恐利多，每日服一頓即微利，不得雜食。


又療水病腫。


鯉魚一頭，極大者去頭尾及骨，唯取肉，以水二斗，赤小豆一大升，和魚肉煮，可取二升，已上汁生布絞。去滓，頓服盡。如不能盡，分為二服，後服溫令暖，服訖當下利，利盡即瘥。


又方卒患腫滿，曾有人忽腳胅腫，漸上至膝，足不可踐地。至大水頭面，遍身大腫脹滿，苦瓠白瓤實，捻如大豆粒，以麵裹，煮一沸。空心服七枚，至午當出水一斗，三日水自出不止，大瘦乃瘥，三年內慎口味也。苦瓠須好者，無黶翳細理妍淨者，不爾有毒不用。


《聖惠方》治十種水不瘥垂死。


用猯肉半斤，切，粳米三合，水三升，蔥椒薑豉作粥食之。


又方治十種水病，腫滿喘促，不得臥。


以螻蛄五枚，乾為末，食前湯調半錢匕至一錢，小便通效。


《食醫心鏡》治十種水病，不瘥，垂死。


青頭鴨一只，治如食法，細切，和米並五味，煮令極熟作粥，空腹食之。


又方主水氣脹滿浮腫，小便澀少。


白鴨一只，去毛腸洗饋，飯半升，以飯，薑，椒，釀鴨腹中縫定，如法蒸，候熟，食之。


楊氏《產乳》療身體腫滿，水氣急，臥不得。


郁李仁一大合，搗為末，和麥面搜作餅子，與吃入口，即大便通利氣，便瘥。


《梅師方》治水腫坐臥不得，頭面身體悉腫。


取東引花桑枝，燒灰，淋汁，煮赤小豆，空心食，令飽。飢即食盡，不得吃飯。


又方治水腫小便澀。


黃牛尿，飲一升，日至夜，小便利，瘥，勿食鹽。


又方治心下有水。


白朮三兩，澤瀉五兩，銼，以水三升，煎取一升半，分服。


《千金翼》治小便不利，膀胱水氣流滯。


以浮萍日乾，末，服方寸匕，日一二服，良。


《經驗方》，河東裴氏傳經效治水腫及暴腫。


葶藶三兩，杵六千下，令如泥，即下漢防己末四兩，取綠頭鴨，就藥臼中截頭，瀝血於臼中，血盡，和鴨頭更搗五千下，丸如梧桐子，患甚者，空腹白湯下十丸，稍可者五丸，頻服五日止，此藥利小便，有效如神。


《韋宙獨行方》療水腫從腳起，入腹則殺人。


用赤小豆一斗，煮令極爛，取汁四五升，溫漬膝以下，若以入腹，但服小豆，勿雜食亦愈。


李絳《兵部手集》方，亦著此法，云曾得效。


治卒心腹症堅方第二十六


治卒暴症，腹中有物如石，痛如刺，晝夜啼呼。不治之，百日死方，牛膝二斤，以酒一斗，漬，以密封於熱灰火中，溫令味出。服五合至一升，量力服之。


又方，用蒴藋根亦如此，尤良。


姚云，牛膝酒，神驗也。


又方，多取商陸根搗蒸之。以新布藉腹上，藥披著布上，勿腹上，冷複之，晝夜勿息。


又方，五月五日，葫十斤，去皮，桂一尺二寸，灶中黃土，如鴨子一枚，合搗，以苦酒和塗，以布 病，不過三，瘥。


又方，取柃木燒為灰，淋取汁八升，以釀一斛米酒成服之，從半合始，不知，稍稍增至一二升，不盡一劑皆愈，此灰入染絳，用葉中釀酒也，柃（直忍切）。


凡症堅之起，多以漸生，如有卒覺，便牢大自難治也。腹中症有結積，便害飲食，轉羸瘦，治之多用陷冰，玉壺，八毒諸大藥，今止取小易得者。


取虎杖根，勿令影臨水上者，可得石余，杵熟煮汁，可丸，以秫米五六升，炊飯內，日中塗藥後可飯，取瘥。


又方，亦可取根一升，搗千杵，酒漬之。從少起，日三服。此酒治症，乃勝諸大藥。


又方，蠶屎一石，桑柴燒灰，以水淋之五度，取生鱉長一尺者，納中煮之。爛熟去骨細擘，銼，更煎令可丸，丸如梧子大，一服七丸，日三。


又方，射 二兩，椒三百粒，搗末，雞子白和為丸，如大麻子，服一丸，漸至如大豆大，一丸至三丸為度。


又方，大豬心，一枚，破頭去血，搗末，雄黃，麝香，當門子五枚，巴豆百枚，去心皮生用，心入以好酒，於小銅器中煎之。若酒煎欲乾，隨盆盡三升，當糜爛，煎令可丸。如麻子，服三丸，日三服。酒盡不糜者，出搗蜜丸之，良，又大黃末半斤，朴硝三兩，蜜一斤合於湯上，煎。可丸如梧子，服十九，日三服之。


治鱉症伏在心下，手揣見頭足，時時轉者，並心腹宿癥，及卒得癥方。


白雌雞一雙，絕食一宿，明旦膏煎飯飼之。取其屎，無問多少，於銅器中以溺和之。火上熬，可搗末，服方寸匕，日四五服，須消盡乃止，常飼雞取屎，瘥畢。殺雞單食之，姚同。


治心下有物，大如杯，不得食者。


葶藶二兩熬之，大黃二兩，澤漆四兩，搗，篩，蜜丸，和搗千杵，服如梧子大，二丸，日三服，稍加字，其有陷冰赭鬼諸丸方，別在大方中。


治兩脅下有氣結者。


野狼毒二兩，旋複花一兩，附子二兩，炮之，搗，篩，蜜和丸服，如梧子大二丸，稍加至三丸，服之。


熨症法。


銅器受二升許，貯魚膏令深二三寸，作大火炷六七枚，燃之令膏暖，重紙覆症上，以器熨之，晝夜勿息，膏盡更益也。


又方，茱萸三升，碎之，以酒和煮，令熟布帛物裹以熨症上，冷更均番用之，症當移去，複逐熨，須臾消止，亦可用好□□□□茱萸。末，以雞子白和射，服之。


又方，灶中黃土一升，先搗，葫熟納上複搗，以苦酒，澆令，先以塗布一面，仍病上，以塗布上，乾複易之，取令消止，瘥。


治婦人臍下結物，大如杯升，月經不通，發作往來，下痢羸瘦。此為氣瘕，按之若牢強肉症者，不可治。未者可治。


末乾漆一斤，生地黃三十斤，搗，絞取汁，火煎乾漆。令可丸，食後服，如梧子大三丸，日三服，即瘥。


附方 《外台秘要》方，療心腹宿症，卒得症。


取朱砂細研，搜飯令朱多，以雄雞一只，先餓二日，後以朱飯飼之，著雞於板上，收取糞，曝燥為末，溫清酒服方寸匕至五錢，日三服。若病困者，晝夜可六服，一雞少，更飼一雞，取足服之，俟愈即止。


又療食魚肉等，成症結在腹，並諸毒气方。


狗糞五升，燒末之，綿裹，酒五升漬再宿，取清分十服，日再已後，日三服。使盡隨所食，症結即便出矣。


《千金方》，治食魚症及生肉，住胸膈不化，必成 瘕。


搗馬鞭草汁飲之一升，生薑水亦得即消。


又方，治肉癥，思肉不已，食訖複思。


白馬尿三升，空心飲，當吐肉，肉不出，即死。


《藥性論》云，治癥癖病。


鱉甲，訶黎勒皮，乾薑末，等分為丸，空心下三十丸，再服。


宋明帝宮人患腰痛率心，發則氣絕，徐文伯視之曰髪瘕。


以油灌之，吐物如髪，引之長三尺，頭已成蛇，能動搖，懸之滴盡，惟一髪。


《勝金方》，治膜外氣塊方。


延胡索不限多少，為末，豬胰一具，切作塊子，炙熟，蘸藥末，食之。


治心腹寒冷食飲積聚結癖方第二十七


治腹中冷癖，水穀癊結，心下停痰，兩脅痞滿，按之鳴轉，逆害飲食。


取大蟾蜍一枚，去皮及腹中物，支解之，芒硝，大人一升，中人七合，瘦弱人五合，以水六升，煮取四升，一服一升。一服後，未得下，更一升，得下則九日十日一作。


又方，茱萸八兩，硝石一升，生薑一斤，以酒五升，合煮，取四升，先服一服一升。不痛者止，勿再服之，下病後，好將養之。


又方，大黃八兩，葶藶四兩，並熬芒硝四兩，熬令汁盡，熱搗蜜和丸，丸如梧子大，食後服三丸，稍增五丸。


又方，野狼毒三兩，附子一兩，旋複花三兩，搗，蜜丸服。如梧子大，食前三丸，日三服。


又方，巴豆三十枚，去心，杏仁二十枚，並熬，桔梗六分，藜蘆四分，皂莢三分，並炙之。搗蜜和丸，如胡豆大，未食服一丸，日二。欲下病者，服二丸，長將息，百日都好，瘥。


又方，貝母二兩，桔梗二兩，礬石一兩，巴豆一兩，去心皮生用，搗千杵，蜜和丸，如梧子，一服二丸，病後少少減服。


又方，茯苓一兩，茱萸三兩，搗，蜜丸如梧子大，服五丸，日三服。


又治暴宿食留飲不除，腹中為患方。


大黃，茯苓，芒硝各三兩，巴豆一分，搗，蜜丸如梧子大，一服二丸，不痛止。


又方，椒目二兩，巴豆一兩去皮心，熬，搗，以棗膏，丸如麻子，服二丸，下痛止。


又方，巴豆一枚，去心皮熬之，椒目十四枚，豉十六粒，合搗為丸，服二丸，當吐利，吐利不盡，更服二丸，服四神丸。下之，亦佳。


中候黑丸治諸癖結痰癊第一良。


桔梗四分，桂四分，巴豆八分，去心皮，杏仁五分，去皮，芫花十二分，並熬。令紫色，先搗三味藥，成末，又搗巴豆，杏仁如膏，合和，又搗二千杵。丸如胡豆大，服一丸取利，至二三丸，兒生十日欲癇，皆與一二丸如粟粒大，諸腹內不便，體中覺患，便服得一兩，行利則好也。


硫黃丸，至熱，治人之大冷，夏月溫飲食，不解衣者。


硫黃，礬石，乾薑，茱萸，桂，烏頭，附子，椒，人參，細辛，皂莢，當歸，十二種分等。隨人多少，搗，蜜丸如梧子大，一服十丸至二十丸，日三服，若冷痢者，加赤石脂，龍骨，即便愈也。


露宿丸，治大寒冷積聚方。


礬石，乾薑，桂，桔梗，附子，炮，皂莢各三兩，搗，篩，蜜丸如梧子大，酒下十丸，加至一十五丸。


附方 《外台秘要》，療癖方。


大黃十兩，杵，篩，醋三升，和勻，白蜜兩匙，煎。堪丸如梧桐子大，一服三十丸。生薑湯吞下，以利為度，小者減之。


《聖惠方》，治伏梁氣，在心下結聚不散。


用桃奴二兩，為末，空心溫酒調二錢匕。


《簡要濟眾》，治久積冷，不下食，嘔吐不止，冷在胃中。


半夏五兩，洗過為末，每服二錢，白面一兩，以水和搜，切作棋子，水煮麵熟為度。用生薑醋調和，服之。


治胸膈上痰諸方第二十八


治卒頭痛如破，非中冷，又非中風方。


釜月下墨四分，附子三分，桂一分，搗，篩，以冷水服方寸匕。當吐，一方，無桂。


又方苦參，桂，半夏等分，搗，下篩，苦酒和以塗痛，則瘥。


又方，烏梅三十枚，鹽三指撮，酒三升，煮取一升，去滓，頓服。當吐，愈。


此本在雜治中，其病是胸中膈，上。痰厥氣上沖所致名為厥頭痛，吐之，即瘥。


但單煮米作濃飲二三升許，適冷暖，飲盡二三升，須臾適吐，適吐畢。又飲，如此數過，劇者，須臾吐膽乃止，不損人而即瘥。


治胸中多痰，頭痛不欲食及飲酒，則瘀阻痰方。


常山二兩，甘草一兩，松蘿一兩，瓜蒂三七枚，酒水各一升半，煮取升半，初服七合，取吐吐不盡，余更分二服，後可服半夏湯。


胡洽名粉隔湯，礬石一兩，水二升，煮取一升，納蜜半合，頓服。須臾，未吐，飲少熱湯。


又方，杜蘅三兩，松蘿三兩，瓜蒂三十枚，酒一升二合，漬，再宿，去滓。溫服五合，一服不吐，晚更一服。


又方，瓜蒂一兩，赤小豆四兩，搗，末，溫湯三合，和服，便安臥，欲摘之不吐，更服之。


又方，先作一升湯，投水一升，名為生熟湯，及食三合鹽，以此湯送之。須臾欲吐，便摘出，未盡更服二合。飲湯二升後，亦可更服，湯不複也。


又方，常山四兩，甘草半兩，水七升，煮取二升，納半升蜜，服一升，不吐，更服，無蜜亦可。


方中能月服一種，則無痰水之患，又有旋覆五飲。在諸大方中，若胸中痞寒短氣 者，（敷逼切）。


甘草二兩，茯苓三兩，杏仁五十枚，碎之。水一斗三升，煮取六升，分為五服。


又方，桂四兩，朮，甘草二兩，附子炮，水六升，煮取三升，分為三服，膈中有結積，覺駭，駭不去者。


藜蘆一兩，炙末之，巴豆半兩，去皮心熬之，先搗巴豆如泥，入藜蘆末，又搗萬杵，蜜丸如麻子大，服一丸至二三丸。


膈中之病，名曰膏肓，湯丸經過。針灸不及，所以作丸含之。令氣勢得相熏染，有五膈丸方。


麥門冬十分去心，甘草十分，炙，椒，遠志，附子，炮，乾薑，人參，桂，細辛各六分，搗，篩，以上好蜜丸如彈丸。以一丸含，稍稍咽其汁，日三丸，服之，主短氣，心胸滿，心下堅，冷氣也。


此疾有十許方，率皆相類，此丸最勝，用藥雖多，不合五膈之名，謂憂膈，氣膈，恚膈，寒膈，其病各有診別，在大方中，又有七氣方，大約與此大同小別耳。


附方 《聖惠方》，治痰厥頭痛。


以烏梅十個取肉，鹽二錢，酒一中盞，合煎至七分，去滓，非時溫服，吐即佳。


又方，治冷痰飲惡心。


用蓽撥一兩，搗為末，於食前，用清粥飲調半錢服。


又方，治痰壅嘔逆，心胸滿悶不下食。


用濃朴一兩，塗生薑汁，炙，令黃為末，非時粥飲，調下二錢匕。


《千金翼》論曰，治痰飲吐水，無時節者，其源以冷凍飲料過度，遂令脾胃氣羸。不能消於飲食，飲食入胃，則皆變成冷水，反吐不停者。


赤石脂散主之。


赤石脂一斤，搗，篩，服方寸匕，酒飲自任。稍稍加至三匕，服盡一斤，則終身不吐淡水，又不下痢，補五臟。令人肥健，有人痰飲服諸藥不效，用此方遂愈。


御藥院方，真宗賜高祖相國，去痰清目，進飲食，生犀丸。


川芎十兩，緊小者粟米泔，浸三日，換切片子，日乾為末，作兩料，每料入麝、腦各一分，生犀半兩，重湯煮蜜杵為丸，小彈子大，茶酒嚼下一丸，痰，加朱砂半兩，膈壅，加牛黃一分，水飛鐵粉一分，頭目昏眩，加細辛一分，口眼喎斜，炮天南星一分。


又方，治膈壅風痰。


半夏不計多少，酸漿浸一宿，溫湯洗五七遍，去惡氣，日中晒乾，搗為末，漿水搜餅子，日中乾之，再為末，每五兩，入生腦子一錢，研勻，以漿水濃腳丸，雞頭大，紗袋貯，通風處陰乾，每一丸，好茶或薄荷湯下。


王氏《博濟》，治三焦氣不順，胸膈壅塞，頭昏目眩，涕唾痰涎，精神不爽。


利膈丸，牽牛子四兩，半生、半熟，不蚛皂莢塗字二兩為末，生薑自然汁煮，糊丸如桐子大，每服二十丸，荊芥湯下。


《經驗後方》，治頭風化痰。


川芎不計分兩，用淨水洗浸，薄切片子，日乾或焙，杵為末，煉蜜為丸，如小彈子大，不拘時，茶酒嚼下。


又方，治風痰。


鬱金一分，藜蘆十分，各為末，和令勻，每服一字，用溫漿水一盞，先以少漿水調下餘者，水漱口都服，便以食壓之。


《外台秘要》，治一切風痰，風霍亂，食不消，大便澀。


訶黎勒三枚，搗取末，和酒頓服，三五度，良。


《勝金方》，治風痰。


白僵蠶七個直者，細研，以薑汁一茶腳，溫水調灌之。


又方，治風痰。


以蘿卜子為末，溫水調一匙頭，良久吐出涎沫，如是癱瘓風，以此吐後，用緊疏藥服，疏後服和氣散，瘥。


《斗門方》，治胸膈壅滯，去痰開胃。


用半夏淨洗，焙乾，搗，羅為末，以生薑自然汁和為餅子，用濕紙裹，於慢火中煨令香，熱水兩盞，用餅子一塊，如彈丸大，入鹽半錢，煎取一盞，溫服，能去胸膈壅逆，大壓痰毒，及治酒食所傷，其功極驗。


治卒患胸痺痛方第二十九


胸痺之病，令人心中堅痞忽痛，肌中苦痺。絞急如刺，不得俯仰，其胸前皮皆痛，不得手犯，胸滿短氣，咳嗽引痛，煩悶自汗出，或徹引背膂，不即治之。數日害人，治之方。


用雄黃，巴豆，先搗，雄黃細篩，納巴豆，務熟搗，相入丸如小豆大，服一丸不效，稍益之。


又方，取枳實搗，宜服方寸匕，日三，夜一服。


又方，搗栝蔞。大者一枚，切薤白半升，以白酒七升，煮取二升，分再服，亦可加半夏四兩，湯洗去滑，則用之。


又方，橘皮半斤，枳實四枚，生薑半斤，水四升，煮取二升，分再服。


又方，枳實，桂等分，搗末，橘皮湯下方寸匕，日三服。


仲景方神效。


又方，桂，烏喙，乾薑各一分，人參，細辛，茱萸各二分，貝母二分，合搗，蜜和丸，如小豆大，一服三丸，日三服之。


若已瘥複發者。


下韭根五斤，搗，絞取汁，飲之愈。


附方 杜壬治胸膈痛徹背，心腹痞滿，氣不得通及治疾嗽。


大栝蔞去穰，取子熟炒，別研，和子皮，麵糊為丸，如梧桐子大，米飲下十五丸。

 
治卒胃反嘔方第三十


葛氏，治卒乾嘔不息方。


破雞子去白，吞中黃數枚，即愈也。


又方，搗葛根，絞取汁，服一升許。


又方，一云蔗汁，溫令熱，服一升，日三，一方生薑汁，服一升。


又方，灸兩腕後兩筋中一穴，名間使各七壯，灸心主尺澤，亦佳。


又方，甘草，人參各二兩，生薑四兩，水六升，煮取二升，分為三服。


治卒嘔，又厥逆方。


用生薑半斤，去皮切之，橘皮四兩，擘之，以水七升，煮三升，去滓。適寒溫，服一升，日三服。


又方，蘡薁藤，斷之當汁出，器承取飲一升，生葛藤尤佳。


治卒啘不止方。


飲新汲井水數升，甚良。


又方，痛爪眉中夾間氣也。


又方，以物刺鼻中各一分來許，皂莢納鼻中，令嚏，瘥。


又方，但閉氣仰引之。


又方，好豉二升，煮取汁，服之也。


又方，香蘇濃煮汁，頭服一二升，良。


又方，粢米三升，為粉，井花水服之，良。


又方，用枇杷葉一斤，拭去毛，炙，水一斗，煮取三升，服蘆根，亦佳。


治食後喜嘔吐者。


燒鹿角灰二兩，人參一兩，搗末，方寸匕，日三服，姚同。


治人忽惡心不已方。


薤白半斤，茱萸一兩，豉半升，米一合，棗四枚，枳實二枚，鹽如彈丸，水三升，煮取一升半，分為三服。


又方，但多嚼豆蔻子，及咬檳榔，亦佳。


治人胃反不受食，食畢輒吐出方。


大黃四兩，甘草二兩，水二升，煮取一升半，分為再服之。


治人食畢噫醋，及醋心方。


人參一兩，茱萸半斤，生薑六兩，大棗十二枚，水六升，煮取二升，分為再服也。


噦不止，半夏洗乾，末之，服一匕，則立止。


又方，乾薑六分，附子四分，炮，搗，苦酒丸如梧子，服三丸，日三效。


附方 張仲景方，治反胃嘔吐，大半夏湯。


半夏三升，人參三兩，白蜜一升，以水一斗二升，煎揚之一百二十遍，煮下三升半，溫服一升，日再，亦治膈間痰飲。


又方，主嘔噦。穀不得下，眩悸，半夏加茯苓湯，半夏一升，生薑半斤，茯苓三兩，切，以水七升，煎取一升半，分溫服之。


《千金方》，治反胃，食即吐。


搗粟米作粉，和水，丸如梧子大，七枚，爛煮納醋中，細吞之，得下便已，面亦得用之。


又方，治乾噦，若手足厥冷，宜食生薑，此是嘔家聖藥。


治心下痞堅，不能食，胸中嘔噦。


生薑八兩，細切，以水三升，煮取一升，半夏五合，洗去滑，以水五升，煮取一升，二味合煮，取一升半，稍稍服之。


又方，主乾嘔。


取羊乳一杯，空心飲之。


《斗門方》，治翻胃。


用附子一個，最大者，坐於磚上，四面著火漸逼碎，入生薑自然汁中，又依前火逼乾。


複淬之，約生薑汁盡。盡半碗許，搗羅為末，用粟米飲下一錢，不過三服，瘥。


《經驗方》，治嘔逆反胃散。


大附子一個，生薑一斤，細銼煮研如麵糊，米飲下之。


又方，治丈夫婦人吐逆，連日不止，粥食湯藥，不能下者，可以應用，此候效摩丸。


五靈脂不夾土石揀精好者不計多少，搗羅為末，研，狗膽汁和為丸，如雞頭大，每服一丸，煎熱生薑酒摩令極細，更以少生薑酒化以湯，湯藥令極熱，須是先做下粥，溫熱得所。


左手與患人藥吃，不得漱口，右手急將粥與患人吃，不令太多。


又方，碧霞丹，治吐逆立效。


北來黃丹四兩，篩過，用好米醋半升，同藥入銚內，煎令乾，卻用炭火三秤。就銚內透紅，冷取，研細為末，用粟米飯丸。如桐子大，煎酵湯下七丸，不嚼只一服。


孫真人，食忌治嘔吐。


以白檳榔一顆，煨，橘皮一分炙，為末，水一盞，煎半盞服。


《廣濟方》，治嘔逆不能食。


訶黎勒皮二兩，去核，熬為末，蜜和丸如梧桐子大，空心服二十丸，日二服。


《食醫心鏡》，主脾胃氣弱，食不消化。嘔逆反胃，湯飲不下。


粟米半升，杵細，水和丸如梧子大，煮令熟點少鹽，空心和汁吞下。


《金匱玉函方》，治五噎心膈氣滯。煩悶吐逆，不下食。


蘆根五兩，銼，以水三大盞，煮取二盞，去滓，不計時，溫服。《外台秘要》，治反胃，昔幼年經患此疾，每服食餅及羹粥等。須臾吐出，貞觀許奉御兄弟及柴蔣等家，時稱名醫，奉敕令治，罄竭各人所長，竟不能療。漸羸憊，候絕朝夕，忽有一衛士云。


服驢小便極驗，旦服二合，後食，唯吐一半，晡時又服二合，人定時，食粥吐即便定。迄至今日午時，奏之。大內中，五六人患反胃，同服。一時俱瘥，此藥稍有毒，服時不可過多，承取尿，及熱服二合，病深七日以來，服之良，後來療人，並瘥。


又方，治嘔。


麻仁三兩，杵，熬，以水研，取汁，著少鹽，吃立效，李諫議用極妙。


又方，治久患咳噫，連咳四五十聲者。


取生薑汁半合，蜜一匙頭，煎令熟。溫服，如此三服，立效。


又方，治咳噫。


生薑四兩，爛搗，入蘭香葉二兩，椒末一錢匕，鹽和面四兩，裹作燒餅熟煨，空心吃，不過三兩度，效。


孫尚藥方，治諸吃噫。


橘皮二兩，湯浸去瓤，銼，以水一升，煎之五合，通熱頓服，更加枳殼一兩，去瓤炒，同煎之，服，效。


《梅師方》，主胃反，朝食暮吐，暮食朝吐，旋旋吐者。


以甘蔗汁七升，生薑汁一升，二味相和分為三服。


又方，治醋心。


檳榔四兩，橘皮二兩，細搗為散，空心，生蜜湯下方寸匕。


《兵部手集》，治醋心，每醋氣上攻如釅醋。


吳茱萸一合。水三盞煎七分，頓服，縱濃，亦須強服。近者人心如蜇破，服此方後二十年不發。

 
治卒發黃膽諸黃病第三十一


治黃膽方。


蕪菁子五升，搗，篩，服方寸匕，日三，先後十日，愈之。


又方，燒亂髮，服一錢匕，日三服。秘方，此治黃膽。


又方，搗生麥苗，水和，絞取汁服三升，以小麥勝大麥，一服六七合，日三四，此酒疸也。


又方，取藜蘆著灰中，炮之，令小變色，搗下篩末，服半錢匕，當小吐，不過數服，此秘方也。


又方，取小豆，秫米，雞屎白各二分，搗，篩為末，分為三服，黃汁當出，此通治面目黃，即瘥。


疸病有五種，謂黃膽，穀疸，酒疸，女疸，勞疸也，黃汁者，身體四肢微腫，胸滿不得汗，汗出如黃柏，汗油，大汗出。卒入水所致方。


豬脂一斤，溫令熱盡服之，日三當下，下則稍愈。


又方，梔子十五枚，栝蔞子三枚，苦參三分，搗末，以苦酒漬，雞子二枚，令軟，合黃白以和藥，搗丸如梧子大，每服十丸，日五六，除熱不吐，即下，自消也。


又方，黃雌雞一只，治之，銼生地黃三斤，納腹中，急縛仰置銅器中，蒸令極熟，絞取汁，再服之。


又方，生茅根一把，細切，以豬肉一斤，合作羹，盡啜食之。


又方，柞樹皮燒末，服方寸匕，日三服。


又方，甘草一尺，梔子十五枚，黃柏十五分，水四升，煮取一升半，分為再服，此藥亦治溫病發黃。


又方，茵陳六兩，水一斗二升，煮取六升，去滓，納大黃二兩，梔子十四枚，煮取三升，分為三服。


又方，麻黃一把，酒五升，煮取二升半，可盡服，汗出，瘥。


若變成疸者多死，急治之方。


土瓜根搗取汁，頓服一升，至三服。須發汗，當小便去，不爾，更服之。


穀疸者，食畢頭旋，心怫郁不安而發黃，由失飢大食，胃氣沖熏所致，治之方。


茵陳四兩，水一斗，煮取六升，去滓，納大黃二兩，梔子七枚，煮取二升，分三服，溺去黃汁，瘥。


又方，苦參三兩，龍膽一合，末，牛膽丸如梧子，以生麥汁服五丸，日三服。


酒疸者，心懊痛，足脛滿，小便黃，飲酒發赤斑黃黑，由大醉當風入水所致，治之方。


黃 二兩，木蘭一兩，末之，酒服方寸匕，日三服。


又方，大黃一兩，枳實五枚，梔子七枚，豉六合，水六升，煮取二升，分為三服。


又方，芫花，椒目等分，燒末，服半錢，日一兩遍。


女勞疸者，身目皆黃，發熱惡寒，小腹滿急，小便難，由大勞大熱交接，交接後入水所致，治之方。


硝石，礬石等分，末，以大麥粥飲服方寸匕。日三，令小汗出，小便當去黃汁也。


又方，亂髮如雞子大，豬膏半斤，煎令消盡，分二服。


附方 《外台秘要》，治黃膽。


柳枝，以水一斗，煮取濃汁半升，服令盡。


又方，治陰黃，汗染衣，涕唾黃。


取蔓荊子，搗，末，平旦以井花水服一匙。日再，加至兩匙，以知為度，每夜小便，重浸少許帛子，各書記日，色漸退白，則瘥，不過，服五升。


《圖經》曰︰黃膽病，及狐惑病，並豬苓散主之。


豬苓，茯苓，朮等分，杵末，每服方寸匕，水調下。


《食療》云，主心急黃。


以百合蒸過，蜜和食之，作粉尤佳，紅花者，名山丹，不堪食。


治黃膽。


用秦艽一大兩，細銼作兩帖子，以上好酒一升，每帖半升，酒絞取汁，去滓。空腹分兩服，或利便止，就中好酒人易治，凡黃有數種，傷酒曰酒黃，夜食誤食鼠糞亦作黃，因勞發黃，多痰涕，目有赤脈，日益憔悴。或面赤惡心者是。崔元亮用之，及治人皆得，方極效。


秦艽須用新好羅文者。


《傷寒類要》，療男子婦人黃膽病，醫不愈，耳目悉黃，食飲不消。胃中脹熱生黃衣，在胃中有乾屎，使病爾。


用煎豬脂一小升，溫熱頓服之，日三，燥屎下去，乃愈。


又方，治黃百藥不瘥。


煮驢頭熟以薑齏啖之，並隨多少飲汁。


又方，治黃膽，身眼皆如金色。


不可使婦人雞犬見，取東引桃根，切細如筋，若釵股以下者一握，以水一大升，煎取一小升，適溫空腹頓服，後三五日，其黃離離如薄雲散，唯眼最後瘥，百日方平複，身黃散後，可時時飲一盞清酒，則眼中易散。不飲則散遲，忌食熱面、豬魚等肉，此是徐之才家秘方。


正元《廣利方》，療黃心煩熱，口乾皮肉皆黃。


以秦艽十二分，牛乳一大升，同煮，取七合，去滓。分溫再服，瘥，此方出於許人則。


治卒患腰脅痛諸方第三十二


葛氏治卒腰痛諸方，不得俯仰方。


正立倚小竹，度其人足下至臍，斷竹，及以度後，當脊中，灸竹上頭處，隨年壯，畢，藏竹，勿令人得矣。


又方，鹿角長六寸，燒，搗，末，酒服之，鹿茸尤佳。


又方，取鱉甲一枚，炙，搗，篩，服方寸匕，食後，日三服。


又方，桂八分，牡丹四分，附子二分，搗，末，酒服一刀圭，日再服。


治腎氣虛衰，腰脊疼痛，或當風臥濕，為冷所中，不速治，流入腿膝，為偏枯冷痺，緩弱，宜速治之方。


獨活四分，附子一枚大者，炮，杜仲，茯苓，桂心各八分，牛膝，秦艽，防風，芎，芍藥六分，細辛五分，乾地黃十分，切，水九升，煮取三升，空腹分三服，如行八九裡進一服，忌如前頓服三劑。


治諸腰痛，或腎虛冷，腰疼痛陰萎方。


乾漆熬煙絕，巴戟天去心，杜仲，牛膝各十二分，桂心，狗脊，獨活各八分，五加皮，山茱萸，乾薯蕷，各十分，防風六分，附子四分，煉蜜丸，如梧子大，空腹酒下二十丸。日再加減，以知為度也，大效。


脅痛如打方。


大豆半升，熬令焦，好酒一升，煮之令沸，熟飲取醉。


又方，芫花，菊花等分，躑躅花半斤，布囊貯，蒸令熱，以熨痛處，冷複易之。


又方，去窮骨上一寸，灸七壯，其左右一寸，又灸七壯。


又積年久痛，有時發動方。


乾地黃十分，甘草五分，乾漆五分，水五分，桂一尺，搗，篩，酒服一匕，日三服。


又方，六七月取地膚子，陰乾，末，服方寸匕，日五六服。


治反腰有血痛方。


搗杜仲三升許，以苦酒和塗痛上，乾複塗，並灸足踵白肉際，三壯。


治䐴腰痛。


生葛根，嚼之，咽其汁，多多益佳。


又方，生地黃搗，絞取汁三升，煎取二升，納蜜一升，和一升，日三服，不瘥，則更服之。


又方，灸腰眼中，七壯。


䐴腰者，猶如反腰，忽轉而 之。


治腰中常冷，如帶錢方。


甘草，乾薑各二兩，茯苓，朮各四兩，水五升，煮取三升，分為三服。《小品》云溫。


治脅卒痛如打方。


以繩橫度兩乳中間，屈繩從乳橫度，以 痛脅下，灸繩下屈處三十壯，便愈，此本在雜治中，隱居效方，腰背痛方。


杜仲一斤，切，酒二斗，漬十日，服三合。


附方 《千金方》，治腰腳疼痛。


胡麻一升新者，熬令香，杵，篩，日服一小升，計服一斗，即永瘥，酒飲蜜湯羹汁，皆可服之，佳。


《續千金方》，治腰膝疼痛傷敗。


鹿茸不限多少，塗酥炙，紫色為末，溫酒調下一錢匕。


《經驗方》，治腰腳痛。


威靈仙一斤，洗乾，好酒浸七日，為末，麵糊丸，桐子大，以浸藥酒，下二十丸。


《經驗後方》，治腰疼神妙。


用破故紙為末，溫酒下三錢匕。


又方，治腎虛腰腳無力。


生栗袋貯，懸乾，每日平明吃十餘顆，次吃豬腎粥。


又方，治丈夫腰膝積冷痛，或頑麻無力。


菟絲子洗秤一兩，牛膝一兩，同浸於銀器內，用酒過一寸，五日曝乾，為末，將元浸酒，再入少醇酒作糊，搜和丸如梧桐子大，空心酒下二十丸。


《外台秘要》，療腰痛。


取黃狗皮，炙裹腰痛處，取暖徹為度，頻即瘥也，徐伯玉方同。


《斗門方》，治腰痛。


用大黃半兩，更入生薑半兩，同切如小豆大，於鐺內炒令黃色，投水兩碗，至五更初，頓服，天明取下腰間惡血物，用盆器貯，如雞肝樣，即痛止。


又方，治腰重痛。


用檳榔為末，酒下一錢。


《梅師方》，治卒腰痛暫轉不得。


鹿角一枚，長五寸，酒二升，燒鹿角令赤，納酒中，浸一宿飲之。


崔元亮《海上方》，治腰腳冷風氣。


以大黃二大兩，切如棋子，和少酥炒，令酥盡入藥中，切不得令黃，焦則無力，搗，篩為末，每日空腹以水大三合，入生薑兩片如錢，煎十餘沸，去薑，取大黃末兩錢，別置碗子中，以薑湯調之，空腹頓服，如有餘薑湯，徐徐呷之。令盡，當下冷膿多惡物等，病即瘥止。古人用毒藥攻病，必隨人之虛實而處置，非一切而用也。姚僧垣初仕，梁武帝因發熱，欲服大黃，僧垣曰，大黃乃是快藥，至尊年高不可輕用。帝弗從，幾至委頓。元帝常有心腹疾，諸醫咸謂宜用平藥，可漸室通。僧垣曰，脈洪而實，此有宿食，非用大黃無瘥理。帝從而遂愈，以此言之，今醫用一毒藥而攻眾病，其偶中病，便謂此方之神奇，其瘥誤乃不言，用藥之失，如此者眾矣，可不戒哉。


《修真方》，神仙方。


菟絲子一斗，酒一斗，浸良久，漉出曝乾，又浸，以酒盡為度，每服二錢，溫酒下，日二服，後吃三五匙水飯壓之。至三七日加至三錢匕，服之令人光澤。三年老變為少，此藥治腰膝去風，久服延年。


治虛損羸瘦不堪勞動方第三十三


治人素有勞根，苦作便發，則身百節皮膚，無處不疼痛，或熱筋急方。


取白柘，東南行根一尺，刮去上皮，取中間皮以燒屑，亦可細切搗之。以酒服三方寸匕，濃覆取汗，日三服，無酒以漿服之。白柘是柘之無刺者也。


治卒連時不得眠方。


暮以新布火炙以熨目，並蒸大豆，更番囊貯枕，枕冷復更易熱，終夜常枕熱豆，即立愈也。


此二條本在雜治中，並皆虛勞，患此疾，雖非乃 急不即治。亦漸瘵人，後方勞救，為力數倍，今故略載諸法。


凡男女因積勞虛損，或大病後不複，常若四體沉滯，骨肉疼酸。吸吸少氣，行動喘，或小腹拘急，腰背強痛，心中虛悸，咽乾唇燥，面體少色，或飲食無味，陰陽廢弱，悲憂慘戚，多臥少起。久者積年，輕者才百日，漸至瘦削，五臟氣竭，則難可複振，治之湯方。


甘草二兩，桂三兩，芍藥四兩，生薑五兩，無者亦可用乾薑，大棗二七枚，以水九升，煮取三升，去滓。納飴八兩，分三服，間日復作。一劑後，可將諸丸散耳，黃 加二兩，人參二兩，為佳。若患痰滿，及溏泄，可除飴耳。姚同。


又方，烏雌雞一頭，治如食法，以生地黃一斤，切，飴糖二升，納腹內，急縛，銅器貯甑中，蒸五升米久，須臾，取出食肉，飲汁，勿啖鹽，三月三度作之，姚云神良，並止盜汗。


又方，甘草一兩，白朮四兩，麥門冬四兩，牡蠣二兩，大棗二十枚，膠三兩，水八升，煮取二升，再服。


又方，黃，枸杞根，白皮，生薑三兩，甘草，麥門冬，桂各二兩，生米三合，水九升，煮取三升，分四服。


又方，羊腎一枚，切，朮一升，以水一斗，煮取九升。服一升，日二三服，一日盡，冬月分二日服，日可再服。


又有建中腎瀝湯法諸丸方。


乾地黃四兩，茯苓，薯蕷，桂，牡丹，山茱萸各二兩，附子，澤瀉一兩，搗蜜丸，如梧子，服七丸，日三，加至十丸。


此是張仲景八味腎氣丸方，療虛勞不足，大傷飲水，腰痛，小腹急，小便不利，又云長服，即去附子，加五味子，治大風冷。


又方，苦參，黃連，菖蒲，車前子，忍冬，枸杞子各一升，搗蜜丸，如梧子大，服十丸，日三服。


有腎氣大丸法諸散方。


朮一斤，桂半斤，乾地黃，澤瀉，茯苓各四兩，搗，篩，飲服方寸匕，日三兩服，佳。


又方，生地黃二斤，麪一斤，搗，炒，乾，篩，酒服方寸匕，日三服。


附方
枸杞子酒主補虛，長肌肉，益顏色，肥健人，能去勞熱，用生枸杞子五升，好酒二斗。


研，搦，勻碎，浸七日，漉去滓，飲之。初以三合為始，後即任意飲之，《外台秘要》同。


《食療》，補虛勞，治肺勞，止渴，去熱風。


用天門冬去皮心，入蜜煮之，食後服之，若曝乾入蜜丸尤佳，亦用洗面甚佳。


又方，雀卵白，和天雄末，菟絲子末，為丸，空心酒下五丸，主男子陰痿不起，女子帶下，便溺不利，除疝瘕，決癰腫，續五臟氣。


《經驗方》，暖精氣，益元陽。


白龍骨，遠志等分，為末，煉蜜丸如梧桐子大，空心臥時，冷水下三十丸。


又方，除盜汗，及陰汗。


牡蠣為末，有汗處粉之。


《經驗後方》，治五勞七傷，陽氣衰弱，腰腳無力，羊腎蓯蓉羹法。


羊腎一對，去脂膜，細切，肉蓯蓉一兩，酒浸一宿，刮去皴皮，細切，相和作羹，蔥白鹽五味等。如常法事治，空腹食之。


又方，治男子女人，五勞七傷，下元久冷，烏髭鬢，一切風病，四肢疼痛，駐顏壯氣。


補骨脂一斤，酒浸一宿，放乾，卻用烏油麻一升，和炒，令麻子聲絕，即播去，只取補骨脂為末，醋煮麵糊，丸如梧桐子大，早晨溫酒，鹽湯下二十丸。


又方，固陽丹。


菟絲子二兩，酒浸十日，水淘焙乾為末。更入杜仲一兩，蜜炙，搗，用薯蕷末，酒煮為糊，丸如梧桐子大，空心用酒下五十丸。


《食醫心鏡》，益丈夫，興陽，理腿膝冷。


淫羊藿一斤，酒一斗，浸經三日，飲之佳。


御藥院，治腳膝風濕，虛汗少力，多疼痛及陰汗。


燒礬作灰，細研末，一匙頭，沸湯投之，淋洗痛處。


《外台秘要》，補虛勞益髓，長肌悅顏色，令人肥健。


鹿角膠，炙，搗，為末，以酒服方寸匕，日三服。


又治骨蒸。


桃仁一百二十枚，去皮雙仁留尖，杵和為丸，平旦井花水頓服，令盡服訖，量性飲酒，令醉，仍須吃水，能多最精，隔日又服一劑，百日不得食肉。


又骨蒸亦曰內蒸，所以言內者，必外寒內熱附骨也，其根在五臟六腑之中，或皮燥而無光。蒸作之時，四肢漸細，足 腫者。


石膏十分研如乳法，和水服方寸匕，日再，以體涼為度。


崔元亮《海上方》，療骨蒸鬼氣。


取童子小便五大斗，澄過，青蒿五斗，八月九月采，帶子者最好，細銼，二物相和，納好大釜中，以猛火煎取三大斗，去滓，淨洗釜，令乾，再瀉汁，安釜中，以微火煎可二大斗。即取豬膽十枚，相和煎一大斗半，除火待冷，以新瓷器貯，每欲服時，取甘草二三兩，熱熟炙，搗末，以煎和，搗一千杵為丸，空心粥飲下二十丸，漸增至三十丸止。


治脾胃虛弱不能飲食方第三十四


治卒得食病，似傷寒，其人但欲臥，七八日不治殺人方。


按其脊兩邊有陷處，正灸陷處兩頭，各七壯，即愈。


治食魚 及生肉住胸膈中不消化，吐之又不出，不可留多使成症方。


朴硝如半雞子一枚，大黃一兩。凡二物 咀，以酒二升，煮取一升，去滓。盡服之，立消。若無朴硝者，芒硝代之皆可用。


治食生冷雜物，或寒時衣薄當風，或夜食便臥，不即消，心腹煩痛，脹急，或連日不化方。


燒地令極熱，即敷薄荐莞席，向臥覆取汗，即立愈也。


治食過飽煩悶，但欲臥而腹脹方。


熬面令微香，搗服方寸匕，得大麥生面益佳，無面以糜亦得。


此四條本在雜治中，皆食飲脾胃家事，令胃氣充實，則永無食患。食宜先治其本，故後疏諸法。


腹中虛冷，不能飲食。食輒不消，羸瘦致之，四肢 弱，百疾因此互生。


生地黃十斤，搗絞取汁，和好面三斤，以日曝乾，更和汁，盡止，未食後，服半合，日三，稍增至三合。


又方，面半斤，麥 五升，豉五合，杏仁二升，皆熟，令黃香，搗，篩，丸如彈，服一枚，後稍增之。


又方，大黃，芍藥各半斤，搗末之，芒硝半斤，以蜜三斤。於銅器中湯上煎，可丸如梧子大，服七丸至十丸。


又方，曲一斤，乾薑十兩，茱萸一升，鹽一彈，合搗，蜜和如彈丸，日三服。


又方，朮二斤，曲一斤，熬令黃，搗蜜丸如梧子大，服三十丸，日三，若大冷，可加乾薑三兩。若患腹痛，加當歸三兩，羸弱加甘草二兩，並長將息，徐以曲術法，療產後心下停水，仍須利之。


治脾胃氣弱，水穀不得下，遂成不複受食方。


大麻子三升，大豆炒黃香，合搗篩，食前一二方寸匕，日四五服，佳矣。


治飽食便臥，得穀勞病，令人四肢煩重，嘿嘿欲臥，食畢輒甚方。


大麥 一升，椒一兩，並熬，乾薑三兩，搗末，服方寸匕，日三四服。


附方 《食醫心鏡》，治脾胃氣冷，不能下食，虛弱無力，鶻突羹。


鯽魚半斤，細切，起作，沸豉汁熱投之，著胡椒，乾薑，蒔蘿，橘皮等末，空腹食之。


《近世方》，主脾胃虛冷，不下食積，久羸弱成瘵者。


溫州白乾薑一物，漿水煮，令透心潤濕，取出焙乾，搗，篩，陳廩米煮粥飲，丸如桐子大，一服三五十丸，湯使任用，其效如神。


《食療》，治胃氣虛，風熱不能食。


生薑汁半雞子殼，生地黃汁少許，蜜一匙頭，和水三合，頓服，立瘥。


《經驗方》，治脾元氣發歇，痛不可忍者。


吳茱萸一兩，桃仁一兩，和炒，令茱萸焦黑，後去茱萸，取桃仁，去皮尖，研細，蔥白三莖煨熱，以酒浸溫，分二服。


《經驗後方》，治脾胃進食。


茴香二兩，生薑四兩，同搗令勻，淨器內濕紙蓋一宿，次以銀石器中，文武火炒，令黃焦為末，酒丸如梧子大，每服十丸至十五丸，茶酒下。


《外台秘要》，治久患氣脹。


烏牛尿，空心溫服一升，日一服，氣散即止。

 
治卒絕糧失食飢憊欲死方第三十五


粒食者，生人之所資，數日乏絕，便能致命。本草有不飢之文，而醫方莫言斯術者。當以其涉在仙奇之境。非庸俗所能遵故也。遂使荒饉之歲，餓尸橫路，良可哀乎，今略載其易為者云，若脫值奔竄在無人之鄉，及墮墜溪谷空井，深塚之中，四顧迥絕，無可藉口者，便須飲水服氣，其服法如左。


閉口以舌料上下齒，取津液而咽之，一日得三百六十咽便佳。漸習乃可至千，自然不飢，三五日小疲極，過此便漸輕強。複有食十二時，六戊者諸法，恐危逼之地，不能曉方面，及時之早晚。故不論此，若有水者，卒無器，便與左手貯。祝曰丞掾吏之賜，真乏糧，正赤黃行，無過城下諸醫，以自防畢，三叩齒，右手指，三叩左手，如此三遍，便飲之後，複有杯器。貯水尤佳，亦左手執，右手，以物扣之如法，日服三升，便不複飢，即瘥。


若可得游涉之地周行山澤間者。


但取松，柏葉，細切，水服二合。日中二三升，便佳。又掘含白茅根，洗淨，切服之。


此三物得行曝燥，石上搗碎服，服者食方寸。辟一日，又有大豆者，取舍光明匝熱。以水服，盡此則解。十日，赤小豆亦佳。得熬二豆黃末，服一二升。辟十日，草中有朮，天門冬，麥門冬，黃精，葳蕤，貝母，或生，或熟，皆可單食。樹木上自耳及檀榆白皮，並可辟飢也。


若遇荒年谷貴，無以充糧應須藥濟命者。


取稻米一斗，淘汰之，百蒸百曝，搗，日一餐。以水得，三十日都止，則可終身不食，日行三百裡。


又方，粳米一斗，酒三升，漬之，出曝之，又漬酒盡止出，稍食之，渴飲之，辟三十日，足一斛二升，辟周年。


有守中丸藥法。


其疏諸米豆者，是人間易得易作，且不乖穀氣，使質力無減耳，恐肉穢之身。忽然專御藥物，或非所堪。


若可得頻營則自更，按余所撰谷方中求也。


附方 《聖惠方》絕穀升仙不食法。


取松實搗為膏，酒調下三錢，日三，則不飢，渴飲水，勿食他物，百日身輕，日行五百裡。


野人閑話云，伏虎尊師煉松脂法。


十斤松脂，五度以水煮過，令苦味盡取，得後每一斤煉了松脂。入四兩茯苓末，每晨水下一刀圭。即終年不食，而複延齡，身輕清爽。


抱朴子云漢成帝時，獵者於終南山見一人，無衣服，身皆生黑毛，跳坑越澗如飛，乃密伺其所在，合圍取得，乃是一婦人，問之言，我是秦之宮人，關東賊至，秦王出降。驚走入山，飢無所食，洎欲餓死。有一老公教我吃松柏葉實。初時苦澀，後稍便吃，遂不複飢。冬不寒，夏不熱，此女是秦人，至成帝時，三百餘載也。

﻿治癰疽妒乳諸毒腫方第三十六


《隱居效方》，治羊疽瘡，有蟲癢。


附子八分，藜蘆二分，末敷之，蟲自然出。


葛氏，療奶發，諸癰疽發背及乳方。


比灸其上百壯。


又方，熬粢粉令黑，雞子白和之，塗練上以貼癰，小穿練上，作小口泄毒气，燥易之，神秘。


又方，釜底土搗以雞子中黃和塗之，加少豉，彌良。


又方，搗黃柏末，篩雞子白和，濃塗之，乾複易，瘥。


又方，燒鹿角，搗末，以苦酒和，塗之，佳。


又方，於石上水磨鹿角，取濁汁，塗癰上，乾複易，隨手消。


又方，末半夏，雞子白和塗之，水磨敷，並良。


又方，神效水磨出短劇。


又方，醋和茱萸，若搗薑，或小蒜，敷之，並良。


一切惡毒腫。


蔓荊根一大握，無，以龍葵根代之，乳頭香一兩，光明者，黃連一兩，宣州者，杏仁四十九枚，去尖用。柳木取三四錢，白色者，各細銼，搗，三二百杵，團作餅子，濃三四分，可腫處大小貼之，乾複易立散別貼膏藥治瘡處，佳。


葛氏，療癰發數十處方。


取牛屎燒搗末，以雞子白和塗之，乾複易，神效。


又方，用鹿角，桂，雞屎，別搗，燒，合和，雞子白和塗乾複上。


又癰已有膿，當使壞方。


取白雞兩翅，羽肢各一枚，燒服之，即穿，姚同。


又方，吞薏苡子一枚，勿多。


又方，以苦酒和雀屎，塗癰頭上，如小豆。


葛氏，若已結癰，使聚不更長方。


小豆末塗，若雞子白和，尤佳，即瘥。


又方，芫花末，膠汁和，貼上，燥複易，化為水。


若潰後，膿血不止，急痛。


取生白楸葉，十重貼上，布帛寬縛之。


乳腫。


桂心，甘草各二分，烏頭一分，炮，搗為末，和苦酒，塗紙覆之，膿化為水，則神效。


葛氏婦女乳癰妒腫。


削柳根皮熟搗，火溫，帛囊貯，熨之，冷更易，大良。


又方，取研米槌煮令沸，絮中覆乳，以熨上，當用二枚，牙熨之，數十回止，姚云神效。


乳癰方。


大黃 草，伏龍肝，灶下黃土也，生薑各二分，先以三物，搗，篩，又合生薑，搗以醋和塗，乳痛則止，極驗。劉涓子不用生薑，用生薑四分，分等。余比見用鯽魚立驗，此方短劇佳。


姚氏，乳癰。


大黃鼠糞濕者，黃連各一分，二物為末，鼠屎更搗，以黍米粥清和，敷乳四邊，痛即止愈，無黍米，用粳米並得。


又方，牛馬屎敷，並佳，此並消去。


短劇，妒方。


黃芩，白蘞，芍藥，分等，末，篩，漿服一錢匕，日五服，若右乳結者，將左乳汁服，左乳結者，將右乳汁服，散消根，姚同此方，必愈。


姚方，搗生地黃，敷之，熟則易，小豆亦佳。


又云，二三百眾療不瘥，但堅紫色者。


用前柳根皮法云，熬令溫，熨腫，一宿愈。


凡乳汁不得泄，內結名妒乳，乃急於癰。


徐玉，療乳中瘰癧起痛方。


大黃，黃連各三兩，水五升，煮取一升二合，分三服，得下，即愈。


葛氏，卒毒腫起，急痛方。


蕪菁根大者，削去上皮，熟搗，苦酒和如泥，煮三沸，急攪之出，敷腫，帛裹上。日再三易，用子亦良。


又方，燒牛屎末，苦酒和，敷上，乾複易。


又方，水和鍛石封上，又苦酒磨升麻，若青木香或紫檀，以磨敷上，良。


又方，取水中萍子草熱，搗以敷上。


又已入腹者。


麝香，薰陸香，青木香，雞舌香各一兩，以水四升，煮取二升，分為再服。


若惡核腫結不肯散者。


吳茱萸，小蒜，分等，合搗敷之，丹蒜亦得。


又方，搗鯽魚以敷之。


若風腫多癢，按之隨手起，或隱疹方。


但令痛以手摩捋，抑按，日數度，自消。


又方，以苦酒磨桂，若獨活，數敷之，良。


身體頭面，忽有暴腫處如吹方。


巴豆三十枚，連皮碎，水五升，煮取三升，去滓，綿沾以拭腫上，趁手消，勿近口。


皮肉卒腫起，狹長赤痛名KT 。


鹿角五兩，白蘞一兩，牡蠣四兩，附子一兩，搗，篩，和苦酒，塗帛上，燥複易。


短劇，癰結腫堅如石，或如大核色不變，或作石癰不消。


鹿角八兩，燒作灰，白蘞二兩，粗理黃色，磨石一斤，燒令赤，三物搗作末，以苦酒和泥，濃塗癰上，燥更塗。


取消止，內服連翹湯下之，姚方云，燒石令極赤，納五升苦酒中，複燒，又納苦酒中，令減半止，搗石和藥。


先用所餘，苦酒不足，添上用。


姚方，若發腫至堅，而有根者，名曰石癰。


當上灸百壯，石子當碎出，不出者，可益壯，癰，疽，瘤，石癰，結筋，瘰癧，皆不可就針角，針角者少，有不及禍者也。


又癰未潰方。


草末，和雞子白，塗紙令濃，貼上，燥複易，得痛，自瘥。


癰腫振 不可棖方。


大黃，搗，篩，以苦酒和，貼腫上，燥易，不過三，即瘥減，不複作，濃自消除，甚神驗也。


癰腫未成膿。


取牛耳垢，封之，即愈。


若惡肉不盡者，食肉藥食去，以膏塗之，則愈。


食肉方。


取白炭灰，荻灰，等分，煎令如膏，此不宜預作。十日則歇，並可與去黑子，此大毒。


若用效驗，本方用法，凡癰腫用。


栝蔞根，赤小豆，皆當，納苦酒中，五宿出，熬之畢，搗為散，以苦酒和，塗紙上，貼腫驗。


隱居效方，消癰腫。


白蘞二分，藜蘆一分，為末，酒和如泥，貼上，日三，大良。


疽瘡骨出。


黃連，牡蠣各二分，為末，先鹽酒，洗，後敷。


葛氏，忽得瘭疽著手足肩，累累如米豆，刮汁出，急療之。


熬蕪菁熱搗，裹以輾轉其上，日夜勿止。


若發疽於十指端，及色赤黑，甚難療，宜按大方，非單方所及。


若骨疽積年，一捏一汁出，不瘥。


熬末膠飴勃瘡上，乃破，生鯉魚以 之，如炊頃刮視有小蟲出，更洗敷藥，蟲盡，則便立瘥。


姚方云，瘭疽者，肉中忽生一 子，如豆粟，劇者如梅李大，或赤，或黑，或白，或青，其 有核，核有深根，應心小久，四面悉腫， 黯 紫黑色，能爛壞筋骨，毒入臟腑，殺煞人。


南方人名為 著毒。


著濃肉處，皆割之，亦燒鐵令赤，烙赤三上，令焦如炭，亦灸黯炮上，百壯為佳，早春酸摹葉。


敷其四面，防其長也，飲葵根汁，犀角汁，升麻汁，折其熱內，外療，依丹毒法也。


劉涓子，療癰疽發壞，出膿血、生肉，黃 膏。


黃，芍藥，大黃，當歸，芎，獨活，白芷，薤白各一兩。生地黃三兩，九物切，豬膏二升半，煎三上，三下，膏成。


絞去滓，敷充瘡中，摩左右，日三。


又丹癰疽始發，浸淫進長，並少小丹 方。


升麻，黃連，大黃，芎 各二兩，黃芩，芒硝各三兩，當歸，甘草，炙，羚羊角各一兩，九物 咀，水一斗三升，煮取五升，去滓，還納鐺中，芒硝上杖攪，令成膏適冷熱，貼帛，拓腫上，數度，便隨手消散，王練甘林所秘方，慎不可近陰。


又瘭瘡，浸淫多汁，日就浸大胡粉散。


胡粉熬，甘草炙， 茹，黃連各二分，四物搗散，篩，以粉瘡，日三，極驗。


諸疽瘡膏方。


蠟，亂髮，礬石，松脂各一兩，豬膏四兩，五物先下發，發消下礬石。礬石消下松脂，松脂消下蠟，蠟消下豬膏，塗瘡上。


赤龍皮湯，洗諸敗爛瘡方。


槲樹皮切三升，以水一斗，煮取五升，春夏冷用，秋冬溫用，洗乳瘡，及諸敗瘡，洗了則敷膏。


發背上初欲疹便服此大黃湯。


大黃，甘草（炙），黃芩各二兩，升麻二兩，梔子一百枚，五物以水九升，煮取三升半，服得快，下數行便止，不下則更服。


療發背，及婦人發乳，及腸癰，木占斯散。


木占斯，濃朴（炙），甘草（炙），細辛，栝蔞，防風，乾薑，人參，桔梗，敗醬各一兩，十物搗為散，酒服方寸匕，晝七，夜四，以多為善，病在上常吐，在下膿血。此謂腸癰之屬，其癰腫即不痛，長服，療諸疽痔，若瘡已潰，便早愈。


發背無有不療，不覺腫去，時長服，去敗醬，多療婦人發乳，諸產，症瘕，益良，並劉涓子方。


劉涓子，療癰，消膿，木占斯散方。


木占斯，桂心，人參，細辛，敗醬，乾薑，濃朴炙，甘草炙，防風，桔梗各一兩。十物為散，服方寸匕，入咽覺流入瘡中。若癰疽灸不發壞者，可服之，瘡未壞，去敗醬。此藥或時有癰令成水者。


癰腫瘰癧，核不消，白蘞敷方。


白蘞，黃連，大黃，黃芩， 草，赤石脂，吳茱萸，芍藥各四分，八物搗，篩，以雞子白和如泥，塗故帛上，敷之。開小口，乾即易之，瘥。


發背欲死者。


取冬瓜，截去頭，合瘡上，瓜當爛，截去更合之，瓜未盡，瘡已斂小矣，即用膏養之。


又方，伏龍肝末之，以酒調濃敷其瘡口，乾即易，不日平複。


又方，取梧桐子葉，鏊上，爆成灰，絹羅，蜜調敷之，乾即易之。


《癰腫雜效方》，療熱腫。


以家芥子，並柏葉，搗敷之，無不愈，大驗，得山芥更妙，又搗小芥子末，醋和作餅子，貼腫及瘰癧，數看消即止。恐損肉，此療馬附骨，良。


又方，燒人糞作灰，頭醋和如泥，塗腫處，乾數易，大驗。


又方，取黃色雄黃，雌黃色石，燒熱令赤。以大醋沃之，更燒醋沃，其石即軟如泥，刮取塗腫。若乾醋和，此大秘要耳。


灸腫令消法。


取獨顆蒜橫截濃一分，安腫頭上，炷如梧桐子大，灸蒜上百壯，不覺消，數數灸，唯多為善，勿令大熱。但覺痛即擎起蒜，蒜焦更換用新者，不用灸損皮肉，如有體乾，不須灸，余嘗小腹下患大腫。


灸即瘥，每用之，則可大效也。


又方，生參□□□頭上核，又磁石末和醋，敷之。


又方，甘草□□□塗此蕉子不中食。


又方，雞腸草敷。


又方，白蘞末敷，並良。


又熱腫癤。


□膠數塗，一日十數度，即瘥。療小兒癤子，尤良。每用神效。


一切毒腫，疼痛不可忍者。


搜面團腫頭如錢大，滿中安椒，以面餅子蓋頭上，灸令徹痛，即立止。


又方，搗蓖麻，人敷之，立瘥。


手腳心，風毒腫。


生椒末，鹽末，等分，以醋和敷，立瘥。


癰疽生臭惡肉者。


以白 茹散敷之，看肉盡便停。但敷諸膏藥，若不生肉，敷黃 散， 茹，黃，止一切惡肉，仍不盡者，可以七頭赤皮 茹為散。用半錢匕，和白 茹散三錢匕，以敷之，此姚方，瘥。


惡脈病，身中忽有赤絡脈起如蚓狀。


此由春冬惡風入絡脈之中，其血瘀所作，宜服之。五香連翹 去血。敷丹參膏，積日乃瘥，余度山嶺即患。常服五香湯，敷小豆得消，以下並姚方。


惡核病者，肉中忽有核如梅李，小者如豆粒。皮中慘痛，左右走，身中壯熱， 惡寒是也，此病卒然如起。有毒入腹殺人，南方多有此患。


宜服五香連翹湯，以小豆敷之。立消，若除核，亦得敷丹參膏。


惡肉病者，身中忽有肉，如赤小豆粒突出。便長如牛馬乳，亦如雞冠狀，亦宜服漏蘆湯，外可以燒鐵烙之。


日三烙，令稍焦。以升麻膏敷之。


氣痛之病，身中忽有一處。如打撲之狀，不可堪耐而左右走。身中發作，有時痛，靜時便覺其處，冷如霜雪所加。此皆由冬溫至春，暴寒傷之，宜先服五香連翹數劑，又以白酒煮楊柳皮暖熨之，有赤點點處宜 去血也。


五香連翹湯，療惡肉，惡脈，惡核，瘰癧風結腫氣痛。


木香沉香，雞舌香各二兩，麝香半兩，薰陸一兩。射乾，紫葛，升麻，獨活，寄生，甘草（炙），連翹，各二兩。大黃三兩，淡竹瀝三升，十三物以水九升，煮減半，納竹瀝取三升，分三服，大良。


漏蘆湯，療癰疽，丹疹，毒腫，惡肉。


漏蘆，白蘞，黃芩，白薇，枳實（炙），升麻，甘草（炙），芍藥，麻黃去節，各二兩，大黃三兩，十物以水一斗，煮取三升。


若無藥用大黃下之，佳，其丹毒，須針 去血。


丹參膏，療惡肉，惡核，瘰癧，風結，諸脈腫。


丹參，蒴 各二兩，秦膠，獨活，烏頭，白芨，牛膝，菊花，防風各一兩， 草葉，躑躅花，蜀椒各半兩，十二物切。


以苦酒二升，漬之一宿。豬膏四斤，俱煎之，令酒竭勿過焦，去滓，以塗諸疾上，日五度，塗故布上貼之，此膏亦可服，得大行即須少少服，短劇同。


升麻膏，療丹毒腫熱瘡。


升麻，白蘞漏蘆，芒硝各二兩，黃芩，枳實，連翹，蛇銜各三兩，梔子二十枚，蒴 根四兩，十物切，舂令細，納器中，以水三升，漬半日，以豬脂五升，煎令水竭，去滓，敷之，日五度，若急合，即水煎，極驗方。


葛氏，療卒毒腫起急痛。


柳白皮，酒煮令熱，熨上，痛止。


附方 《勝金方》治發，腦發背，及癰疽，熱癤，惡瘡等。


臘月兔頭，細銼，入瓶內密封，惟久愈佳。塗帛上，濃封之，熱痛敷之，如冰頻換，瘥。


《千金方》，治發背，癰腫，已潰，未潰方。


香豉三升，少與水和，熟搗成泥，可腫處作餅子濃三分，已上有孔，勿覆，孔上布豉餅，以艾烈其上。炙之使溫，溫而熱。勿令破肉，如熱痛，即急易之，患當減，快得分穩，一日二度，灸之如先，有瘡孔中汁出，即瘥。


《外台秘要》療惡寒，嗇嗇似欲發背，或已生瘡腫癮疹起方。


硝石三兩，以暖水一升和，令消待冷取故青布揲三重，可似赤處方圓，濕布拓之，熱即換。頻易，立瘥。


《集驗方》，治發背。


以蝸牛一百個活者，以一升淨瓶入蝸牛，用新汲水一盞，浸瓶中，封系自晚至明，取出蝸牛放之。其水如涎，將真蛤粉，不以多少旋調敷，以雞翎掃之瘡上，日可十餘度，其熱痛止，瘡便愈。


崔元亮《海上方》，治發背秘法，李北海云，此方神授，極奇秘。


以甘草三大兩，生搗，別篩末，大麥面九兩，於大盤中相和，攪令勻，取上等好酥少許，別捻入藥，令勻。百沸水搜如餅子，劑方圓大於瘡一分。熱敷腫上，以油片及故紙隔，令通風，冷則換之，已成膿，水自出，未成腫，便內消。當患腫著藥時，常須吃黃 粥，甚妙。


又一法，甘草一大兩，微炙，搗碎，水一大升，浸之。器上橫一小刀子，置露中經宿，平明以物攪令沫出，吹沫服之。但是瘡腫發背，皆可服，甚效。


《梅師方》，治諸癰疽發背，或發乳房。初起微赤，不急治之，即死速。


消方。


搗苧根，敷之，數易。


《聖惠方》，治附骨疽，及魚眼瘡。


用狗頭骨，燒煙熏之。


張文仲方，治石癰堅如石，不作膿者。


生商陸根，搗擦之。燥即易，取軟為度。


《子母秘錄》，治癰疽，痔 瘡，及小兒丹。


水煮棘根汁，洗之。


又方，末蠐螬，敷之。


《短劇》方治疽初作。


以赤小豆，末醋和敷之，亦消。


《博濟方》，治一切癰腫未破，疼痛，令內消。


以生地黃杵如泥，隨腫大小攤於布上。糝木香末於中，又再攤地黃一重，貼於腫上，不過三五度。


《日華子》云，消腫毒。


水調決明子末，塗。


《食療》，治癰腫。


栝蔞根，苦酒中熬燥，搗篩之。苦酒和，塗紙上，攤貼服，金石人宜用。


《楊文蔚方》，治癰未潰。


栝蔞根，赤小豆，等分為末，醋調塗。


《千金方》，治諸惡腫，失治有膿。


燒棘針作灰，水服之，經宿頭出。


又方，治癰瘡中冷，瘡口不合。


用鼠皮一枚，燒為灰，細研，封瘡口上。


孫真人云，主癰發數處。


取牛糞燒作灰，以雞子白和，敷之，乾即易。


孫真人食忌，主一切熱毒腫。


商陸根，和鹽少許，敷之，日再易。


《集驗方》，治腫。


柳枝如腳趾大，長三尺，二十枚。水煮令極熱，以故布裹腫處，取湯熱洗之，即瘥。


又方，治癰，一切腫未成膿，拔毒。


牡蠣白者，為細末，水調塗，乾更塗。


又方，治毒熱，足腫疼欲脫。


酒煮苦參，以漬之。


《外台秘要》，治癰腫。


伏龍肝，以蒜和作泥，塗用布上，貼之。如乾，則再易。


又方，凡腫已潰未潰者。


以白膠一片，水漬令軟，納納然，腫之大小。貼當頭，上開孔。若已潰還合者，膿當被膠急撮之。膿皆出盡，未有膿者，腫當自消矣。


又方，燒鯉魚作灰，酢和，塗之一切腫上，以瘥為度。


又療熱毒病，攻手足腫，疼痛欲脫方。


取蒼耳汁，以漬之。


又方，水煮馬糞汁，以漬之。


肘後又方，治毒攻手足腫，疼痛欲斷。


豬蹄一具，合蔥煮，去滓，納少許鹽，以漬之。


《經驗後方》，治一切癰腫無頭。


以葵菜子一粒，新汲水吞下，須臾即破，如要兩處破。服兩粒，要破處，逐粒加之，驗。


又方，治諸癰不消已成膿，懼針不得破，令速決。


取白雞翅下第一毛，兩邊各一莖，燒灰，研，水調服之。


又《梅師方》，取雀屎塗頭上，即易破，雄雀屎佳堅者為雄。


謹按雄黃治瘡瘍尚矣。


周禮瘍醫，凡療瘍以五毒攻之。鄭康成注云，今醫方有五毒之藥，作之合黃，置石膽，丹砂，雄黃， 石，磁石其中，燒之三日三夜。其煙上著，以雞羽掃取之，以注創。惡肉破骨則盡出，故翰林學士楊億嘗筆記。直史館楊 。年少時，有瘍生於頰，連齒輔車外腫。


若覆甌內，潰出膿血不輟吐之痛楚難忍。療之百方，彌年不瘥，人語之，依鄭法，合燒藥成。注之創中，少頃，朽骨連兩牙潰出，遂愈。後更安寧，信古方攻病之速也。黃 若今市中所貨，有蓋瓦合也。近世合丹藥，猶用黃瓦甌，亦名黃，事出於古也，（音武。）《梅師方》，治產後不自乳，見蓄積乳汁結作癰。取蒲公草，搗敷腫上，日三四度易之。俗呼為蒲公英，語訛為仆公罌是也，水煮汁服，亦得。


又方，治妒乳乳癰。


取丁香，搗末，水調方寸匕，服。


又方，治乳頭裂破。


搗丁香末，敷之。


《千金方》，治妒乳。


梁上塵，醋和塗之。亦治陰腫。


《靈苑方》，治乳痛癰初發，腫痛結硬，欲破膿，令一服，瘥。


以北來真樺皮，無灰酒服方寸匕，就之臥，及覺，已瘥。


《聖惠方》，主婦人乳癰不消。


右用白面半斤，炒令黃色，用醋煮為糊，塗於乳上，即消。


《產寶》，治乳及癰腫。


雞屎末，服方寸匕，須臾三服，愈。梅師方，亦治乳頭破裂，方同。


《簡要濟眾》，治婦人乳癰。汁不出，內結成膿腫，名妒乳方。


露蜂房，燒灰研。每服二錢，水一中盞，煎至六分，去滓，溫服。


又方，治吹奶獨勝散。


白丁香半兩，搗，羅，為散。每服一錢匕，溫酒調下，無時服。


《子母秘錄》，療吹奶，惡寒壯熱。


豬肪脂，以冷水浸，榻之。熱即易，立效。


楊炎南行方，治吹奶，疼痛不可忍。


用穿山甲炙黃，木通各一兩，自然銅半兩，生用。三味搗，羅為散，每服二錢，溫酒調下，不計時候。


《食醫心鏡》云，治吹奶，不癢不痛。腫硬如石時候，以青橘皮二兩，湯浸去穰，焙為末。非時，溫酒下二錢匕。

 
治腸癰肺癰方第三十七


治肠痈肺痈方第三十七
肠痈之病，少腹痞坚，或偏在膀胱左右，其色或白，坚大如掌热，小便欲调，时自汗出，其脉迟，坚者未成脓，可下之，当有血。脉数成脓不复可下。


治肠痈瓜子汤

大黄四两，牡丹三两，桃人五十枚，瓜子一升，芒消二两。
右五味哎咀，以水五升，煮取一升，顿服之，当下脓血②。


治肠痈木占斯散方

木占斯、甘草（炙）、桔梗、栝蒌、细辛、干姜、厚朴（炙）、 防风、人参、败酱草各一两。
右十味为散，酒服方寸匕，日七夜四，以多为度，病在上当吐，病在下当下脓血，此谓肠痈之属。凡痈肿即可服。兼治诸疽痔，若疮已溃便早愈，发背无有不疗。长服去败酱，亦治妇人诸产、癥瘕，益良。


又刘涓子治痈消脓，木占斯散方

木占斯、甘草（炙）、桔梗、栝蒌、细辛，干姜、厚朴（炙），防风、人参、败酱、桂心各一两。
右十一。味捣为散，服方寸匕。入咽觉流入疮中，若痈及疽灸亦不能发，坏者可服之。疮未坏者去败酱，已坏发脓者，内败酱。此药时有化痈疽令成水，为妙。


治肠痛如打方

生大豆半升，熬令焦，酒一升，煮之令沸熟，取醉。


治卒發丹火惡毒瘡方第三十八

（按︰此篇有文無標題照目錄加）


葛氏，大人小兒，卒得惡瘡，不可名識者。


燒竹葉，和雞子中黃，塗，瘥。


又方，取蛇床子合黃連二兩，末。粉瘡上用者，豬脂和，塗，瘥。


又方，燒蛇皮，末，以豬膏和，塗之。


又方，煮柳葉，若皮，洗之亦可，納少鹽，此又療面上瘡。


又方，臘月豬膏一升，亂髮如雞子大，生鯽魚一頭。令煎，令消盡，又納雄黃，苦參，末，二兩，大附子一枚，末。絞令凝，以敷諸瘡，無不瘥，胡洽，療 疽疥，大效。


瘡中突出惡肉者。


末烏梅屑，敷之。又末硫黃敷上，燥著唾和塗之。


惡瘡連痂癢痛。


搗，扁豆，封，痂落即瘥，近方。

 
治癬疥漆瘡諸惡瘡方第三十九


（按︰此篇有文無標題照目錄加）


《短劇》，療 癬疥惡瘡方。


水銀，礬石，蛇床子，黃連各二兩，四物搗，篩，以臘月豬膏七合，並下水銀攪萬度。


不見水銀，膏成，敷瘡，並小兒頭瘡，良，襲慶宣加 茹一兩，療諸瘡，神驗無比。


姚，療 疥。


雄黃一兩，黃連二兩，松脂二兩，髮灰如彈丸。四物熔豬膏與松脂，合，熱搗，以敷瘡上，則大良。


又療惡瘡粉方。


水銀，黃連，胡粉，熬令黃，各二兩。下篩，粉瘡，瘡無汁者，唾和之。


小兒身中惡瘡。


取筍汁自澡洗，以筍殼作散，敷之效。


人體生惡瘡，似火自爛。


胡粉熬黑，黃柏，黃連，分等。下篩，粉之也。


卒得惡瘡。


蒼耳，桃皮作屑，納瘡中，佳。


頭中惡瘡。


胡粉，水銀，白松脂各二兩。臘月豬膏四兩，合松脂煎，以水銀，胡粉合研，以塗上。


日再，胡洽云，療小兒頭面瘡。又一方，加黃連二兩，亦療得禿瘡。


惡瘡雄黃膏方。


雄黃，雌黃，並末，水銀各一兩。松脂二兩，豬脂半斤，亂髮如雞子大，以上合煎，去滓。納水銀，敷瘡，日再。


效方，惡瘡食肉雄黃散。


雄黃六分， 茹，礬石各二分，末瘡中，日二。


療瘡方，最去面上粉刺，方。


黃連八分，糯米，赤小豆各五分，吳茱萸一分。胡粉，水銀各六分。搗黃連等。下篩，先於掌中，研水銀，使極細，和藥使相入，以生麻油總稀稠得所，洗瘡拭乾，敷之。但是瘡即療，神驗不傳。


甘家松脂膏，療熱瘡，尢嗍膿。不痂無瘢方。


松脂，白膠香，薰陸香，各一兩，當歸，蠟各一兩半。甘草一兩，並切豬脂，羊腎脂各半合許。生地黃汁亦半合，以松脂等末。納脂膏，地黃汁中，微火煎令黃，下臘絞去滓。塗布，貼瘡，極有驗，甘家秘不能傳。此是半劑。


地黃膏，療一切瘡已潰者。及炙貼之無痂，生肉去膿神秘方。


地黃汁一升，松脂二兩，薰陸香一兩，羊腎脂及牛酥。各如雞子大，先於地黃汁煎松脂及香，令消。即納羊脂酥，並更用蠟半雞子大，一時相和。緩火煎，水盡膏成。去滓，塗帛，貼瘡，日一二易，加故緋一片，亂髮一雞子許大，療年深者，十餘日即瘥，生肉秘法。


婦人頰上瘡，瘥後每年又發。甘家秘方塗之，永瘥。


黃礬石二兩，燒令汁盡。胡粉一兩，水銀一兩半。搗，篩，礬石，胡粉更篩，先以片許豬脂，於瓷器內，熟研水銀令消盡，更加豬脂，並礬石，胡粉，和使粘稠，洗面瘡以塗上，又別熬胡粉，令黃，塗膏訖，則敷此粉，數日即瘥，甘家用大驗。


療 瘡，但是腰腳已下名為 。此皆有蟲食之，蟲死即瘥，此方立驗。


醋泔澱一碗，大麻子一盞，白沙鹽末各一抄，和掩以敷瘡。乾更敷，先溫泔淨洗，拭乾，敷一二度，即瘥。孔如針穴，皆蟲食，大驗。


效方，惡瘡三十年不愈者。


大黃，黃芩，黃連各一兩，為散，洗瘡淨，以粉之。日三，無不瘥。又黃柏分等，亦佳。


葛氏，療白禿方。


殺豬即取肚，破去屎，及熱以反拓頭上。須臾，蟲出著肚。若不盡，更作取，令無蟲即休。


又方，末藜蘆，以臘月豬膏和塗之，五月漏蘆草，燒作灰，膏和使塗之。皆先用鹽湯洗，乃敷。


又方，羊蹄草根，獨根者，勿見風日，及婦女雞犬，以三年醋研和如泥，生布拭瘡令去，以敷之。


姚方，以羊肉如作脯法，炙令香及熱，以榻上，不過三四日，瘥。


又方，先以皂莢湯熱洗，拭乾，以少油麻塗，再三，即瘥。


附方 《千金方》，治遍身風癢生瘡疥。


以蒺藜子苗，煮湯洗之。立瘥，《千金翼方》同。


又方，茵陳蒿不計多少，煮濃汁洗之，立瘥。


《千金翼方》，瘡癬初生或始痛癢。


以薑黃敷之，妙。


又方，嚼鹽，塗之，妙。


又方，漏瘤瘡濕癬癢浸淫，日瘙癢不可忍，搔之。黃水出，瘥後複發。


取羊蹄根去土，細切，搗以大醋和，淨洗敷上。一時間以冷水洗之，日一敷，瘥。若為末，敷之，妙。


《外台秘要》，治癬瘡方。


取蟾蜍，燒灰末，以豬脂和，敷之。


又方，治乾癬，積年生痂，搔之黃水出，每逢陰雨即癢。


用斑蝥半兩微炒為末，蜜調敷之。


又治疥方。


搗羊蹄根，和豬脂塗上，或著鹽少許，佳。


《斗門方》，治疥癬。


用藜蘆，細搗為末，以生油調，敷之。


王氏《博濟》，治疥癬滿身作瘡，不可治者。


何首烏，艾，等分，以水煎令濃。於盆內洗之，甚能解痛，生肌肉。


《簡要濟眾》，治癬瘡久不瘥。


羊蹄根，搗，絞取汁，用調膩粉少許。如膏，塗敷癬上，三五遍，即瘥。如乾，即豬脂調和敷之。


《鬼遺方》，治疥癬。


松膠香，研細，約酌入少輕粉，滾令勻，凡疥癬上，先用油塗了，擦末，一日便乾，頑者三兩度。


《聖惠方》，治癬濕癢。


用楮葉半斤，細切，搗爛，敷癬上。


楊氏《產乳》，療瘡疥。


燒竹葉為末，以雞子白和之。塗上，不過三四次，立瘥。


《十全方》，治疥瘡。


巴豆十粒，火炮過黃色，去皮膜。右順手，研如面，入酥少許，膩粉少許。同研勻，爪破，以竹篦子點藥，不得落眼裡及外腎上。如熏炙著外腎，以黃丹塗，甚妙。


《經驗方》，治五般瘡癬。


以韭根，炒存性，旋搗末，以豬脂油調，敷之。三度，瘥。


《千金方》，療漆瘡。


用湯潰芒硝令濃，塗之。乾即易之。


譚氏，治漆瘡。


漢椒湯洗之，即愈。


《千金翼》，治漆瘡。


羊乳敷之。


《集驗方》，治漆瘡。


取蓮葉乾者一斤，水一斗，煮取五升。洗瘡上，日再，瘥。


《斗門方》，治漆咬。


用韭葉研敷之，《食醫心鏡》同。


《千金方》，主大人小兒，風瘙癮疹，心迷悶方。


巴豆二兩捶破，以水七升，煮取三升，以帛染拭之。


《外台秘要》，塗風疹。


取枳實，以醋漬令濕，火炙令熱。適寒溫，用熨上，即消。


《斗門方》，治癮疹。


楝皮，濃煎，浴之。


《梅師方》，治一切疹。


以水煮枳殼為煎，塗之。乾即又塗之。


又方，以水煮芒硝塗之。


又治風癮疹方。


以水煮蜂房，取二升，入芒硝，敷上。日五度，即瘥。


《聖惠方》，治風瘙癮疹。遍身癢成瘡。


用蠶砂一升，水二斗，煮取一斗二升，去滓。溫熱得所，以洗之，宜避風。


《千金翼》，療丹癮疹方。


酪和鹽熱煮，以摩之手下消。


又主大人小兒風疹。


茱萸一升，酒五升，煮取一升，帛染拭之。


初虞世，治皮膚風熱，遍身生癮疹。


牛蒡子，浮萍等分。以薄荷湯調下二錢。日二服。


《經驗後方》，治肺毒瘡如大風疾綠雲散。


以桑葉好者，淨洗過。熟蒸一宿後，日乾為末，水調二錢匕，服。


肘後方，治卒得浸淫瘡轉有汁多起，心早治之，續身周匝則殺人。


以雞冠血敷之，瘥。


又方，療大人小兒，卒得月蝕方。


於月望夕取兔屎，及納蝦蟆腹中，合燒為灰末，以敷瘡上，瘥。


《集驗方》，療月蝕瘡。


虎頭骨二兩，搗碎，同豬脂一升，熬成膏，黃，取塗瘡上。


《聖惠方》，治反花瘡。


用馬齒莧一斤，燒作灰細研，豬脂調敷之。


又方，治諸瘡 肉，如蟻出數寸。


用硫黃一兩，細研， 肉上薄塗之，即便縮。


《鬼遺方》，治一切瘡肉出。


以烏梅燒為灰，研末，敷上，惡肉立盡，極妙。


《簡要濟眾》方，敷瘡藥。


黃藥子四兩為末，以冷水調敷瘡上，乾即旋敷之。


《兵部手集》，治服丹石人，有熱瘡，疼不可忍方，用紙環圍腫處，中心填硝石令滿匙，抄水淋之。覺其不熱，疼即止。


治頭瘡，及諸熱瘡。


先用醋少許，和水淨洗去痂，再用溫水洗 乾。百草霜，細研，入膩粉少許，生油調塗，立愈。


治惡瘡。


唐人記其事云，江左嘗有商人，左膊上有瘡如人面，亦無它苦。商人戲滴酒口中，其面亦赤色，以物食之。亦能食，食多則寬。膊內肉脹起，或不食之。則一臂痺，有善醫者。教其歷試諸藥，金石草木之類。悉試之無苦，至貝母，其瘡乃聚眉閉口，商人喜曰，此藥可治也。因以小筆筒毀其口，灌之，數日成痂，遂愈。然不知何疾也，謹按本經主金瘡，此豈金瘡之類歟。

 
治卒得癩皮毛變黑方第四十


癩病方。


初覺皮膚不仁，或淫淫苦癢，如蟲行，或眼前見物如垂絲，或癮疹赤黑。此即急療。


蠻夷酒，佳善。


療白癩。


苦參五斤，酒三斗，漬，飲勿絕。並取皮根，末，服，效驗。


又方，艾千莖，濃煮，以汁漬曲作酒，常飲使醺醺，姚同。


姚方，大蝮蛇一枚，切勿令傷，以酒漬之。大者一斗，小者五升。以糠火溫，令下尋取蛇一寸許，以臘月豬膏和，敷瘡，瘥。


亦療鼠，諸惡瘡。


苦參二斤，露蜂房二兩，曲二斤，水三斗，漬藥二宿，去滓。黍米二升，釀熟，稍飲。日三，一方加 皮，更佳。


附方 《聖惠方》，治大風，癩疾，骨肉疽敗，百節疼酸，眉鬢墮落，身體習習癢痛。


以馬先蒿，細銼，炒為末，每空心及晚食前。溫酒調下二錢匕。


又方，治大風疾，令眉鬢再生。


用側柏葉，九蒸九曝，搗，羅為末，煉蜜和，丸如梧桐子大。日三服，夜一服。熟水下五丸，十丸，百日即生。


又方，治大風，頭面髭發脫落。


以桑柴灰，熱湯淋取汁洗面，以大豆水，研取漿，解澤灰，味彌佳。次用熟水入綠豆，去皮取淨，不過十度，良。二日一沐頭，一日一洗面。


又方，治白癩。


用馬鞭草，不限多少，為末，每服食前，用荊芥薄荷湯，調下一錢匕。


《食療》，治癩。


可取白蜜一斤，生薑二斤，搗取汁。先稱銅鐺，令知斤兩，即下蜜於鐺中，消之。又秤五斤兩，下薑汁於蜜中。微火煎令薑汁盡，秤蜜斤兩。在即休，藥已成矣。患三十年癩者，平旦服棗許大一丸，一日三服。酒飲任下，忌生冷，醋，滑臭物。功用甚多，活人眾矣，不能一一具之。


《外台秘要》，治惡風疾。


松脂，煉投冷水中二十次，蜜丸服二兩，飢即服之。日三，鼻柱斷離者二。百日瘥。斷鹽及房室抱朴子云。


趙瞿病癩，歷年醫，不瘥。家乃糧棄送於山穴中。瞿自怨不幸，悲嘆涕泣。經月，有仙人經穴見之，哀之，具問其詳。瞿知其異人也，叩頭自陳乞命。於是仙人取囊中藥，賜之，教其服，百餘日。瘡愈，顏色悅，肌膚潤，仙人再過視之，瞿謝活命之恩，乞遺其方，仙人曰，此是松脂，彼中極多，汝可煉服之，長服身轉輕力百倍，登危涉險，終日不困。年百歲，齒不墮，發不白，夜臥常見有光，大如鏡。


感應神仙傳云，崔言者，職隸左親騎軍。一旦得疾，雙眼昏，咫尺不辨人物，眉發自落，鼻梁崩倒。肌膚有瘡如癬，皆謂惡疾，勢不可救。因為洋州駱谷子，歸寨使遇一道流。自谷中出，不言名姓，授其方曰。


皂角刺一二斤，為灰，蒸久晒研為末，食上濃煎大黃湯，調一錢匕。服一旬，鬢發再生，肌膚悅潤，愈，眼目倍常明，得此方後，卻入山不知所之。


《朝野僉載》云。


商州有人患大風，家人惡之。山中為起茅屋，有烏蛇墜酒罌中。病患不知，飲酒漸瘥，罌底尚有蛇骨。方知其由也，用道謹按李肇國史補云。李舟之弟，患風，或說蛇酒治風。乃求黑蛇，生置瓮中，醞以曲，數日蛇聲不絕。及熟，香氣酷烈，引滿而飲之。斯須，悉化為水，唯毛髮存焉，僉載之說，恐不可輕用。

（後有瘰癧）姚云，凡有腫，皆有相主，患者宜檢本方，多發頭兩邊，累累有核。


姚方，鼠 腫核，痛未成膿方。


以柏葉敷著腫上，熬鹽著葉上，熨令熱氣下，即消。


葛氏卒得鼠，有瘰癧未發瘡而速熱者，速療方。


搗烏雞足，若車前草，敷之。


若已有核，膿血出者。


以熱牛屎塗之，日三。


又方，取白蘚皮，煮服一升，當吐鼠子。


又方，取貓狸一物，料理作羹如食法。空心進之，鼠子死出，又當生吞，其功彌效。


又方，取鼠中者一枚，亂髮如雞子大，以三歲臘月豬脂煎之令鼠骨肉及發消盡。半塗之，半酒服，鼠從瘡中出。姚云，秘不傳之法。


劉涓子，鼠 方。


以龜殼，甘草炙，桂心，雄黃，乾薑，狸骨炙，六物分等。搗，下蜜和，納瘡中，無不瘥。先灸作瘡，後與藥，良。


又方，柞木皮五升，以酒一斗，合煎，熟出皮。煎汁令得二升，服之盡，有宿肉出，愈。


又 瘡坐肉膏。


楝樹白皮，鼠肉，當歸各二兩，薤白三兩，生地黃五兩，臘月豬脂三升，煎膏成，敷之。


孔上令生肉。


葛氏，若瘡多而孔小，是蟻 方。


燒 鯉甲，豬膏和，敷。


又方，燒蜘蛛二七枚，敷，良。


又 方。


煎桃葉枝作煎，淨洗瘡了，納孔中大驗方。


葛氏，若著口裡。


東行楝根，細銼水煮，取清汁含之。數吐，勿咽。


肉 方。


槐白皮，搗丸，綿裹，納下部中，敷，效。


鼠 方。


石南，生地黃，雌黃，茯苓，黃連各二兩。為散，敷瘡上，日再。


又方，礬石三分燒，斑蝥一分，炙。去頭足，搗下，用醋和，服半匕。須臾， 蟲從小便中出，刪繁方。


附方 肘後方治風 。


露蜂房一枚，炙令黃赤色，為末。每用一錢，臘月豬脂勻調，敷瘡上。


《千金方》，治鼠 。


以雞子一枚，米下熬半日，取出黃，熬令黑，先拭瘡上汁，令乾，以藥納瘡孔中，三度，即瘥。


《千金翼》，治蟻 。


取鯪鯉甲二七枚，末，豬膏和，敷之。


《聖惠方》，治螻蛄 。


用槲葉，燒灰細研，以泔別浸槲葉。取洗瘡，拭之。納少許灰於瘡中。


又方，治一切 。


煉成松脂，末，填瘡孔令滿，日三四度用之。

 
治卒陰腫痛頹卵方第四十二


葛氏，男子陰卒腫痛方。


灸足大趾第二節下橫紋理正中央，五壯，佳。姚云，足大趾本，三壯。


又方，桃核中仁，熬，末，酒服如彈丸，姚云，不過三。


又方，灶中黃土，末，以雞子黃和，敷之。蛇床子，末，和雞子黃，敷之，亦良。


又方，搗蕪菁根，若馬鞭草，敷，並良。姚同。


又方，雞翮六枚，燒，並蛇床子，末，分等合服。少隨卵左右，敷卵，佳。姚方，無蛇床子。


小兒陰疝，發時腫痛。


依仙翁前灸法，隨左右灸，瘥。


隨痛如刺方。


但服生夜乾汁取下，亦可服丸藥下之。云作走馬湯，亦在尸注中有。


陰丸卒縮入腹，急痛欲死，名陰疝。


野狼毒四兩，防風二兩，附子三兩，燒。蜜丸服三丸，如桐子大，日夜三度。


陰莖中，卒痛不可忍。


雄黃，礬石各二兩，甘草一尺，水五升，煮取二升，漬。姚云，療大如斗者。


葛氏，男子陰瘡損爛。


煮黃柏洗之，又白蜜塗之。


又方，黃連，黃柏，分等，末之。煮取肥豬肉汁，漬瘡訖，粉之。姚方蜜煎甘草，末，塗之。比者見有陰頭腫，項下瘡欲斷者，豬肉汁，漬，依姚方即神效。


陰蝕欲盡者。


蝦蟆，兔屎，分等，末，勃瘡上。


陰癢汁出。


嚼生大豆黃，塗之，亦療尿灰瘡。


姚療陰癢生瘡。


嚼胡麻，塗之。


葛療陰囊下濕癢，皮剝。


烏梅十四枚，錢四十文，三指撮鹽，苦酒一升。於銅器內總漬九日。日洗之，又煮槐皮，若黃柏汁，及香葉汁，並良。


療人陰生瘡，膿出臼方。


高昌白礬一小兩，搗細，麻仁等分，研，煉豬脂一合於瓷器中。和攪如膏，然後取槐白皮，切作湯，以洗瘡上，拭令乾。即取膏塗上，然後以楸葉貼上，不過三。


又陰瘡有二種。


一者作臼膿出，曰陰蝕瘡，二者但亦作瘡，名為熱瘡。若是熱，即取黃柏一兩，黃芩一兩，切，作湯洗之。仍取黃連，黃柏，作末，敷之。


女子陰瘡。


末硫黃，敷上。姚同，又燒杏仁，搗，塗之。


又方，末雄黃，礬石，各二分。麝香半分，搗，敷，姚同。


若陰中痛。


礬石二分熬，大黃一分，甘草半分，末綿裹如棗，以導之，取瘥。


若有息肉突出。


以苦酒三升，漬烏喙五枚，三日，以洗之。日夜三四度。


若苦癢搔之，痛悶。


取豬肝炙熱，納陰中，當有蟲著肝。


小兒禿方。


取白頭翁根，搗，敷一宿，或作瘡，二十日愈。


灸頹。


但灸其上，又灸莖上，又灸白小腹脈上，及灸腳大趾三中。灸一壯，又灸小指頭，隨頹左右著灸。


姚氏方。


楊柳枝如足大趾大，長三尺，二十枚。水煮令極熱，以故紙及氈，掩腫處。取熱柳枝，更取拄之，如此取得瘥，止。


又卵頹。


熟搗桃仁，敷之，亦療婦人陰腫，燥即易之。


《短劇》，牡丹散，療頹偏大氣脹方。


牡丹，防風，桂心，豉，熬，鐵精，分等。合搗下，服方寸匕。小兒一刀圭，二十日愈。大良，嬰兒以乳汁和，如大豆，與之。


不用藥法，療頹必瘥方。


令病患自把糯米餅子一枚，並皂莢刺一百個，就百姓間坐社處。先將皂莢刺分合社人。


社官，三老已下，各付一針，即出餅子示人。從頭至尾，皆言從社官已下，乞針捶。社人問云，捶何物。病患云，捶人魁。周匝總遍訖，針並插盡。即時餅卻到家，收掌於一處，餅乾，頹不覺，自散，永瘥，極神效。


附方 《千金方》，有人陰冷，漸漸冷氣入，陰囊腫滿恐死，日夜疼悶不得眠。


取生椒擇之，令淨，以布帛囊著丸囊，令濃半寸。須臾熱氣大通，日再易之，取消，瘥。


又《外台秘要》方。


煮大薊根汁，服之，立瘥。


《梅師方》，治卒外腎偏腫疼痛。


大黃末，和醋塗之，乾即易之。


又方，桂心末，和水調方寸匕，塗之。


又方，治卒外腎偏疼。


皂莢和皮為末，水調，敷之，良。


《初虞世方》，治水 偏大，上下不定疼痛。


牡蠣不限多少，鹽泥固濟，炭三斤， 令火盡，冷取二兩，乾薑一兩，炮石為細末，用冷水調。稀稠得所，塗病處，小便利，即愈。


《經驗方》，治丈夫本臟氣傷膀胱連小腸等氣。


金鈴子一百個，溫湯浸過，去皮巴豆二百個，捶微破，麩二升。同於銅鍋內炒，金鈴子，赤熟為度，放冷取出，去核為末，每服三錢。非時，熱酒，醋湯調，並得，其麩，巴豆不用也。


《外台秘要》，治膀胱氣急宜下氣。


蕪荑搗，和食鹽末，二物等分。以綿裹如棗大，納下部，或下水惡汁，並下氣，佳。


又治陰下濕。


吳茱萸一升，水三升，煮三沸，去滓，洗癢瘥。


又治陰頭生瘡。


以蜜煎甘草，塗之，瘥。


《千金方》，治丈夫陰頭癰，師所不能治。


烏賊魚骨末，粉敷之，良。


又《千金翼方》。


鱉甲一枚，燒令末，以雞子白和，敷之，良。

﻿治目赤痛暗昧刺諸病方第四十三


華佗禁方。


令病患自用手兩指，擘所患眼。垂空咒之曰，疋疋，屋舍狹窄，不容宿客，即出也。


傷寒方末，亦有眼方，姚方。目中冷淚出，赤癢，乳汁煎方。


黃連三分，蕤仁二分，乾薑四分，以乳汁一升，漬一宿，微火煎取三合，去滓。取米大，敷 。


睛為所傷損破方。


牛旋，日二點，避風，黑睛破，亦瘥。


附方 范注方，主目中淚出，不得開，即刺痛方。


以鹽如大豆許，納目中，習習去鹽，以冷水數洗目，瘥。


《博濟方》，治風毒上攻，眼腫癢澀，痛不可忍者，或上下臉，赤爛浮翳，瘀肉侵睛，神效驅風散，五倍子一兩，蔓荊子一兩半，同杵末，每服二錢，水二盞，銅石器內煎及一盞，澄滓。熱淋洗，留滓二服，又依前煎淋洗。大能明眼目，去澀癢。


《簡要濟眾》，治肝虛，目睛疼，冷淚不止，筋脈痛，及眼羞明怕日，補肝散。


夏枯草半兩，香附子一兩，共為末，每服一錢，蠟茶，調下無時。


《聖惠方》，治眼癢急，赤澀，用犬膽汁注目中。


又方，治風赤眼。


以地龍十條，炙乾為末，夜臥以冷茶調下，二錢匕。


又方，治傷寒熱，毒气攻眼，生白翳。


用烏賊，魚骨二兩，不用大皮，杵末，入龍腦少許，更研令細，日三四度，取少許點之。


又方，治久患內障眼。


車前子，乾地黃，麥門冬，等分。為末，蜜丸如梧桐子大，服屢效。


治目方，用黃連多矣。而羊肝丸尤奇異。


取黃連末一大兩，白羊子肝一具，去膜。同於砂盆內研，令極細，眾手捻為丸。如梧桐子，每食以暖漿水吞二七枚，連作五劑，瘥。但是諸眼目疾，及障翳，青盲，皆主之。禁食豬肉及冷水。劉禹錫云，有崔承元者，因官治一死罪囚出活之。因後數年，以病自致死。一旦崔為內障所苦，喪明，逾年後，半夜嘆息。獨坐時，聞階除間悉 之聲。崔問為誰，曰是昔所蒙活者囚，今故報恩至此。遂以此方告訖而沒，崔依此合服，不數月眼複明，因傳此方於世。


又方，今翳家洗眼湯。


以當歸，芍藥，黃連，等分，停細，以雪水，或甜水，煎濃汁。乘熱洗，冷即再溫洗。


甚益眼目，但是風毒，赤目，花翳等。皆可用之，其說云，凡眼目之病，皆以血脈凝滯使然，故以行血藥，合黃連治之。血得熱即行，故乘熱洗之。用者無不神效。


又方，治雀目不計時月。


用蒼朮二兩，搗，羅為散，每服一錢。不計時候，以好羊子肝一個，用竹刀子批破，糝藥在內。


麻繩纏定，以粟米泔一大盞，煮熟為度，患人先熏眼，藥氣絕即吃之，《簡要濟眾》，治小兒雀目。


《梅師方》，治目暗，黃昏不見物者。


以青羊肝切，淡醋食之，煮亦佳。


又方，治眼睛無故突一二寸者。


以新汲水灌漬睛中，數易水，睛自入。


崔元亮《海上方》，著此三名，一名西國草，一名畢楞伽，一名覆盆子，治眼暗不見物，冷淚浸淫不止，及青盲，天行目暗等。取西國草，日曝乾，搗令極爛，薄綿裹之。以飲男乳汁中浸。如人行八九裡久，用點目中，即仰臥，不過三四日，視物如少年，禁酒油面。


《千金方》，點小兒，黑花眼翳澀痛。


用貝齒一兩，燒作灰，研如面，入少龍腦，點之，妙。


又方，常服明目洞視。


胡麻一石，蒸之三十遍，末，酒服，每日一升。


又方，古方明目黑髮，槐子於牛膽中漬，陰乾，百日。食後吞一枚，十日身輕，三十日白髮黑，百日內通神。孫真人食忌，主眼有翳。取芒硝一大兩，置銅器中，急火上煉之。放冷後，以生絹細羅，點眼角中，每夜欲臥時，一度點，妙。


《經驗方》，退翳明目白龍散。


馬牙硝光淨者，用濃紙裹，令按實。安在懷內著肉處，養一百二十日，取出。研如粉，入少龍腦，同研細，不計年歲深遠。眼內生翳膜，漸漸昏暗。遠視不明，但瞳仁不破散，並醫得，每點用藥末兩米許，點目中。


又方，治內外障眼。


蒼朮四兩，米泔浸七日，逐日換水後，刮去黑皮，細切，入青鹽一兩，同炒。黃色為度，去鹽不用，木賊二兩。


以童子小便浸一宿，水淘，焙乾，同搗為末，每日不計時候。但飲食菜蔬，納調下一錢匕，服甚驗。


《經驗後方》，治虛勞眼暗。


采三月蔓荊花，陰乾為末。以井花水，每空心調下二錢匕，久服長生，可讀夜書。


《外台秘要》，主目翳及 肉。


用礬石最白者，納一黍米大於翳上及 肉上，即冷淚出，綿拭之。令惡汁盡，其疾日日減翳自消薄，便瘥。礬石須真白好者，方可使用。


又補肝散，治三十年失明。


蒺藜子，七月七日收，陰乾，搗散，食後，水服方寸匕。


又療盲。


豬膽一枚，微火上煎之。可丸如黍米大，納眼中，食頃，良。


又方，治翳如重者。


取豬膽白皮曝乾，合作小繩子如 釵股大小，燒作灰，待冷。便以灰點翳上，不過三五度，即瘥。


又方，輕身，益氣，明目。


蕪菁子一升，水九升，煮令汁盡，晒乾。如此三度，搗末，水服方寸匕，日三。


《斗門方》，治火眼。


用艾燒令煙起，以碗蓋之，候煙上碗成煤，取下，用溫水調化，洗火眼，即瘥。更入黃連，甚妙。


《廣利方》，治眼築損 肉出。


生杏仁七枚，去皮，細嚼，吐於掌中，及熱。以綿裹筋頭，將點 肉上，不過四五度，瘥。


《藥性論》云。


空心用鹽揩齒，少時吐水中，洗眼，夜見小字，良。


顧含養嫂失明。


含嘗藥視膳，不冠不食，嫂目疾。須用蚺蛇膽，含計盡求不得。有一童子，以一合授含，含開乃蚺蛇膽也。


童子出門，化為青鳥而去，嫂目遂瘥。

 
治卒耳聾諸病方第四十七


葛氏，耳卒聾。


取鼠膽，納耳內，不過三，愈，有人云，側臥瀝一膽盡。須臾膽汁從下邊出，初出益聾，半日頃，乃瘥。治三十年老聾。


又方，巴豆十四枚，搗，鵝脂半兩火熔，納巴豆，和取如小豆，綿裹納耳中，瘥。日一易，姚云，瘥三十年聾。


若卒得風，覺耳中恍恍者。急取鹽七升，甑蒸使熱，以耳枕鹽上，冷複易。亦療耳卒疼痛，蒸熨。


又方，栝蔞根削令可入耳，以臘月豬脂煎三沸，出塞耳，每日作，三七日，即愈。


姚氏，耳痛有汁出方。


熬杏仁令赤黑，搗如膏，以綿裹塞耳，日三易，三日即愈。


耳，耳中痛，膿血出方。


月下灰吹滿耳，令深入無苦，即自出。


耳聾，菖蒲根丸。


菖蒲根一寸，巴豆一粒，去皮心。二物合搗，篩，分作七丸，綿裹，臥即塞。夜易之，十日立愈。黃汁，立瘥。


耳中膿血出方。


細附子末，以蔥涕和，灌耳中，良。單蔥涕亦佳，側耳令入耳。


耳中常鳴方。


生地黃切，以塞耳，日十數易。


《短劇》，療 耳，出膿汁散方。


礬石二兩，燒，黃連一兩，烏賊魚骨一兩，三物為散。即如棗核大，綿裹塞耳，日再易，更加龍骨。


耳聾巴豆丸。


巴豆一枚，去心皮，斑蝥一枚，去翅足，二物合搗篩，綿裹塞耳中，再易甚驗。云此來所用，則良。


又方，磁石，菖蒲，通草，薰陸香，杏仁，蓖麻，松脂，搗，篩為末，分等。蠟及鵝脂和，硬和為丸，稍長，用釵子穿心為孔。先去耳塞，然後納於藥，日再，初著癢，及作聲。月餘總，瘥，殿中侯監效。


耳卒痛。


蒸鹽熨之。


痛不可忍，求死者。


菖蒲，附子各一分，末，和烏麻油。煉點耳中，則立止。


耳，膿血出。


車轄脂，塞耳中。膿血出盡，愈。


附方 肘後方。療耳卒腫，出膿水方。


礬石燒末，以筆管吹耳內，日三四度，或以綿裹塞耳中，立瘥。


《經驗方》，治底耳方。


用桑螵蛸一個，慢火炙，及八分熟，存性，細研，入麝香一字為末，糝在耳內。每用半字如神效。如有膿，先用綿包子捻去，次後糝藥末入耳內。


又方，治耳卒聾。


巴豆一粒，蠟裹針刺，令通透，用塞耳中。


《梅師方》，治耳久聾。


松脂三兩，煉，巴豆一兩，相和。熟搗可丸，透過以薄綿裹，納耳孔中塞之，日一度易。


《聖惠方》，治腎氣虛損，耳聾。


用鹿腎一對，去脂膜，切，於豉汁中，入粳米二合，和煮粥，入五味之法。調和，空腹，令之作羹及酒，並得。


杜壬方，治耳聾，因腎虛所致，十年內一服愈。


蠍至小者四十九枚，生薑如蠍大，四十九片，二物銅器內炒。至生薑乾為度。為末，都作一服，初夜溫酒下，至二更盡，盡量飲酒，至醉不妨。次日耳中如笙簧，即效。


《勝金方》，治耳聾立效。


以乾地龍，入鹽，貯在蔥尾內，為水，點之。


《千金方》，治耳聾。


以雄黃，硫黃，等分。為末，綿裹，塞耳中。


又方，酒三升，漬，牡荊子一升，碎之，浸七日，去滓。任性服盡，三十年聾，瘥。


又方，以醇酢，微火煎附子，削令尖，塞耳效。


《外台秘要》，治聾。


芥子搗碎，以人乳調和，綿裹，塞耳，瘥。


楊氏《產乳》方，療耳鳴，無晝夜。


烏頭燒作灰，菖蒲，等分。為末，綿裹，塞耳中，日再用，效。

 
治耳為百蟲雜物所入方第四十八


葛氏，百蟲入耳。


以好酒灌之起行自出。


又方，閉氣，令人以蘆吹一耳。


又方，以桃葉塞兩耳，立出。


蜈蚣入耳。


以樹葉，裹鹽灰令熱，以掩耳，冷複易，立出。


蚰蜒入耳。


熬胡麻，以葛囊貯，枕之。蟲聞香即自出。


蟻入耳。


炙豬脂，香物，安耳孔邊，即自出。


《神效方》，蚰蜒入耳。


以牛酪，灌滿耳，蚰蜒即出，出當半銷。若入腹中，空腹食好酪一二升，即化為黃水而出。不盡，更作服，手用神驗無比，此方是近得。


又方，小雞一只，去毛足，以油煎令黃，箸穿作孔，枕之。


又方，取蚯蚓，納蔥葉中，並化為水，滴入耳中，蚰蜒亦化為水矣。


附方 《勝金方》，主百蟲入耳，不出。


以雞冠血，滴入耳內，即出。


又《千金方》，搗韭汁，灌耳中，瘥。


又方，治耳中有物，不可出。


以麻繩剪令頭散，敷好膠，著耳中物上粘之。令相著，徐徐引之，令出。


又《梅師方》，取車 脂，塗耳孔中，自出。


《續十全方》，治蟲入耳。


秦椒末一錢，醋半盞浸良久，少少灌耳，蟲自出。


《外台秘要》，肘後，治蟻入耳。


燒鯪鯉甲末，以水調，灌之，即出。


劉禹錫《傳信方》，治蚰蜒入耳。


以麻油作煎餅枕臥，須臾蚰蜒自出而瘥。李元淳尚書在河陽日，蚰蜒入耳，無計可為，半月後，腦中洪洪有聲，腦悶不可徹。至以頭自擊門柱，奏疾狀危極。因發御藥以療之，無瘥者。為受苦不念生存，忽有人獻此方，乃愈。


《兵部手集》，治蚰蜒入耳。


小蒜汁理一切蟲入耳，皆同。


錢相公《篋中方》，治百節蚰蜒並蟻入耳。


以苦醋注之，起行，即出。


《聖惠方》，治飛蛾入耳。


醬汁灌入耳，即出，又擊銅器於耳旁。


《經驗方》，治水入耳。


以薄荷汁，點，立效。

 
治卒食噎不下方第四十九


葛氏方，取少蜜含之，即立下。


又方，取老牛涎沫如棗核大，置水中，飲之。終身不複患噎也。


附方 《外台秘要》，治噎。


羚羊角屑一物，多少自在，末之。飲服方寸匕，亦可以角摩噎上，良。


《食醫心鏡》，治卒食噎。


以陳皮一兩，湯浸去穰，焙為末。以水一大盞，煎取半盞，熱服。


《聖惠方》，治膈氣，咽喉噎塞，飲食不下。


用碓觜上細糠，蜜丸彈子大，非時，含一丸，咽津。


《廣五行記》云，永徽中，絳州僧，病噎不下食。告弟子，吾死之後，便可開吾胸喉。


視有何物，言終而卒，弟子依言。而開視胸中，得一物。形似魚，而有兩頭遍身是肉鱗，弟子置器中跳躍不止。戲以諸味。皆隨化盡，時夏中藍多作澱，有一僧以澱置器中。此蟲遂繞器中走，須臾化為水。

 
治卒諸雜物鯁不下方第五十


食諸魚骨鯁。


以魚骨於頭上，立即愈。下云謦，即出。


又方，小嚼薤白，令柔。以繩繫中，持繩端，吞薤到鯁處，引之，鯁當隨出。


療骨鯁。


仍取所餘者骨，左右手，反覆擲背後，立出。


雜物鯁方。


解衣帶，目窺下部，不下，即出。


又方，好蜜，以匕抄，稍稍咽之，令下。


魚骨鯁在喉中，眾法不能去者方。


取飴糖，丸如雞子黃大，吞之。不去，又吞，以漸大作丸，用得效。


附方 《斗門方》，治骨鯁。


用鹿角為末，含津咽下，妙。


《外台秘要》，療鯁。


取虎骨為末，水服方寸匕。


又方，螻蛄腦一物，吞。亦治刺不出，敷之，刺即出。


又方，口稱鸕，則下。


又《古今錄驗》，療魚鯁骨橫喉中，六七日不出。取鯉魚鱗皮，合燒作屑，以水服之。


則出，未出，更服。


《勝金方》，治小兒大人一切骨鯁，或竹木簽，刺喉中不下方。


於臘月中，取鱖魚膽，懸北檐下，令乾。每魚鯁，即取一皂子許，以酒煎化，溫溫呷。


若得逆，便吐，骨即隨頑涎出。若未吐，更吃溫酒。但以吐為妙，酒即隨性量力也。若未出，更煎一塊子，無不出者，此藥但是鯁物。在臟腑中，日久痛，黃瘦甚者，服之皆出。若卒求鱖魚不得，蠡魚、鯇魚、鯽魚俱可。臘月收之，甚佳。


孟詵云，人患卒 。


取杏仁三分，去皮尖熬。別杵，桂一分，和如泥，取李核，用綿裹含，細細咽之。日五，夜三。

 
治卒誤吞諸物及患方第五十一


葛氏，誤吞釵方。


取薤曝令萎，煮使熟，勿切。食一大束，釵即隨出。生麥菜，若節縷，皆可用。


誤吞釘，及箭，金針，錢鐵等物方。


多食肥羊脂，諸般肥肉等。自裹之，必得出。


吞諸珠，，鐵而鯁方。


燒弩銅令赤，納水中，飲其汁，立愈。


誤吞錢。


燒火炭末，服方寸匕，即出，《短劇》同。


又方，服蜜三升，即出。


姚氏，食中吞髮，繞喉不出方。


取梳頭髮燒作灰，服一錢匕。


吞，若指 。


燒鵝羽數枚，末，飲之。


吞錢。


臘月米餳，頓服半升。


又方，濃煎艾汁，服效。


附方 《聖惠方》，治誤吞銀 子，釵子。


以水銀半兩服之，再服，即出。


又方，治小兒誤吞針。


用磁石如棗核大，磨令光，鑽作竅。絲穿，令含，針自出。


又方，治小兒誤吞銅鐵物，在咽喉內不下。


用南燭根，燒，細研，熟水調一錢，下之。


鐵相公《篋中方》，療誤吞錢。


以磁石，棗許大，一塊，含之，立出。


又方，取艾蒿一把，細銼，用水五升，煎取一升，頓服，便下。


又《外台秘要》。


取飴糖一斤，漸漸盡食之， 及釵便出。


又楊氏《產乳》。


耳頭一把，以水一升，浸水中十餘度，飲水愈。


孫用和方，治誤吞金銀，或錢在腹內，不下方。


鍛石一杏核大，硫黃一皂子大，同研為末，酒調下，不計時候。


姚氏方，治食中誤吞髮，繞喉不出。


取已頭亂髮，燒作灰，服一錢匕，水調。


陳藏器云。


故鋸無毒，主誤吞竹木入喉咽，出入不得者。燒令赤，漬酒中，及熱飲，並得。

 
治面髮禿身臭心鄙丑方第五十二


葛氏，療年少氣充，面生 瘡。


胡粉，水銀，臘月豬脂，和熟研。令水銀消散，向暝以粉面，曉拭去。勿水洗，至暝又塗之。三度，即瘥，姚方同。


又方，塗麋脂，即瘥。


又方，三歲苦酒，漬雞子三宿，軟取白，以塗上。


《隱居效方》， 瘡方。


黃連，牡蠣各二兩，二物搗，篩，和水作泥。封瘡上，濃汁粉之，神驗。


冬葵散。


冬葵子，柏子仁，茯苓，瓜瓣各一兩。四物為散，食後。服方寸匕，日三，酒下之。


療面及鼻酒渣方。


真珠，胡粉，水銀，分等豬脂和塗，又鸕 屎和臘月豬脂塗。亦大驗，神效。


面多，或似雀卵色者。


苦酒煮朮，常以拭面，稍稍自去。


又方，新生雞子一枚，穿去其黃，以朱末一兩，納中漆固，別方云，蠟塞以雞伏著例。


出取塗面，立去而白。又別方，出西王母枕中，陳朝張貴妃。常用膏方，雞子一枚，丹砂二兩，末之。仍云，安白雞腹下伏之，余同，雞子令面皮急而光滑。丹砂發紅色，不過五度。


敷面，面白如玉，光潤照人，大佳。


卒病余，面如米粉敷者。


熬礬石，酒和塗之。姚云，不過三度。


又方，白蘞二分，杏仁半分，雞屎白一分，搗下，以蜜和之。雜水以拭面，良。


療人頭面患 瘍方。


雄黃，硫黃，礬石，末，豬脂，和塗之。


又方，取生樹木孔中， 汁拭之。末桂，和敷上，日再三。


又方，蛇蛻皮熟，以磨之，數百度，令熱。乃棄草中，勿顧。


療人面體黎黑，膚色粗陋，皮濃狀丑。


細搗，羚羊脛骨，雞子白和，敷面，乾，以白梁米泔汁洗之。三日如素，神效。


又方，蕪菁子二兩，杏仁一兩，並搗，破栝蔞去子，囊豬胰五具。淳酒和，夜敷之。寒月以為手面膏，別方云。老者少，黑者白，亦可加土菰根一兩。大棗七枚，日漸白悅，姚方，豬胰五具，神驗。


《隱居效驗方》，面黑令白，去黯方。


烏賊魚骨，細辛，栝蔞，乾薑，椒各二兩。五物切，以苦酒漬三日，以成煉牛髓二斤，煎之。苦酒氣盡，藥成，以粉面，丑人特異鮮好，神妙方。


又令面白如玉色方。


羊脂，狗脂各一升，白芷半升，甘草七尺，半夏半兩，烏喙十四枚，合煎。以白器成，塗面，二十日即變，兄弟不相識，何況余人乎。


傳效方，療化面方。


真珠屑，光明砂，並別熟研。冬菰，含人各二兩，亦研，水銀四兩，以四五重帛練袋子貯之。銅鐺中，醋，漿，微火煮之。一宿一日，堪用，取水銀和面脂。熟研使消，乃合珠屑，砂，並菰子末，更合調，然後敷面。


又療人面無光潤，黑 及皺，常敷面脂方。


細辛，葳蕤，黃，薯蕷，白附子，辛夷，芎，白芷各一兩，栝蔞，木蘭皮各一分，成煉豬脂二升。十一物切之，以綿裹，用少酒漬之。一宿，納豬脂煎之，七上，七下，別出一片白芷，納煎，候白芷黃色成，去滓。絞，用汁以敷面，千金不傳，此膏亦療金瘡，並吐血。


療人，令人面皮薄如 華方。


鹿角尖，取實白處，於平石上以磨之。稍濃取一大兩乾薑一大兩，搗，密絹篩，和鹿角汁，攪使調勻。每夜先以暖漿水洗面，軟帛拭之，以白蜜塗面，以手拍，使蜜盡，手指不粘為盡，然後塗藥。平旦還，以暖漿水洗，二三七日，顏色驚人。塗藥不見風日，慎之。


又面上暴生 方。


生杏仁，去皮搗，以雞子白和。如煎餅面，入夜洗面，乾塗之，旦以水洗之，立愈。姚方云，經宿拭去。


面上KT 子化面，並療。仍得光潤皮急方。


土菰根，搗，篩，以漿水和，令調勻，入夜漿水以洗面，塗藥。旦複洗之，百日光華射人，夫妻不相識。


葛氏服藥取白方。


取三樹桃花，陰乾，末之。食前，服方寸匕。日三，姚云，並細腰身。


又方，白菰子中仁五分，白楊皮二分，桃花四分，搗，末，食後。服方寸匕，日三，欲白加菰子，欲赤，加桃花，三十日面白，五十日手足俱白。又一方，有橘皮三分，無楊皮。


又方，女苑三分，鉛丹一分，末，以醋漿，服一刀圭。日三服，十日大便黑，十八，十九日如漆，二十一日全白。便止，過此太白，其年過三十，難複療，服藥忌五辛。


又方，朱丹五兩，桃花三兩，末，井朝水，服方寸匕。日三服，十日知。二十日太白，小便當出黑汁。


又方，白松脂十分，乾地黃，九分，乾漆五分，熬，附子一分，炮，桂心二分，搗，下篩，蜜丸，服十丸。日三，諸蟲悉出，便肥白。


又方，乾薑，桂，甘草分等，末之，且以生雞子一枚，納一升酒中，攪溫以服方寸匕。


十日知，一月白光潤。


又方，去黑。


羊膽，豬胰，細辛等，分煎三沸塗面，靨，旦醋漿洗之。


又方，茯苓，白石脂，分等。蜜和塗之，日三度。


服一種藥，一月即得肥白方。


大豆黃炒，舂如作醬滓。取純黃一大升，搗，篩，煉豬脂和令熟。丸，酒服二十丸。日再，漸加至三四十丸，服盡五升，不出一月，即大能食，肥白，試用之。


療人鬚鬢禿落，不生長方。


麻子仁三升，秦椒二合，置泔汁中一宿，去滓。日一沐，一月長二尺也。


又方，蔓荊子三分，附子二枚，碎，酒七升，合煮器中。封二七日，澤沐，十日長一尺，勿近面上恐有毛生。


又方，桑白皮銼三二升，以水淹煮五六沸，去滓。以洗鬚鬢，數數為之，即自不落。


又方，麻子仁三升，白桐葉一把，米泔煮五六沸，去滓。以洗之，數之則長。


又方，東行桑根長三尺，中央當甑飯上蒸之，承取兩頭汁，以塗鬚鬢，則立愈。


療鬚鬢黃方。


燒梧桐灰，乳汁和。以塗膚及鬚鬢，佳。


染髮鬚，白令黑方。


醋漿煮豆，漆之，黑如漆色。


又方，先洗鬚髮令淨，取鍛石，胡粉，分等。漿和溫，夕臥塗訖。用油衣包裹，明日洗去，便黑，大佳。


又拔白毛，令黑毛生方。


拔去白色，以好白蜜任孔中，即生黑毛。眉中無毛，亦針挑傷，敷蜜亦毛生。比見諸人水取石子，研丁香汁，拔訖，急手敷，孔中亦即生黑毛，此法大神驗。


若頭風白屑，撿風條中方，脂澤等方，在此篇末。


姚方，療 。


白蜜和茯苓，塗上。滿七日，即愈。


又療面上粉刺方。


搗生菟絲絞取汁，塗之。不過三五上。


又黑面方。


牯羊膽，牛膽，淳酒三升。合煮三沸，以塗面，良。


面上惡瘡方。


黃連，黃柏，胡粉各五兩，下篩，以粉面上瘡。瘡方並出本條中，患，宜撿用之。


葛氏，療身體及腋下狐臭方。


正旦以小便洗腋下即不臭，姚云，大神驗。


又方，燒好礬石，作末，絹囊貯。常以粉腋下，又用馬齒礬石，燒令汁盡，粉之，即瘥。


又方，青木香二兩，附子一兩，鍛石一兩，細末，著粉腋中。汁出，即粉之，姚方，有礬石半兩，燒。


又方，炊飯及熱丸，以拭腋下臭。仍與犬食之，七日一如此，即瘥。


又方，煮兩雞子熟，去殼皮。各納腋下，冷棄三路口，勿反顧，三為之，良。


姚方，取牛脂，胡粉，合椒，以塗腋下。一宿即愈，可三兩度作之，則永瘥。


又兩腋下及手足掌，陰下股裡，常汗濕致臭方。


乾枸杞根，乾畜根，甘草半兩，乾商陸，胡粉，滑石各一兩，六物以苦酒和。塗腋下，當汁出。易衣更塗，不過三敷，便愈。或更發，複塗之，不可多敷。傷人，腋余處，亦塗之。


若股內陰下，常濕且臭，或作瘡者方。


但以胡粉一分，粉之。即瘥，常用驗方。


《隱居效方》，療狐臭。


雞舌，藿香，青木香，胡粉各二兩，為散。納腋下，綿裹之，常作，瘥。


令人香方。


白芷，薰草，杜若，杜蘅， 本，分等。蜜丸為丸，但旦服三丸，暮服四丸。二十日足下悉香，云大神驗。


又方，瓜子，芎， 本，當歸，杜蘅，細辛各二分。白芷，桂各五分。搗下，食後，服方寸匕。日三，服五日，口香。一十日，肉中皆香，神良。


《短劇》又方。


甘草，松樹根及皮，大棗，甜瓜子，四物分等。末服，方寸匕，日三，二十日覺效。五十日身體並香，百日衣服床幃皆香，姚同。


療人心孔 塞，多忘喜誤。


七月七日，取蜘蛛網著領中，勿令人知。則永不忘也，姚方同。


又方，丁酉日，密自至市買遠志，著巾角中還。末服之，勿令人知，姚同。


又方，丙午日，取鱉甲著衣帶上，良。


又方，取牛，馬，豬，雞，心乾之。末，向日酒服方寸匕，日三，問一知十。


孔子大聖智枕中方，已出在第九卷，姚同。


又方，茯苓，茯神，人參五分，遠志七分，菖蒲二分，末。服方寸匕，日三，夜一服。


又方，商陸花陰乾一百日，搗末，暮水服方寸匕。暮臥思念所欲知事，即於眠中醒悟。


又方，上黨人參半斤，七月七日麻勃一升，合搗蒸，使氣盡遍。服一刀圭，暮臥，逆知未然之事。


療人嗜眠喜睡方。


馬頭骨燒作灰，末。服方寸匕，日三，夜一。


又方，父鼠目一枚，燒作屑，魚膏和，注目外 。則不肯眠，兼取兩目絳囊裹帶。


又方，麻黃，朮各五分，甘草三分，日中南搗，末。服一方寸匕，日三，姚方，人不忘。


又方，菖蒲三分，茯苓五分，伏神，人參各五分，遠志七分，末。服方寸匕，日三，夜一，五日則知。


神良。


傳用方，頭不光澤，臘澤飾髮方。


青木香，白芷，零陵香，甘松香，澤蘭各一分，用綿裹。酒漬再宿，內油裡煎再宿，加臘澤斟量硬軟即火急煎。著少許胡粉胭脂訖，又緩火煎令粘極，去滓作梃，以飾髮，神良。


作香澤塗髮方。


依臘澤藥，內漬油裡煎。即用塗髮，亦綿裹，煎之。 作手脂法。


豬胰一具，白芷桃仁，碎各一兩，辛夷，各二分。冬菰仁二分，細辛半分，黃菰，栝蔞人各三分，以油一大升。煮白芷等二三沸，去滓。 豬胰取盡，乃內冬菰，桃仁，末。合和之，膏成，以塗手掌，即光。


蓽豆香藻法。


蓽豆一升，白附，芎，白芍藥，水栝蔞，當陸，桃仁，冬菰人各二兩，搗，篩，和合。


先用水洗手面，然後敷藥粉飾之也。


六味熏衣香方。


沉香一片，麝香一兩，蘇合香，蜜塗微火炙，少令變色。白膠香一兩，搗沉香令破如大豆粒，丁香一兩，亦別搗，令作三兩段，搗余香訖，蜜和為炷，燒之。若熏衣著半兩許，又藿香一兩，佳。


葛氏，既有膏敷面染髮等方，故疏脂澤等法。亦粉飾之所要云。


髮生方。


蔓荊子三分，附子二枚，生用並碎之，二物以酒七升和。內瓷器中，封閉經二七日，藥成。先以灰汁，淨洗鬚髮，痛拭乾。取烏雞脂揩，一日三遍，凡經七日。然後以藥塗，日三四遍。四十日長一尺，余處則勿塗。


附方 肘後方姚氏療 。


茯苓末，白蜜和塗上。滿七日，即愈。


又方，療面多 黯，如雀卵色。


以羚羊膽一枚，酒二升，合煮三沸。以塗拭之，日三度，瘥。


《千金方》，治血 面皺。


取蔓荊子爛研，入常用面脂中，良。


崔元亮《海上方》，滅瘢膏。


以黃礬石燒令汁出，胡粉炒令黃各八分，惟須細研。以臘月豬脂和，更研如泥，先取生布揩，令痛。則用藥塗，五度。又取鷹屎白燕窠中草，燒作灰，等分。和人乳塗之，其瘢自滅，肉平如故。


又方，治面 黑子。


取李核中仁，去皮細研，以雞子白和，如稀餳塗。至晚每以淡漿洗之，後塗胡粉。不過五六日，有神，慎風。


孫真人食忌，去 子。


取鍛石，炭上熬令熱，插糯米於灰上。候米化，即取米點之。


《外台秘要》，救急去黑子方。


夜以暖漿水洗面，以布揩黑子令赤痛，水研白檀香，取濃汁以塗之。旦又複以漿水洗面，仍以鷹糞粉黑子。


又令面生光方。


以密陀僧用乳煎塗面，佳。兼治 鼻 。


《聖惠方》，治 斑點方。


用密陀僧二兩，細研，以人乳汁調，塗面，每夜用之。


又方，治黑痣生於身面上。


用藜蘆灰五兩，水一大碗，淋灰汁於銅器中貯。以重湯煮令如黑膏，以針微撥破痣處，點之。良不過三遍，神驗。


又方，生眉毛。


用七月烏麻花，陰乾為末。生烏麻油浸，每夜敷之。


《千金翼》，老人令面光澤方。


大豬蹄一具，洗淨，理如食法。煮漿如膠，夜以塗面。曉以漿水洗面，皮澤矣。


《譚氏小兒方》，療豆瘡瘢面 。


以密陀僧，細研，水調，夜塗之。明旦洗去，平複矣。


有治 瘍三方，具風條中。


《千金方》，治諸腋臭。


伏龍肝澆作泥，敷之，立瘥。


《外台秘要》，治狐臭。若股內陰下恆濕臭，或作瘡。


青木香，好醋浸，致腋下，夾之，即愈。


又生狐臭。


以三年釅醋，和鍛石，敷之。


《經驗方》，善治狐臭。


用生薑塗腋下，絕根本。


又方，烏髭鬢，駐顏色，壯筋骨，明耳目，除風氣，潤肌膚，久服令人輕健。


蒼朮不計多少，用米泔水浸三兩日。逐日換水，候滿日即出，刮去黑皮，切作片子，曝乾。用慢火炒令黃色，細搗末，每一斤末。用蒸過茯苓半斤，煉蜜為丸。如梧桐子大，空心，臥時溫熟水下十五丸。別用朮末六兩，甘草末一兩，拌和勻，作湯點之，下朮丸，妙。忌桃，李，雀蛤及三白。


《千金方》，治髮落不生，令長。


麻子一升，熬黑，壓油，以敷頭，長髮，妙。


又治髮不生。


以羊屎灰，淋取汁，洗之。三日一洗，不過十度，即生。


又治眉髮髭落。


鍛石三升，以水拌勻，焰火炒令焦。以絹袋貯，使好酒一斗漬之。密封，冬十四日，春秋七日，取服一合，常令酒氣相接。嚴云百日，即新髭髮生，不落。


孫真人《食忌》，生髮方。


取側柏葉，陰乾作末，和油塗之。


又方，令髮鬢烏黑。


醋煮大豆黑者，去豆，煎令稠，敷髮。


又方，治頭禿。


蕪菁子末，酢和敷之，日三。


《梅師方》，治年少髮白，拔去白髮。


以白蜜塗毛孔中，即生黑者。髮不生，取梧桐子搗汁塗上，必生黑者。


《千金翼》療髮黃。


熊脂塗髮，梳之散。頭入床底，伏地一食頃，即出。便盡黑，不過一升脂，驗。


楊氏《產乳》，療白禿瘡及髮中生癬。


取熊白，敷之。


又療禿瘡。


取虎膏，塗之。


《聖惠方》，治白禿。


以白鴿糞，搗，細羅為散。先以醋，米泔，洗了，敷之，立瘥。


又治頭赤禿。


用白馬蹄燒灰，末，以臘月豬脂和，敷之。


《簡要濟眾》，治頭瘡。


大筍殼葉，燒為灰，量瘡大小。用灰調生油敷，入少膩粉，佳。

﻿治為熊虎爪牙所傷毒痛方第五十三


葛氏方，燒青布以熏瘡口，毒即出。仍煮葛根令濃，以洗瘡。搗乾葛根，末，以煮葛根，汁。服方寸匕，日五，夜一。則佳。


又方，嚼粟，塗之，姚同。


又煮生鐵令有味，以洗瘡上，姚同。


凡猛獸毒蟲皆受人禁氣，將入山草，宜先禁之，其經術云。


到山下先閉氣三十五息，存神仙將虎來到吾前。乃存吾肺中有白帝出，把虎兩目塞。吾下部又乃吐肺氣，白通冠一山林之上。於是良久，又閉氣三十五息。兩手捻都監目作三步，步皆以右足在前，乃止祝曰。李耳，李耳，圖汝非李耳耶，汝盜黃帝之犬。黃帝教我問汝，汝答之。云何，畢便行，一山之虎不可得見。若逢之者。目向立，大張左手，五指側之，極勢跳。手上下三度，於跳中大喚，咄虎，北斗君汝去，虎即走。


止宿亦先四向如此，又燒牛羊角，虎亦不敢近人，又搗雄黃，紫石，縫囊貯而帶之。


附方 《梅師方》，治虎傷人瘡。


但飲酒，常令大醉，當吐毛出。

 
治卒為犬所咬毒方第五十四


療 犬咬人方。


先嗍卻惡血，灸瘡中十壯，明日以去。日灸一壯，滿百乃止。姚云，忌酒。


又云，地榆根，末服方寸匕。日一二，亦末，敷瘡上。生根，搗敷，佳。


又方，刮虎牙，若虎骨，服一匕。已發如 犬者，服此藥，即瘥。姚同。


又方，仍殺所咬犬，取腦敷之，後不複發。


又方，搗薤汁敷之。又飲一升，日三，瘡乃瘥。


又方，末礬石納瘡中裹之。止瘡不壞，速愈，神妙。


又方，頭發， 皮，燒末，水和飲一杯。若或已目赤口噤者，折齒下之。姚云，二物等分。


又方，搗地黃汁，飲之。並以塗瘡，過百度止。


又方，末乾薑，常服，並以納瘡中。


凡 犬咬人，七日一發。過三七日不發，則脫也。要過百日，乃為大兔。


每到七日，輒當飲薤汁三二升。又當終身禁食犬肉，蠶蛹食此。發則不可救矣，瘡未瘥之間，亦忌生物。


諸肥膩及冷，但於下蒸魚，及就膩氣中食便發。不宜飲酒，能過一年，乃佳。


若重發療方。


生食蟾蜍，絕良，驗，姚同。亦可燒炙食之，不必令其人知。初得嚙便為之，則後不發。姚剝作 吞，蒜齏下。


又方，搗薑根汁，飲之，即瘥。


又方，服蔓荊汁，亦佳。


又凡犬咬人。


取灶中熱灰，以粉瘡，敷之，姚同。


又方，火炙蠟，以灌瘡中，姚同。


又方，以頭垢少少，納瘡中。以熱牛屎塗之，佳，姚同。


又方， 蓼，以敷瘡上。


又方，乾薑末，服二匕。薑汁服半升，亦良。


又方，但依 犬法，彌佳。燒蟾蜍，及末礬石，敷之，尤佳。


得犬嚙者難療，凡犬食馬肉生狂。


及尋常，忽鼻頭燥，眼赤不食。避人藏身，皆欲發狂。便宜枸杞汁，煮糜飼之，即不狂。若不肯食糜，以鹽伺鼻便。忽塗其鼻，既舐之則欲食矣，神驗。


附方 《梅師方》，治狂狗咬人。


取桃白皮一握，水三升，煎取一升，服。


食療，治犬傷人。


杵生杏仁，封之，瘥。

 
治卒毒及狐溺棘所毒方第五十五


馬嚼人作瘡，有毒，腫熱疼痛方。


刺雞冠血，瀝著瘡中三下。若 馬用雌雞，草馬用雄雞，姚同。


又方，灸瘡及腫上，瘥。


若瘡久不瘥者。


馬鞭梢，長二寸，鼠屎二七枚。燒末，膏和，敷之，效。


又方，以婦人月經，敷上，最良。姚云，神效。


人體上先有瘡而乘馬，馬汗。若馬毛入瘡中，或但為馬氣所蒸。皆致腫痛煩熱，入腹則殺人。


燒馬鞭皮，末，以膏和，敷上。


又方，多飲淳酒，取醉，即愈。


又剝死馬，馬骨傷人手，毒攻欲死方。


便取死馬腹中屎，塗之。即瘥，姚同。


又方，以手納女人陰中，即愈。有胎者不可，令胎墮。


狐尿棘刺刺人，腫痛欲死方。


破雞，拓之，即瘥。


又方，以熱桑灰汁漬，冷複易，取愈。


《短劇》方，以熱蠟著瘡中，又煙熏之。令汁出，即便愈。


此狐所尿之木，猶如蛇 也，此下有魚骨傷人。


附方 《圖經》云，治惡刺，及狐尿刺。


搗取蒲公草根莖白汁，塗之。惟多塗，立瘥止，此方出孫思邈《千金方》，其序云，余以貞觀五年七月十五日夜，以左手中指背，觸著庭木，至曉遂患，痛不可忍。經十日，痛日深，瘡日高碩，色如熟小豆色。嘗聞長者之論，有此方，遂依治之。手下則愈，痛亦除瘡，亦即瘥。未十日而平複，楊炎南行方，亦著其效云。


效方，治狐尿刺螫痛。


杏仁細研，煮一兩，沸，承熱以浸螫處，數數易之。


《外台秘要》，治剝馬，被骨刺破，中毒欲死。


取剝馬腹中糞及馬尿洗，以糞敷之，大驗，絞糞汁飲之，效。


《聖惠方》，治馬咬人，毒入心。


馬齒莧，湯食之，瘥。


《靈苑方》，治馬汗入瘡。腫痛漸甚，宜急療之，遲則毒深難理。


以生烏頭末，敷瘡口，良久有黃水出，立愈。


王氏《博濟》，治驢涎馬汗毒所傷神效。


白礬飛過，黃丹炒令紫色，各等分。相滾合，調貼患處。

 
治卒青蛙蝮虺眾蛇所螫方第五十六


葛氏，竹中青蜂螫人方。


雄黃，麝香，乾薑，分等。搗，篩以麝 和之。著小竹管，帶之行。急便用敷瘡，兼眾蛇虺毒之，神良。


又方，破烏雞，熱敷之。


蛇，綠色，喜綠樹及竹上。大者不過四五尺，皆呼為青條蛇人中，立死。


葛氏，毒蛇螫人方。


急掘作坑，以埋瘡處。堅築其上，毒即入土中，須臾痛緩，乃出。


徐玉，治蛇毒方。


用搗地榆根，絞取汁，飲。兼以漬瘡。


又方，搗小蒜飲汁。以滓，敷瘡上。


又方，豬耳垢著瘡中，牛耳中垢亦可用之，良。


又方，嚼鹽唾上訖，灸三壯。複嚼鹽，唾之瘡上。


又方，搗薤，敷之。


又方，燒蜈蚣末，以敷瘡上。


又方，先以無節竹筒，著瘡上，熔蠟，及蜜，等分。灌筒中，無蜜，單蠟亦通。


又方，急且尿瘡中，乃拔向日閉氣三步，以刀掘地，作小坎。以熱湯沃坎中泥作丸如梧子大，服之。並以少泥，泥之瘡上，佳。


又方，桂心，栝蔞，分等為末。用小竹筒密塞之以帶行，卒為蝮蛇，即敷之。此藥療諸蛇毒，塞不密，則氣歇不中用。


一切蛇毒。


急灸瘡三五壯，則眾毒不能行。


蛇毒。


搗鬼針草，敷上，即定。


又方，荊葉，袋貯，敷瘡腫上。


又方，以麝 塗腫上，血出，乃瘥。


又方，以合口椒並葉，搗敷之，無不止。


又方，切葉刀，燒赤，烙之。


附方 《梅師方》，治蛇虺螫人。


以獨頭蒜，酸草，搗，絞敷所咬處。


《廣利方》，治蛇咬方。


取黑豆葉，銼，杵，敷之，日三易，良。


《廣濟方》，治毒蛇嚙方。


菰蔣草根灰，取以封之，其草似燕尾也。


《兵部手集》，主蛇蠍蜘蛛毒。


雞卵輕敲一小孔，合咬處，立瘥。


劉禹錫《傳信方》，治蛇咬蠍螫。


燒刀子頭令赤，以白礬置刀上看成汁，便熱滴咬處，立瘥。此極神驗，得力者數十人，貞元三十二年，有兩僧流向南到鄧州，俱為蛇嚙，令用此法救之。敷藥了便發，更無他苦。

 
治蛇瘡敗蛇骨刺人入口繞身諸方第五十七


葛氏，凡蛇瘡未愈禁熱食。食便發，療之依初螫人法。


蛇螫人，九竅皆血出方。


取虻蟲初食牛馬血腹，滿者二七枚，燒服之。


此上蛇瘡敗及洪腫法方，蛇螫人，牙折入肉中，痛不可堪方。


取蝦蟆肝，以敷上，立出。


又方，先密取荇葉，當其上穿勿令人見。以再覆瘡口上，一時著葉當上穿，穿即折牙出也。


蛇骨刺人毒痛方。


以鐵精如大豆者，以管吹瘡內，姚同。


又方，燒死鼠，搗，敷之瘡上。


蛇螫人，瘡已合而餘毒在肉中，淫淫痛癢方。


取大小蒜各一升，合搗熱湯淋取汁，灌瘡中，姚同。


蛇卒繞人不解方。


以熱湯淋即解，亦可令就尿之。


蛇入人口中不出方。


艾灸蛇尾即出，若無火以刀周匝割蛇尾。截令皮斷，乃將皮倒脫即出，《短劇》同之。


七八月中，諸蛇毒旺，不得泄。皆嚙草木，即枯死。名為蛇，此物傷人甚於蛇螫，即依蛇之螫法，療之。


附方 《廣利方》，治蛇咬瘡。


暖酒，淋洗瘡上，日三易。


《聖惠方》，治蛇入口，並入七孔中。


割母豬，尾頭瀝血，滴口中，即出。

 
治卒入山草禁辟眾蛇藥術方第五十八


辟眾蛇方。


同前姚氏仙人入山草法。


辟蛇之藥雖多，唯以武都雄黃為上。帶一塊石，稱五兩於肘間，則諸蛇毒莫敢犯。


他人中者，便磨以療之，又帶五蛄黃丸，良。丸有蜈蚣，故方在於備急中，此下有禁法云，不受而行，則無驗。


中蛇毒勿渡水，渡水則痛甚於初螫。


亦當先存想作大蜈蚣，前已隨後渡。若乘船渡，不作法，殺人。


入山並不得呼作蛇，皆喚為蛇，中之者，彌宜勿誤。


辟蛇法，到處燒羚羊角，令有煙出地，則去矣。


附方 《廣利方》，治諸蛇毒螫人欲死兼辟蛇。


乾薑，雄黃等分。同研，用小絹袋貯，系臂上。男左，女右，蛇聞藥氣逆避，人螫毒，敷之。

 
治卒蜈蚣蜘蛛所螫方第五十九


葛氏方，割雞冠血，塗之。


又方，以鹽緘瘡上，即愈。云蜈蚣去遠者，即不複得。


又方，鹽熱，漬之。


又方，嚼大蒜，若小蒜，或桑樹白汁塗之。亦以麻履底土，揩之，良。


蜈蚣甚嚙人，其毒殊輕於蜂。當時小痛而易歇，蜘蛛毒亦療。


生鐵衣，醋研，取濃汁，塗之。又烏麻油，和胡粉，敷上。乾複易，取瘥，取羊桃葉，敷之，立愈。


附方（蚯蚓螻蛄蠶咬蠷 尿，及惡蟲咬人附）《梅師方》，治蜈蚣咬人，不止。


獨頭蒜，摩螫處，痛不止。


又《經驗後方》，燒雞屎，酒和，敷之，佳。又取雞屎和醋，敷之。


《聖惠方》，治蜈蚣咬方。


用蝸牛擦取汁，滴入咬處。


《兵部手集》，治蜘蛛咬，遍身成瘡。


取上好春酒飲醉，使人翻不得，一向臥。恐酒毒腐人，須臾蟲於肉中，小如米，自出。


又《譚氏小兒方》，以蔥一枝，去尖，頭作孔。將蚯蚓入蔥葉中，緊捏兩頭，勿泄氣。


頻搖動即化為水，點咬處，瘥。


劉禹錫《傳信方》，治蟲豸傷咬。


取大藍汁一碗，入雄黃，麝香，二物隨意看多少。細研，投藍中，以點咬處。若是毒者，即並細服其汁，神異之極也。昔張員外在劍南為張延賞判官，忽被斑蜘蛛咬項上，一宿，咬有二道赤色，細如箸繞項上，從胸前下至心經，兩宿頭面腫疼，如數升碗大，肚漸腫，幾至不救。張相素重荐，因出家資五百千，並荐家財，又數百千。募能療者，忽一人應召云，可治。張相初甚不信，欲驗其方，遂令目前合藥。其人云不惜方，當療人性命耳，遂取大藍汁一瓷碗，取蜘蛛投之藍汁，良久方出。得汁中甚困，不能動，又別搗藍汁，加麝香末，更取蜘蛛投之，至汁而死，又更取藍汁，麝香，複加雄黃，和之，更取一蜘蛛投汁中，隨化為水。張相及諸人甚異之，遂令點於咬處，兩日內悉平愈，但咬處作小瘡，痂落如舊。


《經驗方》，治蜘蛛咬，遍身生絲。


羊乳一升飲之，貞元十年，崔員外從質云，目擊有人被蜘蛛咬。腹大如孕婦，其家棄之。


乞食於道，有僧遇之，教飲羊乳，未幾日而平。


又方，治蚯蚓咬。


濃作鹽湯，浸身數遍，瘥。浙西軍將張韶，為此蟲所咬，其形大如風，眉須皆落。每夕蚯蚓鳴於體，有僧教以此方，愈。


又方，治蚯蚓蟲咬，其形如大風，眉須皆落。


以鍛石水，浸身，亦良。


《聖惠方》，主蛐 咬人方。


以雞屎，敷之。


又方，治螻蛄咬人。


用鍛石，醋和，塗之。


《廣利方》，治蠶咬人。


麝香，細研，蜜調，塗之，瘥。


《千金方》，治蠷 尿瘡。


楝樹枝皮，燒灰，和豬膏，敷之。


又方，杵豉，敷之。


又方，以酢和粉，敷之。


又方，治蠷 蟲，尿人影。


著處，便令人體病瘡，其狀如粟粒累累，一聚慘痛。身中忽有處燥痛如芒刺，亦如刺蟲所螫後，細瘡 作叢。如茱萸子狀也，四畔赤，中央有白膿如黍粟。亦令人皮急，舉身惡寒壯熱，極者連起，竟腰脅胸也。


治之法，初得磨犀角，塗之，止。


《博物志》，治蠷 蟲溺人影，亦，隨所著作瘡。


以雞腸草汁，敷之，良。


《外台秘要》，治蠷 尿瘡，繞身匝，即死。


以燕巢中土，豬脂，苦酒和，敷之。


又方，治蠷 尿瘡。


燒鹿角末，以苦酒調，塗之。


錢相公方，療蠷 尿瘡黃水出。


嚼梨葉，敷之，乾即易。


《勝金方》，治蠷 尿人成瘡。初如糝粟，漸大如豆，更大如火烙漿，疼痛至甚。宜速用草茶，並蠟茶俱可，以生油調，敷上，其痛藥至立止，妙。


《聖惠方》，治惡蟲咬人。


用紫草油，塗之。


又方，以酥和鹽，敷之。

 
治卒蠆螫方第六十


以玉壺丸，及五蛄丸，塗其上，並得。


其方，在備急丸散方中。


又方，取屋 下土，水和，敷之。

 
治卒蜂所螫方第六十一


蜂螫人。


取人尿洗之。


又方， 樹桑樹白汁，塗之，並佳。


又方，刮齒垢塗之，又破蜘蛛，又煮蜂房，塗之。燒牛角灰，苦酒和，塗之。又斷葫，揩之，又嚼青蒿，敷之。


附方 《千金方》，治蜂螫人。


用露蜂房，末，豬膏和，敷之。楊氏《產乳》，蜂房煎湯洗，亦得。


又《外台秘要》， 薄荷，貼之，瘥。


又《聖惠方》，以酥，敷之愈。


沈存中筆談云，處士劉湯，隱居王屋山。嘗於齋中，見一大蜂竄，為蛛網絲縛之。為蜂所螫墜地，俄頃，蛛鼓腹欲裂，徐徐行，入草嚙芋梗，微破。以瘡就嚙處，磨之，良久，腹漸消。輕躁如故，自後人有為蜂螫者， 芋梗，敷之，則愈。

 
治卒蠍所螫方第六十二


蠍螫人。


溫湯漬之。


又方， 馬莧，大蒜，又嚼乾薑，塗之，佳。姚方以冷水漬螫處，即不痛。水微暖，便痛，即易水。又以冷漬故布，拓之，數易。


新效方，蜀葵花，石榴花，艾心分等。並五月五日，午時，取陰乾，合搗，和水塗之螫處，立定。二花未定，又鬼針草， 汁敷之，立瘥。


又黃丹醋塗之，又生烏頭末，唾敷之。嚼乾薑，塗之。又麝，封之，溫酒，漬之，即愈。


附方 孫真人《食忌》，主蠍螫。


以礬石一兩，醋半升，煎之。投礬末於醋中，浸螫處。


又《勝金方》，烏頭末少許，頭醋調，敷之。


又錢相公《篋中方》，取半夏以水研，塗之，立止。


又《食醫心鏡》，以醋磨附子，敷之。


又《經驗方》，以驢耳垢敷之，瘥。崔給事傳。


《廣利方》，治蠍螫人，痛不止方。


楮樹白汁，塗之，立瘥。

 
治中蠱毒方第六十三


葛氏方，療蠱毒下血方。


羚羊皮方三寸，得敗鼓亦好。 荷葉，苦參，黃連，當歸各二兩，水七升，煮二升，分三服。一方加犀角，升麻各三兩，無 荷根，用茜根四兩代之，佳。


人有養蓄蠱以病患，其診法。


中蠱令人心腹切痛，如有物嚙，或吐下血，不即療之。食人五臟則死矣，欲知蠱與非蠱。當令病患唾水中，沉者是，浮者非，《短劇》，姚，並同。


欲知蠱毒主姓名方。


取鼓皮少少，燒末飲病患。病患須臾自當呼蠱主姓名，可語便去，則便愈。亦有蛇蜒合作蠱毒著飲食中，使人得瘕病。此一種積年乃死，療之各自有藥，又 荷葉，密著病患臥席下，其病患即自呼蠱主姓名也。


療中蠱毒吐血或下血，皆如爛肝方。


茜草根， 荷根各三兩， 咀，以水四升，煮取二升，去滓。適寒溫頓服，即愈。又自當呼蠱主姓名，茜草即染絳草也。《短劇》，並姚方同也。


又方，巴豆一枚去心皮，熬，豉三粒，釜底墨方寸匕，合搗為三丸。一丸當下毒，不可者，更服一丸，即下。


又方，鹽一升，淳苦酒和，一服立吐，即愈。《短劇》同，支方，苦酒一升，煮令消，服，愈。


又方，取蚯蚓十四枚，以苦酒三升漬之，蚓死。但服其汁，已死者，皆可活。


又方，苦瓠一枚，水二升，煮取一升，服。立即吐，愈。短劇同，支方，用苦酒一升，煮令消服，神驗。


又方，皂莢三梃，炙去皮子，酒五升漬一宿，去滓。分三服，短劇同。


療飲中蠱毒，令人腹內堅痛，面目青黃，淋露骨立。病變無常方，取鐵精搗之，細篩，又別搗，烏雞肝以和之。丸如梧子大，服三丸，甚者不過十日，微者即愈，別有鐵精方。


又方，豬肝一具，蜜一升，共煎之，令熟。分為二十服，秘方《短劇》同，支方分作丸，亦得。


又方，取棗木心，銼，得一斛，著釜中，淹之。令上有三寸水，煮取二斗，澄取清。


微火煎得五升，宿勿食，旦服五合，則吐蠱毒出。《短劇》，姚同之。


又方，雄黃，丹砂，藜蘆各一兩，搗，末，旦以井華水，服一刀圭，當下吐蠱蟲出。


又方，隱 草汁，飲一二升。此草桔梗苗，人皆食之。


治蠱已食下部，肚盡腸穿者。


取長股蝦蟆青背一枚，雞骨，支方，一分燒為灰，合。納下部令深入，《短劇》同，支方屢用大驗，姚方亦同。


又方，以豬膽瀝納下部中，以綿深導內塞之。


又方，五蠱黃丸，最為療蠱之要，其方在備急條中。


複有自然飛蠱，狀如鬼氣者，難。


此諸種得真犀，麝香，雄黃，為良藥，人帶此於身，亦預防之。


姚氏，療中蠱下血如雞肝，出石餘，四臟悉壞，唯心未毀，或鼻破。


待死方。


末桔梗，酒服一匕。日一二，葛氏方也。


支太醫，有十數傳用方。


取馬兜鈴根，搗，末。水服方寸匕，隨吐則出，極神驗。此物苗似葛蔓緣柴生，子似橘子。


凡畏已中蠱，欲服甘草汁。


宜生煮服之，當吐，疾出。若平生，預服防蠱毒者，宜熟炙煮服。即內消不令吐，神驗。


又方，甘草炙，每合咽汁。若因食中蠱反毒，即自吐出，極良。常含咽之，永不慮藥及蠱毒也。


又有解百毒散，在後藥毒條中，亦療方。


桑白汁一合，服之。須臾吐利，蠱出。


席辯刺史傳效二方云，並試用神驗。


斑蝥蟲四枚，去足翅炙，桃皮（五月初五采取），去黑皮陰乾，大戟，凡三物並搗，別篩，取斑蝥一分。桃皮、大戟各二分，合和棗核大，以米清飲服之訖。吐出蠱，一服不瘥，十日更一服，瘥。此蠱洪州最多，老媼解療一人，得縑二十疋。秘方不可傳，其子孫犯法，黃花公若於則為都督，因以得之流傳。老媼不複得縑，席云，已瘥十餘人也。


又方，羚羊皮方寸匕， 荷根四兩，苦參，黃連各二兩，當歸，犀角，升麻各三兩，七物以水九升。煮取三升，分三服，蠱即出。席云，曾與一人服。應時吐蜂兒數升，即瘥，此是姚大夫方。


附方 《千金翼方》，療蠱毒。


以槲木北陰白皮一大握，長五寸，以水三升，煮取一升。空腹分服，即吐蠱出也。


又治蠱毒下血。


皮燒末，水服方寸匕，當吐蠱毒。


《外台秘要》，救急治蠱。


以白鴿毛，糞燒灰，飲和服之。


楊氏《產乳》，療中蠱毒。


生玳瑁，以水磨如濃飲，服一盞，自解。


《聖惠方》，治小兒中蠱，下血欲死。


搗青藍汁，頻頻服半合。

 
治卒中溪毒方第六十四


姚氏，中水毒秘方。


取水萍曝乾，以酒服方寸匕，瘥止。又云，中水病，手足指冷，即是。若暖非也，其冷或一寸，極或竟指，未過肘膝一寸淺，至於肘膝為劇。


葛氏，水毒中人，一名中溪，一名中洒，一名水病。似射工而無物，其診法。


初得之惡寒，頭微痛，目注疼，心中煩懊，四肢振淅，骨節皆強。筋急，但欲睡，旦醒，暮劇。手逆冷，三日則複生蟲食下瘡，不痛不癢不冷。人覺視之乃知，不即療。過六七日下部膿潰，蟲食五臟，熱極煩毒。注下不禁，八九日，良醫不能療，覺得急，當深視下部。


若有瘡，正赤如截肉者為陽毒，最急。若瘡如蠡魚齒者為陰毒，猶小緩，要皆煞人。不過二十日，欲知是中水毒，當作數升湯，以小蒜五寸。 咀投湯中，莫令大熱。熱即無力，捩去滓，適寒溫以浴。若身體發亦斑紋者，又無異証，當以他病療之也。


病中水毒方。


取梅若桃葉，搗，絞汁三升許，以少水解為飲之。姚云，小兒不能飲，以汁敷乳頭，與之。


又方，常思草，搗絞，飲汁一二升，並以綿染寸中，以導下部，日三過，即瘥。


又方，搗藍青汁，以少水和塗之。頭面身體，令匝。


又方，取梨葉一把，熟搗，以酒一杯和絞，服之，不過三。


又方，取蛇莓草根，搗作末，服之。並以導下部，亦可飲汁一二升，夏月常行。欲入水浴，先以少末投水中流，更無所畏。又辟射工家中，雖以器貯水浴，亦宜少末，投水中，大佳。


今東閑諸山縣，無不病溪毒，春月皆得。亦如傷寒，呼為溪溫，未必是射工輩，亦盡患瘡痢，但寒熱煩疼不解，便致死耳，方家用藥與傷寒溫疾相似，令施其單法。


五加根燒末，酒若漿水飲之。荊葉汁，佳，千金不傳秘之。


又方，密取蓼搗汁，飲一二合，又以塗身令周匝。


取牛膝莖一把，水酒共一杯，漬。絞取汁飲之，日三。雄牛膝，莖紫色者是也。


若下部生瘡，已決洞者。


秫米一升，鹽五升，水一石，煮作糜，坐中，即瘥。


又方，桃皮葉，熟搗水漬令濃，去滓。著盆中坐漬之，有蟲出。


又方，皂莢燒末，綿裹導之，亦佳。又服牡丹方寸匕，日三服。

 
治卒中射工水弩毒方第六十五


江南有射工毒蟲，一名短狐，一名蜮。常在山間水中，人行及水浴。此蟲口中橫骨角弩，唧以射人形影則病，其診法。


初得或如傷寒，或似中惡，或口不能語，或惡寒熱。四肢拘急，旦可，暮劇。困者三日，齒間血出，不療即死。


其中人有四種，初覺則遍身體視之。其一種正黑如墨子，而繞四邊者人或犯之如刺狀。


其一種作瘡，瘡久即穿陷。一種突起如石之有棱。其一種如火灼人肉， 起作瘡。此種最急，並皆殺人。居溪旁隰地，天大雨，或逐人行潦流。入人家而射人，又當養鵝鴨，亦可以食人，行將純白鵝以辟之。白鴨亦善，帶好生犀角，佳也。


若見身中有此四種瘡處，便急療之。


急周繞遍，去此瘡邊一寸，輒灸一處百壯，瘡亦百壯則瘥。


又方，赤莧莖葉，搗，絞取汁，飲之，以滓敷之。姚云，服七合，日四五服。


又方，葫蒜，令敷以拓瘡上，灸蒜上千壯，瘥。


又方，白雞矢白者二枚，以小餳和調，以塗瘡上。


又方，鼠婦，蟲，豉各七合，巴豆三枚，去心。合豬脂，但以此藥塗之。


又方，取水上浮走豉母蟲一枚，置口中，便瘥。云此蟲正黑，如大豆浮水上相游者。


又方，取皂莢一梃，尺二者，捶碎，苦酒一升，煎如飴，去滓，敷之痛處，瘥。


又方，馬齒莧，搗飲汁一升，滓敷瘡上。日四五遍，則良驗。


又方，升麻，鳥 各二兩，水三升，煮取一升，盡服之。滓敷瘡上，不瘥，更作。姚同，更加犀角二兩。


姚云此蟲含沙射人影便病，欲渡水，先以石投之。口邊角弩發矢，言口息兩角能屈伸。


冬月則蟄。


有一長角橫在口前，弩檐臨其角端，曲如上弩，以氣為矢，用水勢以射人。人中之，便不能語，餘狀如葛氏所說。

 
治卒中沙虱毒方第六十六


山水間多有沙虱，甚細略不可見，人入水浴，及以水澡浴。此蟲在水中，著人身，及陰天雨行草中，亦著人。便鑽入皮裡，其診法。


初得之皮上正赤，如小豆黍米粟粒，以手摩赤上，痛如刺。三日之後，令百節強，疼痛寒熱，赤上發瘡。此蟲漸入至骨，則殺人，自有山澗浴畢，當以布拭身數遍，以故帛拭之一度，乃敷粉之也。


又療沙虱毒方。


以大蒜十片，著熱灰中，溫之令熱。斷蒜及熱拄瘡上，盡十片，複以艾灸瘡上，七壯則良。


又方，斑蝥二枚，熬。一枚，末，服之。燒一枚，令絕煙，末，以敷瘡上，即瘥。又以射敷之，佳。


又方，生麝香，大蒜，合搗，以羊脂和，著小筒子中，帶之行，今東間水無不有此。浴竟中拭KT KT 如芒毛針刺熟，看見，則以竹葉抄挑去之。


比見嶺南人，初有此者，即以茅葉，茗茗，刮去。及小傷皮則為佳，仍數塗苦苣菜汁，佳。


已深者，針挑取蟲子，正如疥蟲，著爪上映光方見行動也。若挑得，便就上灸三四壯，則蟲死病除。


若覺猶，見是其已太深，便應依土俗作方術，拂出，乃用諸湯藥以浴。皆一二升出都盡乃止，亦依此方並雜治中溪毒及射工法。急救，七日中，宜瘥。不爾，則仍有飛蟲在身中，啖人心臟，便死，慎不可輕。

 
治卒服藥過劑煩悶方第六十七


服藥過劑，煩悶，及中毒多，煩悶欲死方。


刮東壁土少少，以水一二升和，飲之，良。


又方，於屋 下作坎，方二尺，深三尺，以水七升，灌坎中。以物揚之，令沫出，取一升，飲之，未解更作。


又方，搗藍，取汁服數升，無藍。，只洗青絹，取汁飲，亦得。


服藥失度，心中苦煩方。


飲生葛根汁，大良，無生者，乾葛為末，水服五合，亦可煮服之。


又方，吞雞子黃數枚，即愈。不瘥，更作。


服石藥過劑者。


白鴨屎末，和水調服之，瘥。


又方，大黃三兩，芒硝二兩，生地黃汁五升，煮取三升，分三服，得下，便愈。


若卒服藥，吐不止者。


飲新汲水一升，即止。


若藥中有巴豆下痢不止方。


末乾薑，黃連，服方寸匕，瘥。


又方，煮豆汁一升，服之，瘥。


附方 《外台秘要》，治服藥過劑，及中毒煩悶欲死。


燒犀角末，水服方寸匕。

 
治卒中諸藥毒救解方第六十八


治食野葛已死方。


以物開口，取雞子三枚，和以吞之，須臾吐野葛出。


又方，溫豬脂一升，飲之。


又方，取生鴨就口斷鴨頭，以血瀝口中，入咽則活。若口不可開者，取大竹筒洞節，以頭注其脅，取 水竹筒中。數易水，須臾口開，則可得下藥。若人多者，兩脅及臍中各與筒，甚佳。


又方，多飲甘草汁，佳。


姚方，中諸毒藥，及野葛已死方。


新小便和人屎，絞取汁一升，頓服。入腹即活，解諸毒，無過此汁。


中鴆毒已死者。


粉三合，水三升，和飲之。口噤，以竹管強開，灌之。


中射 毒。


藍汁，大豆，豬，犬血，並解之。


中野狼毒，毒以藍汁解之。


中野狼葵毒，以葵根汁解之。


中藜蘆毒，以雄黃蔥汁，並可解之。


中躑躅毒，以梔子汁，解之。


中巴豆毒。


黃連，小豆藿汁，大豆汁，並可解之。


中雄黃毒，以防己汁解之。


中蜀椒毒，中蜈蚣毒。


二毒，桑汁煮桑根汁，並解之。


中礬石毒，以大豆汁解之。


中芫花毒，以防風，甘草，桂，並解之。


中半夏毒，以生薑汁，乾薑，並解之。


中附子、烏頭毒，大豆汁，遠志汁，並可解之。


中杏仁毒，以藍子汁，解之。


食金已死者，取雞屎半升，水淋得一升，飲之，日三服。


又方，吞水銀二兩，即裹金出，少者一兩亦足。


姚云，一服一兩，三度服之。扶坐與之，令入腹即活。


又方，鴨血及雞子，亦解之。


今取一種，而兼解眾毒。


取甘草， 咀濃煮，多飲其汁，並多食蔥中涕，並佳。


又方，煮大豆，令涌，多飲其汁，無大豆，豉，亦佳。


又方，藍青藍子，亦通解諸毒，常預蓄之。


又方，煮薺，令濃飲一二升，秘方。卒無可煮嚼食之，亦可作散，服之。此藥在諸藥中，諸藥則皆驗。


又方，凡煮此藥汁解毒者，不可熱飲之，諸毒得熱更甚，宜使小冷，為良。


席辯刺史云，嶺南俚人，毒皆因食得之。多不即覺，漸不能食，或更心中漸脹，並背急悶，先寒似瘴。


微覺，即急取一片白銀含之，一宿銀變色，即是藥也。銀青是藍藥，銀黃赤是KT 藥，久久者，入眼，眼或青，或黃赤，青是藍藥，黃赤是□藥，俚人有解療者，畏人得知，在外預言三百牛藥，或云三百兩銀藥。余久任，以首領親狎，知其藥常用，俚人不識本草，乃妄言之，其方並如後也。


初得俚人毒藥且令定方。


生薑四兩，甘草三兩，炙，切，以水六升，煮取二升。旦服三服，服訖，然後覓藥療之。


療方。


常山四兩，切，白鹽四錢，以水一斗，漬一宿，以月盡日漬。月一日五更，以土釜煮，勿令奴婢雞犬見，煮取二升。旦分再服，服了，少時即吐，以銅器貯取。若青色以杖舉五尺不斷者，即藥未盡，二日後更一劑。席辯曾飲酒得藥，月餘始覺，首領梁墳，將土常山，與為呼為一百頭牛藥，服之。即瘥，瘥後二十日，慎毒食，唯有煮飯食之，前後得瘥，凡九人。


又方，黃藤十兩，嶺南皆有，切，以水一斗，煮取二升，分三服，服訖。毒藥內消，若防己俚人藥，常服此藤，縱得自然不發。席云，常服之，利小便，亦療數人。


又方，都淋藤十兩，嶺南皆有，土人悉知，俚人呼為三百兩銀。其葉細長，有三尺微藤，生切，以水一斗，和酒二升，煮取三升，分三服，服訖。毒藥並逐小便出，十日慎毒食，不瘥，更服之，即愈。


又方，乾藍實四兩，白花藤四兩，出 州者上，不得取野葛同生者。切，以水七升，酒一升，煮取半升，空腹頓服之。少悶勿怪，單乾藍，搗末，頓服之，亦瘥。


又療腹內諸毒。


都淋藤二兩，長三寸，並細銼，酒三升，合安罌中，密封。以糠火燒四邊，燒令三沸，待冷出，溫服。常令有酒色，亦無所忌，大效。


若不獲已食俚人食者。


先取甘草一寸，炙之，後熟嚼吞之。若食著毒藥即吐，便是得藥。依前法療之，席辯云，常囊貯甘草十片以自防。


附方 《勝金方》，治一切毒。


以膽子礬，為末。用糯米糊，丸如雞頭實大，以朱砂衣。常以朱砂養之，冷水化一丸，服，立瘥。


《經驗方》，解藥毒上攻如聖散。


露蜂房，甘草等分，用麩炒令黃色，去麩為末，水二碗，煎至八分一碗，令溫。臨臥頓服，明日取下惡物。


《外台秘要》，治諸藥石後，或熱噤多向冷地臥，又不得食諸熱面酒等方。


五加皮二兩，以水四升，煮取二升半，候石發之時，便服。未定，更服。


孫思邈論云，有人中烏頭、巴豆毒。


甘草入腹即定方，稱大豆解百藥毒。嘗試之，不效，乃加甘草為甘豆湯，其效更速。


《梅師方》，蜀椒閉口者有毒，誤食之。便氣欲絕，或下白沫，身體冷。急煎桂汁服之，多飲冷水一二升。忽食飲吐漿，煎濃豉汁服之。


《聖惠方》，治硫黃，忽發氣悶，用羊血服一合，效。


又方，治射 在諸肉中有毒，及漏脯毒。


用貝子末，水調半錢，服效，或食面 毒，亦同用。


《初虞世方》，治藥毒秘效。


巴豆去皮，不出油，馬牙硝，等分。合研成膏，冷水化一彈子許，服，瘥。

蜀椒閉口者有毒，戟人咽，氣便欲絕，又令人吐白沫。


多飲桂汁若冷水一二升，及多食大蒜，即便愈。慎不可飲熱，殺人，比見在中椒毒，含蒜及薺，瘥。


鉤吻葉與芥相似，誤食之殺人方。


薺 八兩，水六升，煮取三升，服五合。日五服，又云此非鉤吻。


食諸菜中毒，發狂煩悶，吐下欲死方。


取雞屎燒末，服方寸匕。不解更服，又煮葛根飲汁。


莨菪毒，煮甘草汁，搗藍汁飲，並良。


苦瓠毒，煮黍穰令濃，飲汁數升，佳。


食馬肝中毒。


取母鼠屎二七枚，兩頭尖者是，水和飲之。未解者，更作。


食六畜鳥獸。


頭垢一錢匕，《短劇》云，起死人。又飲豉汁數升良。


凡物肝臟自不可輕啖，自死者。彌勿食之，生食肝中毒。


搗附子末，服一刀圭，日三服。


肉有箭毒，以藍汁大豆，解射 毒。


食鬱肉，謂在蜜器中，經宿者，及漏脯，茅屋汁沾脯。為漏脯，此前並有毒。


燒人屎，末，酒服方寸匕。


又方，搗薤汁服二三升，各連取，以少水和之。


食黍米中藏脯中毒方。


此是郁脯，煮大豆一沸，飲汁數升，即解。兼解諸肉，漏毒。


食自死六畜諸肉中毒方。


黃柏末，服方寸匕。未解者，數服。


六畜自死，皆是遭疫。有毒，食之洞下，亦致堅積，並宜以痢丸下之。


食魚中毒。


濃煮橘皮飲汁，《短劇》云，冬瓜汁，最驗。


食豬肉過冷不消，必成蟲症，下之方。


大黃，朴硝各一兩，芒硝亦佳。煮取一升，盡服之。若不消，並皮研杏子湯三升，和，三服。吐出，神驗。


食牛肉中毒，煮甘草，飲汁一二升。


食馬肉，洞下欲死者。


豉二百粒，杏子二十枚， 咀，蒸之。五升飯下，熟，合搗之，再朝服，令盡。


此牛馬，皆謂病死者耳。


食鱸魚肝，及 魚中毒。


銼蘆根，煮，汁飲一二升，良。


解毒，濃煮香蘇，飲汁一升。


飲食不知是何毒。


依前，甘草，薺，通療此毒，皆可以救之。


食菹菜誤吞水蛭，蛭啖臟血，腸痛漸黃瘦者。飲牛羊熱血一二升許，經一宿，便暖。豬脂一升，飲之，便下蛭。


食菌遇毒死方。


絞人屎汁，飲一升，即活。服諸吐痢丸，亦佳，又掘地作土漿，服二三升，則良。


誤食野芋，欲死，療同菌法。


凡種芋三年不取，亦成野芋，即殺人也。


附方 《梅師方》，治飲食中毒魚肉菜等。


苦參三兩，以苦酒一升，煎三五沸，去滓。服之，吐出，即愈。或取煮犀角汁一升，亦佳。


又方，治食狗肉不消，心下堅，或腹脹，口乾，發熱，妄語，煮蘆根飲之。


又方，杏仁一升去皮，水三升，煎沸，去滓取汁，為三服，下肉為度。


《金匱》方，治食蟹中毒。


紫蘇煮汁，飲之三升，以子汁飲之。亦治，凡蟹未經霜多毒。


又《聖惠方》，以生藕汁，或煮乾蒜汁，或冬瓜汁，並佳。


又方，治雉肉作，食之吐下。


用生犀角末，方寸匕，新汲水調下，即瘥。


唐崔魏公云，鉉夜暴亡，有梁新聞之，乃診之曰食毒，仆曰︰常好食竹雞，竹雞多食半夏苗，必是半夏毒。命生薑擂汁，折齒而灌之，活。


《金匱》方，春秋二時，龍帶精入芹菜中，人遇食之為病。發時手青肚滿，痛不可忍，作蛟龍病，服硬糖三二升。


日二度，吐出如蜥蜴三二個，便瘥。


《明皇雜錄》云，有黃門奉使交廣回，周顧謂曰，此人腹中有蛟龍。上驚，問黃門曰，卿有疾否，曰，臣馳馬大庾嶺，時當大熱，困且渴，遂飲水。覺腹中堅痞如杯，周遂以硝石，及雄黃，煮服之。立吐一物，長數寸，大如指，視之鱗甲具，投之水中。俄頃長數尺，複以苦酒沃之。如故，以器覆之，明日已生一龍矣。上甚訝之。

雜鳥獸他物諸忌法。


白羊，不可雜雄雞。 羊肝，不可合烏梅及椒食。 豬肉，不可雜羊肝。 牛腸，不可合犬肉。 雄雞肉，不可合生蔥菜。 雞鴨肉，不可合蒜及李子，鱉肉等。 生肝投地，塵芥不著者，不可食。 暴脯不肯燥，及火炙不動，並見水而動，並勿食。 鳥獸自死，口不開者，不可食。


水中魚物諸忌。


魚頭，有正白連諸脊上，不可食。 魚無腸膽，及頭無，勿食。 魚，不合烏雞肉食。 生魚目赤，不可作膾。 魚，勿合小豆藿。 青魚，不可合生胡荽。鱉目凹者，不可食。鱉肉，不可合雞鴨子，及赤莧菜食之。 妊娠者不可食 魚。


雜果菜諸忌。


李子，不可合雞子，及臨水食之。 五月五日，不可食生菜。 病患，不可食生胡芥菜。


妊娠勿食桑椹，並鴨子。 巴豆藿，羹半夏，菖蒲，羊肉，細辛，桔梗，忌菜。 甘草，忌菘菜。 牡丹，忌胡荽。 常山，忌蔥。 黃連，桔梗，忌豬肉，茯苓，忌大醋。 天門冬，忌鯉魚。


附方 《食醫心鏡》，黃帝云，食甜瓜竟食鹽，成霍亂。


孫真人《食忌》，蒼耳，合豬肉食害人。又云，九月勿食被霜瓜。食之，令人成反胃病。

大醉恐腹腸爛。


作湯於大器中，以漬之，冷複易。


大醉不可安臥，常令搖動轉側。又當風席地，及水洗，飲水，最忌於交接也。


飲醉，頭痛方。


刮生竹皮五兩，水八升，煮取五升，去滓。然後合納雞子五枚，攪調，更煮再沸，二三升，服盡。


飲，後，下痢不止。


煮龍骨飲之，亦可末服。


連月飲，酒，喉咽爛，舌上生瘡。


搗大麻子一升，末黃柏二兩，以蜜為丸，服之。


飲酒，積熱遂發黃方。


雞子七枚，苦酒漬之。封密器中，納井底二宿，當取各吞二枚，枚漸盡，愈。


大醉酒，連日煩毒不堪方。


蔓荊菜，並少米熟煮，去滓。冷之，便飲，則良。


又方，生葛根汁一二升，乾葛，煮飲，亦得。


欲使難醉，醉則不損人方。


搗柏子仁，麻子仁各二合，一服之，乃以飲酒多二倍。


又方，葛花，並小豆花子，末為散，服三二匕。又時進葛根飲，枇杷葉飲，並以雜者乾蒲，麻子等。皆使飲，而不病患，胡麻亦煞酒，先食鹽一匕，後則飲酒，亦倍。


附方 《外台秘要》，治酒醉不醒。


九月九日真菊花，末，飲服方寸匕。


又方，斷酒用驢駒衣，燒灰，酒服之。


又方，鸕 糞灰，水服方寸匕。


《聖惠方》，治酒毒或醉昏悶煩渴要易醒方。


取柑皮二兩，焙乾為末，以三錢匕。水一中盞，煎三五沸，入鹽，如茶法服，妙。


又方，治酒醉不醒。


用菘菜子二合，細研，井花水一盞，調為二服。


《千金方》，斷酒法。


以酒七升著瓶中，朱砂半兩，細研，著酒中。緊閉塞瓶口，安豬圈中，任豬搖動，經七日，頓飲之。


又方，正月一日，酒五升，淋碓頭杵下，取飲。


又方，治酒病。


豉，蔥白各半升，水二升，煮取一升，頓服。

﻿治百病備急丸散膏諸要方第七十二


裴氏五毒神膏，療中惡暴百病方。


雄黃，朱砂，當歸，椒各二兩，烏頭一升，以苦酒漬一宿。豬脂五斤，東面陳蘆，煎五上，五下，絞去滓。納雄黃，朱砂，末，攪令相得，畢。諸卒百病，溫酒服，如棗核一枚，不瘥，更服，得下即除。四肢有病，可摩，癰腫諸病瘡，皆摩敷之。夜行及病冒霧露，皆以塗人身中，佳。


效方，並療時行溫疫，諸毒气，毒惡核，金瘡等。


蒼梧道士，陳元膏療百病方。


當歸，天雄，烏頭各三兩，細辛，芎，朱砂各二兩，乾薑，附子，雄黃各二兩半，桂心，白芷各一兩，松脂八兩，生地黃二斤，搗，絞取汁，十三物別，搗，雄黃，朱砂，為末，餘咀，以釅苦酒三升，合地黃漬藥一宿，取豬脂八斤，微火煎十五沸。白芷黃為度，絞去滓。納雄黃，朱砂，末，攪令調和。密器貯之，腹內病，皆對火摩病上日兩三度，從十日乃至二十日，取病出瘥止。四肢肥肉，風瘴，亦可酒溫服之，如杏子大，一枚。


主心腹積聚，四肢痺，舉體風殘，百病效方。


華佗虎骨膏，療百病。


虎骨，野葛各三兩，附子十五枚，重九兩，椒三升，杏仁，巴豆，去心皮。芎，切，各一升，甘草，細辛各一兩。雄黃二兩，十物苦酒漬周時，豬脂六斤，微煎三上三下。完附子一枚，視黃為度，絞去滓。乃納雄黃，攪使稠和，密器貯之。百病皆摩敷上，唯不得入眼，若服之，可如棗大，納一合熱酒中，須臾後，拔白髮，以敷處，即生。烏豬瘡毒風腫及馬鞍瘡等，洗即瘥，牛領亦然。


莽草膏，療諸賊風，腫痺，風入五臟，恍惚方。


莽草一斤，烏頭，附子，躑躅各三兩，四物切，以水苦酒一升，漬一宿。豬脂四斤，煎三上三下，絞去滓。向火以手摩病上，三百度，應手即瘥，耳鼻病，可以綿裹塞之，療諸疥，癬，雜瘡。


隱居效驗方，云，並療手腳攣，不得舉動及頭惡風，背脅卒痛等。


蛇銜膏，療癰腫，金瘡，瘀血，產後血積，耳目諸病，牛領馬鞍瘡。


蛇銜，大黃，附子，當歸，芍藥，細辛，黃芩，椒，莽草，獨活各一兩。薤白十四莖，十一物苦酒淹漬一宿，豬脂三斤，合煎於七星火上。各沸，絞去滓，溫酒服如彈丸一枚，日再。病在外，摩敷之。耳以綿裹塞之，目病如黍米注 中，其色緗黃，一名緗膏，□人又用龍銜藤一兩，合煎，名為龍銜膏。


神黃膏，療諸惡瘡，頭瘡，百雜瘡方。


黃連，黃柏，附子，雄黃，水銀，藜蘆各一兩，胡粉二兩，七物細篩，以臘月豬脂一斤，和藥調器中，急密塞口。蒸五斗米，下熟出，納水銀，又研，令調，密藏之。有諸瘡，先以鹽湯洗，乃敷上，無不瘥者。


《隱居效驗方》，云，此膏塗瘡一度即瘥，時人為聖。


青龍五生膏，療天下雜瘡方。


丹砂，雄黃，芎，椒，防己各五分，龍膽，梧桐皮，柏皮，青竹茹，桑白皮，蜂房，皮各四兩，蛇蛻皮一具，十三物，切，以苦酒浸半月，微火煎少時。乃納臘月豬脂三斤，煎三上三下，去滓，以敷瘡上，並服。如棗核大，神良。


《隱居效驗方》云，主癰疽，痔，惡瘡等。


以前備急諸方故是要驗，此來積用效者，亦次於後云。


扁鵲陷水丸，療內脹病，並蠱疰中惡等，及蜂，百毒，溪毒，射工。


雄黃，真丹砂，別研，礬石，熬各一兩。將生礬石三兩半，燒之。鬼臼一兩半，蜈蚣一枚，赤足者小炙，斑蝥，去翅足，龍膽，附子，炮，各七枚。藜蘆七分，炙，杏仁四十枚，去尖，皮熬，搗，篩，蜜和，搗千杵。腹內脹病，中惡邪氣，飛尸游走，皆服二丸如小豆。


若積聚堅結，服四丸，取痢，泄下蟲蛇五色。若蟲注病中，惡邪，飛尸，游走，皆服二三丸，以二丸摩痛上。若蛇蜂，百病，苦中溪毒，射工，其服者，視強弱大小，及病輕重，加減服之。


丹參膏，療傷寒時行賊風惡氣。


在外，即肢節麻痛，喉咽痺寒。入腹，則心急脹滿，胸脅痞塞。內則服之，外則摩之。


並癱瘓不隨風濕痺不仁。偏枯拘屈，口，耳聾，齒痛，頭風，痺腫，腦中風動，且痛若癰，結核漏，瘰癧堅腫，未潰敷之。取消，及丹疹諸腫無頭，欲狀骨疽者。摩之令消，及惡結核，走身中者，風水游腫亦摩之，其服者。如棗核大，小兒以意減之。日五服，數用之，悉效。丹參，蒴各三兩，莽草葉，躑躅花各一兩，秦膠，獨活，烏頭，川椒，連翹，桑白皮，牛膝各二兩，十二物。以苦酒五升，油麻七升，煎令苦酒盡，去滓用如前法。亦用豬脂同煎之，若是風寒冷毒，可用酒服。若毒熱病，但單服。牙齒痛，單服之，仍用綿裹嚼之，比常用豬脂煎藥，有小兒耳後子，其堅如骨，已經數月不盡，以帛塗膏貼之。二十日消盡，神效無比，此方出《短劇》。


神明白膏療百病，中風惡氣，頭面諸病，青盲，風爛 鼻，耳聾，寒齒痛，癰腫，疽痔，金瘡，癬疥，悉主之。


當歸，細辛各三兩，吳茱萸，芎，蜀椒朮，前胡，白芷各一兩，附子三十枚，九物切，煎豬脂十斤。炭火煎一沸，即下，三上三下。白芷黃，膏成，去滓。密貯，看病在內，酒服如彈丸一枚，日三，在外皆摩敷之。目病，如黍米納兩中，以目向天風可扇之，瘡蟲齒，亦得敷之。耳內底著亦療之，緩，風冷者，宜用之。


成膏。


清麻油十三兩，菜油亦得，黃丹七兩，二物鐵鐺文火煎，粗濕柳批篦，攪不停。至色黑，加武火，仍以扇扇之，攪不停。煙斷絕盡，看漸稠，膏成，煎須淨處，勿令雞犬見，齒瘡貼，痔瘡服之。


藥子一物方。


婆羅門胡名船疏樹子，國人名藥療病，唯須細研，勿令粗。皆取其中仁，去皮用之。


療諸疾病方。


卒得吐瀉，霍亂，蠱毒，臍下絞痛，赤痢，心腹脹滿，宿食不消，蛇螫毒入腹，被毒箭入腹，並服二枚。取藥子中人，暖水二合，研碎，服之。疽瘡，附骨疽腫，疔瘡，癰腫，此四病，量瘡腫大小，用藥子中仁，暖水碎，和豬膽封上，癤腫，冷游腫，癬瘡，此五病，用醋研，封上。蛇螫，惡毛蠍，蜈蚣等螫，沙虱，射工，此六病，用暖水研。赤莧，和封之。


婦人難產後，腹中絞痛，及惡露不止，痛中瘀血下，此六病，以一枚，一杯酒，研，溫服之。


帶下，暴下，此二病，以栗汁，研，溫服之。齲蟲食齒，細削納孔中，立愈。其搗末篩，著瘡上，甚主肌肉，此法出支家大醫本方。


服鹽方，療暴得熱病，頭痛目眩，並卒心腹痛，及欲霍亂，痰飲宿食及氣滿喘息，久下赤白，及積聚吐逆，乏氣少力，顏色痿黃，瘴瘧，諸風，其服法。


取上好鹽，先以大豆許，口中含勿咽，須臾水當滿口，水近齒，更用方寸匕。抄鹽納口中，與水一時咽，不爾，或令消盡，喉若久病，長服者，至二三月，每旦先服，或吐，或安擊卒病，可服三方寸匕。取即吐痢，不吐病痢，更加服，新患瘧者，即瘥。心腹痛，及滿得吐下，亦佳。久病，每上以心中熱為善，三五日，亦服，佳。加服。取吐痢，痢不損人，久服大補，補豚腎氣五石，無不瘥之病。但恨人不服，不能久取，此療方不一，《短劇》云，卒心痛鬼氣，宿食不消，霍亂氣滿中毒，咸作湯，服一二升，刺便吐之，良。


葛氏，常備藥。


大黃，桂心，甘草，乾薑，黃連，椒，朮，吳茱萸，熟艾，雄黃，犀角，麝香，菖蒲，人參，芍藥，附子，巴豆，半夏，麻黃，柴胡，杏仁，葛根，黃芩，烏頭，秦膠等，此等藥並應各少許。


以前諸藥，固以大要嶺南使用，仍開者，今複疏之，眾藥並成劑藥。自常和合，貯此之備，最先於衣食耳。


常山十四兩，蜀漆，石膏一斤，阿膠七兩，牡蠣，朱砂，大青各七兩，鱉三枚，鯪鯉甲一斤，烏賊，魚骨，馬藺子一大升，蜀升麻十四兩，檳榔五十枚，龍骨，赤石脂，羚羊角三枚，橘皮，獨活，其不注兩數者，各四兩，用芒硝一升，良。


成劑藥金牙散，玉壺黃丸，三物備急藥。紫雪，丹參， 草膏，玉黃丸，度瘴散，末散理中散，痢藥，疔腫藥。其有側注者，隨得一種，為佳。


老君神明白散。


朮，附子，炮，各二兩，烏頭，炮，桔梗，二兩，細辛一兩，搗，篩，旦服，五方寸匕。若一家有藥，則一裡無病，帶行者，所遇病氣皆削。若他人得病者，溫酒服一方寸匕。若已四五日者，以散三匕，水三升，煮三沸，服一升，取汗，即愈。


云常用辟病散。


真珠，桂肉各一分，貝母三分，杏仁二分，熬，雞子白，熬令黃黑，三分。五物搗，篩，歲旦服方寸匕，若歲中多病，可月月朔望服。


單行方。


南向社中柏，東向枝，取曝乾，末服方寸匕。姚云，疾疫流行預備之。名為柏枝散，服，神良。刪煩方云，旦，南行見社中柏，即便收取之。


斷溫病，令不相染方。


熬豉，新米，酒漬，常服之。


《短劇》，正朝屠蘇酒法，令人不病溫疫。


大黃五分，川椒五分，朮，桂，各三分，桔梗四分，烏頭一分，楔二分，七物細切，以絹囊貯之。十二月晦日正中時，懸置井中至泥，正曉拜慶前出之，正旦。取藥置酒中，屠蘇飲之，於東向，藥置井中，能迎歲，可世無此病。此華佗法，武帝有方驗中，從小至大。少隨所堪，一人飲，一家無患，飲藥三朝。


一方，有防風一兩。


姚大夫，辟溫病粉身方。


芎，白芷， 本，三物等分。下篩，納粉中，以塗粉於身，大良。


附方 張仲景三物備急方，司空裴秀為散，用療心腹諸疾，卒暴百病。


用大黃，乾薑，巴豆各一兩，須精新好者，搗，篩，蜜和。更搗一千杵，丸如小豆，服三丸。老小斟量之，為散不及丸也。若中惡客忤，心腹脹滿，卒痛，如錐刀刺痛，氣急口噤，停尸卒死者，以暖水若酒服之。若不下，捧頭起，灌令下喉，須臾瘥。未知，更與三丸。


腹當鳴轉，即吐下，便愈。若口已噤，亦須折齒灌之，藥入喉，即瘥。


崔氏《海上方》云，威靈仙去眾風，通十二經脈。此藥朝服暮效，疏宣五臟冷膿，宿水變病，微利不瀉，人服此，四肢輕健手足溫暖，並得清涼。時商州有人患重足，不履地，經十年，不瘥。忽遇新羅僧見云，此疾有藥可理，遂入山求之。遣服數日，平複後，留此藥名而去。


此藥治丈夫婦人中風不語，手足不隨，口眼喎斜，筋骨節風，胎風，頭風，暗風，心風，風狂人。傷寒頭痛，鼻清涕，服經二度，傷寒即止。頭旋目眩，白癜風，極治。大風，皮膚風癢。大毒，熱毒，風瘡，深治勞疾。連腰骨節風，繞腕風，言語澀滯，痰積。宣通五臟，腹內宿滯，心頭痰水，膀胱宿膿，口中涎水，好吃茶漬。手足頑痺，冷熱氣壅，腰膝疼痛，久立不得，浮氣瘴氣，憎寒壯熱。頭痛尤甚，攻耳成膿而聾。又沖眼赤，大小腸秘，服此立通，飲食即住。黃膽，黑疸，面無顏色。瘰癧遍項，產後秘澀暨腰痛，曾經損墜心痛。


注氣膈氣，冷氣攻沖，腎臟，風壅，腹肚脹滿，頭面浮腫，注毒脾肺氣痰熱， 嗽，氣急，坐臥不安，疥癬等瘡。婦人月水不來，動經多日，血氣沖心，陰汗盜汗，鴉臭穢甚，氣息不堪，勤服威靈仙，更用熱湯盡日頻洗。朝塗若唾，若治鴉臭，藥自塗身上，內外塗之，當得平愈。


孩子無辜，令母含藥灌之。痔疾秘澀，氣痢絞結，並皆治之。威靈仙一味，洗焙為末，以好酒和，令微濕，入在竹筒內，牢塞口，九蒸九曝。如乾，添酒重洒之，以白蜜和為丸。


如桐子大，每服二十至三十丸，湯酒下。


《千金方》，當以五月五日午時，附地刈取 耳葉。


洗，曝，燥，搗，下篩，酒若漿水。服方寸匕，日三，夜三。散若吐逆，可蜜和為丸，準計一方匕數也，風輕易治者，日再服，若身體有風處，皆作粟肌出，或如麻豆粒。此為風毒出也，可以針刺潰去之，皆黃汁出乃止。五月五日，多取陰乾，著大瓮中，稍取用之。此草辟惡，若欲省病省疾者，便服之。令人無所畏，若時氣不和，舉家服之。若病胃脹滿，心悶發熱，即服之。並殺三蟲，腸痔，能進食，一周年服之，佳。七月七，九月九可采用。

 
治牛馬六畜水穀疫癘諸病方第七十三


治馬熱 顙黑汗鼻有膿， 有膿，水草不進方。


黃栝蔞根，貝母，桔梗，小青，梔子仁，吳藍，款冬花，大黃，白蘚皮，黃芩，鬱金各二大兩，黃柏，馬牙硝各四大兩。搗，篩，患相當及常要啖，重者，藥三大兩。地黃半斤，豉二合，蔓荊油四合，合齋前啖，至晚飼，大效。


馬遠行到歇處，良久，與空草，熟刷。刷罷飲，飲竟，當飼。


困時與料必病，及水穀。


六畜瘡焦痂，以面膠封之，即落。


馬急黃黑汗。


右割取上斷訖，取陳久靴爪頭。水漬汁，灌口，如不定，用大黃，當歸各一兩，鹽半升，以水三升，煎取半升。


分兩度灌口，如不定，破尾尖， 血出，即止，立效。


馬起臥，脬轉及腸結，此方並主之。


細辛，防風，芍藥各一兩，以鹽一升，水五升，煮取二升半，分為二度。灌後、灌前，用芒硝，鬱金，寒水石，大青各一兩，水五升，煮取二升半，以酒，油各半升，和攪，分二度，灌口中。


馬羯骨脹。


取四十九根羊蹄燒之，熨骨上，冷易之。如無羊蹄，楊柳枝指粗者，炙熨之，不論數。


飲馬以寅午二時，晚少飲之。


啖鹽法。


鹽須乾，天須晴，七日，大馬一啖一升，小馬半升，用長柄杓子深納咽中，令下肥而強水草也。


治馬後冷。


豉，蔥，薑各一兩，水五升，煮取半升，和酒，灌之，即瘥。


蟲顙十年者。


醬清如膽者半合，分兩度灌鼻，每灌，一兩日將息。不得多，多即損馬也。


蟲顙重者。


葶藶子一合，熬令紫色，搗如泥，桑根白皮一大握，大棗二十枚，擘，水二升，煮藥取一升，去滓。入葶藶搗，令調勻。適寒溫，灌口中，隔一日又灌，重者不過再，瘥。


蟲顙馬鼻，沫出梁腫起者，不可治也。


驢馬脬轉欲死。


搗蒜，納小便孔中，深五寸，立瘥。又用小兒屎，和水，灌口，立瘥。


又方，騎馬走上 用木，腹下來去擦，以手納大孔，探卻糞，大效。探法剪卻指甲，以油塗手，恐損破馬腸。


脊瘡，以黃丹敷之，避風，立瘥。


疥，以大豆熬焦，和生油麻搗，敷，醋，泔，淨洗。


目暈以霜後楮葉，細末，一日兩度，管吹眼中，即瘥。


馬蛆蹄。


槽下立處，掘一尺，埋雞子許大圓石子，令常立上，一兩日，永瘥。


啖大麻子。


淨擇一升，飼之，治，及毛焦，大效。


疥，以樗根末和油麻塗，先以皂莢或米泔淨洗之，洗了塗。令中間空少許，放蟲出下得，多塗恐瘡大，秘療疥，以巴豆，膩粉，研油麻塗定，洗之。塗數日後，看更驗。

